
UTANGULIZI 


Wanawake Wanachama wa TANU 


mwaka 1961 kupitia mapambano yaliyoongozwa na jumuiya yenye 
nguvu chini ya uratibu wa chama cha TANU. Wanawake wazalendo 
walikuwa ni viongozi mashuhuri katika medani zote kwenye ngazi 
mbalimbali. Wanachama wengi wa TANU walikuwa wanawake na 
walihusika na majukumu ya kuchangisha fedha, uhamasishaji wa 
nyumba hadi nyumba na ushawishi wa wanachama katika makundi 
mbalimbali. Hii ni kawaida ya wanawake katika harakati kama hizi 
duniani. 


| 
| 
| 
| 
| 
Wananchi wa Tanganyika walijipatia uhuru wao kutoka kwa Waingereza 
| 
| 
| 


Susan Geiger akiwa katika majadiliano na wanaharakati 
wa utetezi wa wanawake 

Zaidi ya hapo, wanawake hawa wazalendo ndio waliojenga uelewa 
wa ni nini maana ya utaifa hapa Tanganyika. Utamaduni wa wanawake 
na hasa vikundi vya ngoma kama vile vya "lelemama" na matumizi ya 
lugha ya Kiswahili, viliwaunganisha na kuleta umoja uliowezesha 
kuandaliwa kwa mikakati na kuinua upeo wa uelewa wao, ambao 
hatimaye ulileta mapambano ya kitaifa yenye nguvu na ya mafanikio 
makubwa. Mmoja wa wanaharakati katika ngazi ya kitaifa kwenye 
mapambano haya alikuwa Bibi Titi Mohamed. Bibi Titi alionesha uongozi 
mahiri akishirikiana na wanawake wengine waliokuwa mashuhuri katika 
miji mbalimbali hapa nchini. 

Wanahistoria, wanasayansi wa siasa na watalaamu wengine 
wamepuuza kwa kiwango kikubwa mchango wa wanawake 
wanaharakati wa Tanganyika katika mapambano dhidi ya wakoloni. 
Makundi mengine yaliyosahaulika ni pamoja na wanasiasa na wananchi 
kwa ujumla. Hata hivyo, wakati watathmini wa masuala ya jinsia na 
wengine wanapotambua mchango wa wanawake kama ule wa Bibi Titi 
Mohamed, wamesisitiza zaidi idadi yao na mchango wao kama 
'wanawake' katika kuendeleza mapambano ya kumng'oa mkoloni. Lakini 
mchango mkubwa ambao wanawake hawa wazalendo waliutoa katika 
ujenzi wa taifa na kufahamika kwa Tanganyika - sasa Tanzania - 
umepuuzwa. 

Susan Geiger ametoa mchango muhimu sana katika kuelewa historia 
ya Tanganyika. Tathmini kuhusu mchango wa wanawake katika 
kuujenga uzalendo wa Mtanzania imeelezwa kwenye kitabu hiki, 
Wanawake wa TANU; Jinsia na Utamaduni katika Kujenga Uzalendo 
Tanganyika, 1955 - 1965. 


Kitabu hiki kina umuhimu gani? 


Mchanganuo wake ni wa kipekee katika maudhui, mbinu za uandishi na 
mpangilio. Kitabu hiki kinatoa changamoto kuhusu historia ya utaifa 
katika Tanzania na duniani kote. Pia, inatoa fikra mbadala ambazo 
zinalenga katika kuleta utambuzi unaoonesha nguvu za wanaharakati 

wengi na jinsi wapigania uhuru walivyokuwa wamejiandaa. Je, 


wanawake na wanaume wengi namna ile, mijini na vijijini, walijipanga 
vipi? Mwandishi mwenyewe anasema, 


“Kwa nini wanawake waliitikia wito kwa wingi namna ile, na 
walijikusanya vipi? Je, ni kundi gani la wanawake waliitikia kwa 
haraka zaidi harakati za kisiasa, na je, tunauelezeaje utashi huu? 


Ukiangalia matatizo ya kijamii na kiutamaduni katika shughuli za 
wanawake, kulikuwa na changamoto zipi ambazo ziliandamana 
na kuibuka kwa hamasa hii ya kisiasa miongoni mwa vikundi vya 
wanawake katika jamii? 


Kitabu hiki kinauliza maswali kadhaa: 


e Ni kwa nini utaifa wa Mtanzania ulichukua sura mpya baada ya 
uhuru kuliko ilivyokuwa katika nchi nyingine ? 

o Je, tunauelezeaje ukweli kwamba, licha ya tabia, utaifa wa 
Tanganyika umebaki kuwa alama tu ya utambulisho kwa 
wanawake? 

Je, ukiangalia ukweli kuwa utaifa na utamaduni katika 
Tanganyika vilikuwa kazi zilizoendeshwa na wanawake wa 
TANU, matokeo ya kazi yao ni yapi? 

o Je, tunauelezeaje ukweli kuwa utaifa hapa Tanzania 
haukujengwa na kikundi cha wanamapinduzi au haukuwa ni 
matokeo ya kuibuka kwa matabaka kutaka kudhibiti dola? 


Hali kadhalika, njia alizotumia Susan Geiger "kukusanya habari au 
takwimu” za kitabu hiki ni za kipekee pia. Chanzo chake kikubwa cha 
kupata habari na tathmini kilikuwa wanawake wanaharakati wenyewe. 
Kwa kupitia utafiti uliofanyika, walipewa nafasi ya kuelezea maisha yao 
wenyewe kama walivyoishi ndani ya jamii. Hizi ni simulizi zao pamoja na 
mkusanyiko wa matukio mengine ya historia. Wanawake walielezea 

mbinu na mikakati waliyoitumia kuwashawishi waume zao pamoja na 
jamaa waliowahusu ili wapate fursa ya kuendesha harakati zao. Katika 
nyakati nyingi, wanaelezea machungu yaliyowakuta wakati ndoa zao 
zilipovunjika kutokana na kujihusisha katika harakati za kugombea 
uhuru. Haya ni masuala ya binafsi, lakini yenye uhusiano mkubwa na 
uongozi wao. Wanaharakati hawa wanaelezea mikakati waliyoitumia 
kama viongozi wa TANU kuuhamasisha umma ili uweze kuwaunga 
mkono. Walitumia mbinu bunifu kuwalinda viongozi wa ngazi za juu ili 
wasibughudhiwe na polisi wa kikoloni. 

Susan Geiger pia amefanya utafiti wa kina kwenye nyumba za 
makumbusho ya mambo ya kale hapa Tanzania na huko Uingereza. 
Nyaraka muhimu za Serikali ya kikoloni hapa Tanganyika zilipatikana 
huko na katika vyanzo vingine vya habari. Alifanya tathmini ya 
maandishi ya wanahistoria na watu wengine walioandika kuhusu 
historia ya harakati za kupigania uhuru. Tathmini yake ya habari za 
wanaharakati wengine zilielezwa katika maandishi aliyoyakuta. Wakati 
huohuo, alitumia uelewa wake wa mambo ambayo yalikosekana katika 
taarifa rasmi za serikali na kuziunganisha na yale aliyojifunza kutoka 
kwa wanawake aliowahoji. 

Historia ya maisha ya wanawake inachukua nafasi kubwa katika 
mpangilio wa kitabu. Tathmini ya mwandishi inakuwa kama uzi 
uliounganisha maudhui ndani ya kitabu, lakini chachu ya maelezo 
yaliyomo yanabaki ni yale ya historia ya wanawake wanaharakati 
wenyewe. Sehemu kubwa inahusu tathmini ya Bibi Titi Mohamed 
mwenyewe, kama ishara ya shukrani kwa mchango wake katika historia 
ya Tanzania. Huu ni uthibitisho mpya kuhusu uwezo aliokuwa nao Bibi 
Titi Mohamed, ambao ulimfanya awe maarufu kama mwanaharakati 
mpigania uhuru wa Tanganyika katika miaka ya 1950, akimfuatia 
Mwalimu Julius Kambarage Nyerere mwenyewe. 

Kitabu hiki ni tafsiri iliyowekwa katika lugha rahisi kwa madhumuni 
ya kuwezesha watu wengi wakisome na kupanua uelewa wao kuhusu 
harakati za wanawake Tanganyika katika miaka ya 1950. Susan Geiger 

alikiandika kitabu hiki katika lugha ya Kiingereza na katika mtindo wa 
kisomi ambao kwa kiwango fulani unawazuia watu wa kawaida 
wasiweze kupata maudhui yaliyomo. Pia hakipatikani kwa urahisi hapa 
nchini. Susan mwenyewe alikiri kuwa hili ni pengo kubwa ambalo 
angependa kulisahihisha katika kazi yake. Hivyo, toleo hili la Kiswahili 
linaunganisha nguvu ya toleo la awali la Kiingereza. 


Kwa nini ni muhimu kukitangaza kitabu hiki cha 
Wanawake wa TANU? 


Malengo makuu ya kitabu hiki yamegawanyika katika sehemu tatu: 


e Kutambua, kuweka kumbukumbu, na kusherehekea mchango wa 
wanawake wanaharakati ambao walishiriki katika mapambano 
ya kuzikomboa nchi zao. 

> Kusambaza kwa wingi kadri itakavyowezekana, maarifa haya na 
masomo tunayoyapata kutokana na mapambano ya wanawake 
wanaharakati, hapa Tanzania na katika ukanda wa Afrika ya 
Mashariki. 

e Kuleta matumaini mapya kwa wanawake kwamba ni muhimu 
kuendeleza harakati za kijinsia na maendeleo shirikishi ili 
kuhamasisha jamii na kutoa mategemeo mapya kwa vijana na 
wazee kwamba dunia mbadala yenye kuzingatia haki na usawa 
inawezekana. 

Kitabu hiki pia kinatoa changamoto kwa wale wanaoandika mambo ya 
kurudiarudia kuhusu wanawake. Kwa mfano, wajibu wa wanawake 
Waislamu katika harakati za mapambano ya kudai uhuru ni kielelezo 
tosha kuwa wanawake wa Kiislamu sio watu wasiokuwa hata na uwezo 
wa kupaza sauti zao zikasikika hadharani. Wanawake Waislamu 
walionesha ukakamavu katika mazingira magumu. Walivipuuza vishindo 
vya serikali za kikoloni na viongozi uchwara. Walitumia njia za amani 
katika kudai haki, walikabiliana na polisi wa kikoloni na walihakikisha 
kuwa walifanya maandamano ya amani ambayo yaliwavutia watu 
wengi kwa maelfu. Watu wengi walijiunga nao. 

Suala la wasomi pia linazungumziwa katika historia hii. Kitabu 
kinatukumbusha jinsi itikadi za kikoloni zilivyounda tabaka la 'wasomi' 
ambalo liliwatambulisha wanawake na wanaume kwa kuiga tabia za 
wazungu. Kama kitabu hiki kinavyoonesha, tabaka la wanawake wasomi 
lilitengwa katika 'vilabu' maalumu ambavyo viliongozwa na wanawake 
Wazungu. Wasomi katika tabaka hili, walikuwa Wakristo. Wengi wao 
hawakuwa na elimu kubwa lakini walihusishwa katika masomo ya dini 
katika shule za kanisa. 

Sambamba na hilo, wanawake wengi wanaharakati walikuwa 
wamepata elimu ya msingi angalau mwaka mmoja au miwili ikiwa ni 
pamoja na 'madrasa' kwa wanawake wa Kiislamu. Hata hivyo, 
hawakutambuliwa kama 'wasomi' na wakoloni na hata wafanya 
tathmini wa leo wameshindwa kuwatambua kuwa ni 'wasomi.' 

Kitabu hiki pia kinaweka kumbukumbu ya ukweli kuwa mapambano 
ya kudai uhuru hayakufanikishwa na mtu mmoja tu, bali uongozi wa 
pamoja. Wanawake kwa wanaume walitoa mawazo yenye kuona mbali, 
walitoa ujuzi na walijitoa mhanga ili kufanikisha azma ya kupata uhuru. 
Tofauti na historia ya 'Mtu mmoja kiongozi', hii ni historia ya viongozi 
wengi wakiwemo wanawake wengi wa kawaida tu ambao walifanikisha 
kupatikana kwa uhuru wa Tanganyika. Mfano mzuri ambao unajieleza 
wenyewe unatolewa mwanzoni mwa kitabu hiki, ambacho kinaelezea 
jinsi TANU ilivyoweza kuwakusanya zaidi ya wanawake na wanaume 
40,000 katika mkutano wa hadhara bila kuwepo Mwalimu Nyerere. 
Umma uliendesha mapambano hayo pamoja na viongozi wao na SIO 
vinginevyo. 


Kwa nini tunachapisha kitabu kinachohusu 
mapambano ya kupinga ukoloni leo? 


Tunaamini kwamba vikaragosi vya wakoloni vimejitokeza tena hivi leo 
kutokana na kuwepo kwa sera za soko huria na kudhihirika kwa nguvu 
mpya za ubeberu. Tanzania inaweza kujikuta ina "uhuru wa bendera" 
hasa ukitilia maanani kwamba uchumi wake sasa unamilikiwa na 

mashirika na watu wengi wa kigeni. Serikali inaelekea kuwa tegemezi 
mno kwa wale wale waliotutawala, wakiwemo Wajerumani, Waingereza 
pamoja na Marekani, Japan na nchi tajiri duniani ambazo zinajiita "kundi 
la nchi nane.” Tukiwa tumeelemewa na madeni, Serikali haiko huru 
kufanya maamuzi yake yenyewe kuhusu sera za uchumi. Kwa njia hiyo, 
Serikali, kwa upande mkubwa, inaendelea kutegemea misaada kutoka 
nje. Jambo hili linazuia uhuru kamilifu wa kisiasa. Kwa mfano, uwezo 
wetu wa kufanya maamuzi kuhusu mambo ya msingi na jinsi ya kugawa 
rasilimali zetu ni mdogo na umefifishwa na hali yetu ya utegemezi. 

Mfano mwingine unahusu mapambano yetu kuhusu umilikaji wa 
ardhi, jambo ambalo tangu mwanzo lilikuwa ni moja ya sababu 
iliyowapelekea Watanganyika kupambana na ukoloni. Sehemu kubwa ya 
ardhi yenye rutuba katika nyanda za juu za Tanganyika ilikuwa mikononi 
mwa Wazungu. Wazalendo walinyang'anywa ardhi hii. Sehemu kubwa 
ya ardhi iliporwa katika maeneo mengine na kufanywa mashamba ya 
katani na miwa. Katika kila eneo, wamiliki walikuwa ni Wazungu ambao 
walijipatia faida kubwa huku wakiwanyonya Waafrika kwa 
kuwatumikisha kazi zenye ujira mdogo. Sehemu kubwa ya wafanyakazi 
ilikuwa ni wanawake na watoto wadogo. 

Muda mfupi baada ya uhuru, Serikali ilipitisha sera ya ardhi ambayo 
ilitambua umiliki wa ardhi kuwa wa jamii na kuwazuia wageni wasimiliki 
ardhi. Sera hii ya ardhi imekuwa ikipigwa vita na wawekezaji tangu 
miaka ya 1980, na hatua kwa hatua, Serikali imekuwa ikiruhusu 
matumizi ya ardhi kwa wageni katika sekta za kilimo, utalii, uchimbaji 
wa madini na mabenki yanayowekeza hapa nchini. Hivyo basi, suala la 
ardhi limeanza kuibuka upya na wanaharakati pamoja na jamii katika 
sehemu mbalimbali wameanza kujipanga upya ili kulipinga. 


Susan Geiger ni nani? 


Marehemu Susan Geiger ni msomi mwanaharakati ambaye alifundisha 
masomo ya Kiafrika na yale ya Jinsia katika Chuo Kikuu cha 
Minnesota/Twin Cities, huko Marekani kwa muda wa miaka mingi. 

Alikuja Tanzania kwa mara 
ya kwanza akiwa mwalimu 
wa kujitolea katika miaka ya 
1960. Baadaye aliendelea 
kurudi katika nyakati 
tofauti katika kipindi chote 
cha maisha yake. 

Kazi yake kubwa ya 
utafiti ilikuwa juu ya 
historia ya uchifu wa 
Wachagga. Utafiti huo ndio 
uliokuwa chimbuko la 
kujipatia Shahada ya 
Udaktari wa Falsafa. 
Makusanyo ya tathmini ya 
historia ya wanawake 
wanaharakati wapigania 
uhuru yalifuata. Susan 
alitokea kuwa msomi 
maarufu aliyeheshimika 
kimataifa kwa kutetea 
historia za maisha ya watu 
kama nguzo muhimu ya 
njia za utafiti wake. 

Susan aliweza pia kuwandaa wanaharakati wanawake wasomi. 
Wanafunzi wake wameenea duniani kote na wengi wao wanatoka 
Tanzania na baadhi ya nchi nyingine za Afrika. 

Susan aliunganisha kazi yake ya darasani na uanaharakati wa kisiasa 
katika maisha yake yote. Akiwa kiongozi wa wanaharakati wa jinsia, 
Susan alipigania suala la nafasi ya mafunzo ya jinsia ili mafunzo hayo 
yatolewe katika ngazi zote za jamii. Alishiriki kikamilifu katika harakati 
za mapambano hata nje ya vyuo vya masomo. Susan alikuwa chachu 

a vikundi vya mshikamano ambavyo viliunga mkono harakati za 
ukombozi katika Bara la Afrika huko Marekani. 

Susan alikuwa mwanaharakati aliyejitolea kwa michango ya hali na 
mali hadi mwisho wa maisha yake. Alitoa mchango mkubwa kwa 
wanamtandao wa masuala ya jinsia hapa nchini ili waweze kuendeleza 
shughuli zao. Kabla ya kifo chake, Susan Geiger aliandika mirathi 
iliyotoa sehemu ya rasilimali yake kwa wana TGNP pamoja na wana 
mtandao wengine. Rasilimali hiyo ni pamoja na vitabu vya maendeleo 
na vya uanaharakati katika Bara la Afrika, vilivyokuwa sehemu ya 
maktaba yake. Pia, Susan Geiger alitoa fungu la fedha lenye lengo la 
kusaidia ukuaji wa vipaji vya waandishi chipukizi, kuweka kumbukumbu 
na kuwezesha uandishi wa masuala ya historia ya wanajumuiya na hasa 
wanawake. 

Susan alifariki mwaka 2001, akawa ameacha pengo kubwa kwa 
wanaharakati na wapenda maendeleo. Maisha na kazi yake yamebaki 
kuwa mfano na kichocheo kwa wanaharakati, wanawake na wanaume 
wanaojihusisha na historia za wanawake. 

Mtandao wa Jinsia Tanzania unatoa shukrani kwa wachapishaji wa 
toleo la kwanza lililo katika lugha ya Kiingereza kwa kutoa ruhusa ya 
kutafsiri na kurahisisha TANU Women: Gender and Culture in the Making 
of Tanganyikan Nationalism, 7955-7965. Wachapishaji hao ni 
Heinemann na James Currey wa Uingereza, E.A.E.P wa Kenya na Mkuki 
na Nyota Publishers wa Tanzania. 


Mary Rusimbi na Marjorie Mbilinyi 
Mtandao wa Jinsia Tanzania (TGNP) 

SEHEMU YA KWANZA 


Sana maaana 4 


Kuvunja Ukimya 


Kwa nini wanawake waliitikia wito wa TANU kwa hamasa kiasi 
hicho? Walijipanga vipi? 

Wanawake wapi walihamasika zaidi kisiasa? Shauku hiyo 
inaweza kuelezwa vipi? 

Tukizingatia vipingamizi vya kijamii na kiutamaduni ambavyo 


vilizuia wanawake kushiriki katika shughuli za umma, ni 
changamoto zipi ziliandamana na kuibuka kwa uelewa wa 
kisiasa miongoni mwa vikundi fulani fulani vya wanawake wa 
Tanzania? 

SURA YA KWANZA 


Wanawake na Siasa Wakati wa Ukolomi 


Utangulizi 


Tanzania ilitawaliwa na Ujerumani tangu 1885 hadi Vita Kuu ya Kwanza. 
Ujerumani iliposhindwa katika vita, Tanzania ikawekwa chini ya 
Shirikisho la Mataifa chini ya udhamini wa Uingereza. 

Kama ilivyokuwa katika sehemu nyingine Afrika, Watanganyika nao 
walizidisha nguvu kuonesha kutoridhika kwao na utawala wa kikoloni. 
Kufikia mwaka 1950, viongozi walijaribu kufufua Tanganyika African 
Association (TAA), ambayo ilikuwa inasuasua. Waliunganisha nguvu na 
taasisi nyingine kupinga vitu kama vile taratibu gandamizi za masoko 

a 
a 


zilizozuia uuzaji wa mazao; matumizi ya majosho ya ng'ombe; n 
Wazungu kujinyakulia ardhi. Watawala wa Uingereza nao walikuwa n 
hisia kinzani kuhusu Tanganyika, na wakati huohuo wakitaka kuepuka 
vurugu za harakati za kizalendo huko Kenya. Katika hali hii, ndipo Julius 
Nyerere, akiwa ameungwa mkono na viongozi wa matawi ya TAA, 
alikigeuza TAA kuwa TANU kwa madhumuni mahususi ya kupigania 
uhuru kutoka kwa Waingereza. 

Maandishi mengi yanayohusu kuibuka kwa harakati za kizalendo 
Tanganyika yanazungumzia nafasi ya wanasiasa wasomi. Hawa 
walikuwa na uelewa wa matarajio ya watu na waliweza kuyaeleza kwa 
ufasaha zaidi na hivyo kupata wafuasi wengi. Waliweza kuunganisha 
harakati za kujitawala na hisia za watu za kupinga ukoloni. Hisia hizi 
zilijidhihirisha sehemu mbalimbali nchini kwa njia mbalimbali. Lengo 
kuu la wanaharakati wazalendo lilikuwa kupata nguvu za kutawala na 
kuwaondoa wakoloni, na kwa njia hiyo kuweza kuleta mabadiliko ya 
watu kutoka kuwa watawaliwa na kuwa raia wa nchi. 

Kwa mujibu wa maelezo haya ya uzalendo Afrika, ni Waafrika 
wanaume waliosoma nchi za Magharibi ndio waliowezesha yote haya. 
Wao ndio waliozishikilia harakati hizi pamoja na kuzifanya ziwe za 
'kizalendo'. Kundi hilihili la wasomi ndilo lililowajibika kuleta na kutafsiri 
mawazo na itikadi za Kimagharibi, ambazo zilikuwa muhimu katika 
mageuzi haya. Hivyo basi, maelezo ya harakati za kizalendo Afrika, ya 
wakati uliopita na ya sasa, yanaanzia mwanzoni mwa karne ya ishirini. 
Yanaelezea jinsi upinzani dhidi ya ukoloni ulivyokua katika sehemu 
maalumu na hivyo kuonesha sababu za kuibuka kwa aina fulani ya 
viongozi wasomi Waafrika. Katika hali hii, kazi ya mwanahistoria 
mwenye shauku na historia ya uzalendo wa Kiafrika ni kuweka wazi ni 
vipi na ni kwa nini makundi fulani fulani ya Waafrika yalikuwa tayari 
kuchochewa na ule uzalendo ulioanzishwa na wanaume wasomi. 

Maoni ya hivi karibuni yanasema kuwa kazi kubwa ya wajenzi wa 
taifa ni kuunganisha nguvu tofauti katika nchi, na kisha kuuwezesha 
muungano huo kupata uelewa wa utaifa. Walitakiwa wafanye kazi 
ngumu ya kuhamisha utii kutoka kwenye mamlaka za jadi na kuuleta 
katika taifa. Kwa mujibu wa Jeanette Hartman, katika makala yake 
iliyotoka kwenye gazeti la Business Times la Decemba 9, 1988, wakati wa 
maadhimisho ya miaka 27 ya uhuru, changamoto ya kwanza 
iliyomkabili Nyerere na Chama cha TANU ni kuunda taifa lenye 
mshikamano na utambulisho imara kutokana na jamii ya makabila 
tofauti. Hili lilifanikiwa, siyo kwa kukandamiza (tofauti hizo), bali kwa 
kutumia itikadi iliyohubiri usawa pamoja na ujenzi wa usawa katika 
jamii. 


Bibi Titi na Nyerere : Kuvunja Ukimya 


Mwezi Octoba, 1985, siku sita kabla ya Julius Nyerere kung'atuka kutoka 
uongozi wa siasa uliodumu takriban miongo mitatu, alipokea wanawake 
elfu tano katika viwanja vya Ikulu, Dar es Salaam. Hafla hii ilikuwa moja 
ya sherehe nyingi za kumuaga mwasisi huyu wa TANU. Nyerere alikuwa 
na umri wa miaka sitini na mitatu. 

Mkusanyiko wa wanawake kama huu haukuwa jambo la ajabu. 
Mwaka 1955, maelfu ya wanawake kutoka Dar es Salaam walijiunga na 
chama cha kizalendo kilichokuwa kimeanzishwa. Katika kipindi cha 
miezi mitatu, kufikia mwisho wa mwaka huo, wanawake wengi zaidi ya 
wanaume walikuwa wamepata kadi za uanachama. Kutoka wakati huo, 
kilikuwa kitu cha kawaida kuyaona makundi makubwa ya wanawake 
yakitembea na kuimba, yakiunga mkono chama. 

Pia, mazungumzo kati ya wanawake na Rais Nyerere hayakuwa kitu 
cha ajabu. Nyerere alijibu hotuba za wanawake hao kwa kuhusisha 
harakati za uhuru wa Tanganyika na harakati za kupigania haki za 
wanawake. Alirejea katika mila za Kizanaki zilizobagua wanawake na 
kuwaasa wanawake kukomesha mila zote za kibaguzi na kushiriki katika 
siasa ili kuendeleza usawa uliopatikana kisheria. 

Halafu la ajabu likatokea: Nyerere alimwita jukwaani mwanamke 
mmoja mzee, mwenye mvi na haiba nzuri. Alikuwa Bibi Titi Mohamed, 
aliyewahi kuwa kiongozi wa Taifa wa Umoja wa Wanawake. 
Nyerere alisema kwamba Bibi Titi alikuwa kiongozi wa kweli wa chama, 

kisha akamwacha akae. Nyerere alitabasamu na kusema kwa sauti ya 
chini, "Baada ya hapo aliteleza kidogo, lakini ni sawa tu, hayo hutokea.” 
Halafu naye akakaa. 

Siku iliyofuata Nyerere alikubali kwamba kumtambulisha Bibi Titi 
hadharani ilikuwa ishara ya kumsamehe. Mwaka mmoja kabla, alionesha 
ishara kama hiyo, bila kusema chochote. Bibi Titi alikuwa miongoni mwa 
halaiki ya wanawake walioshiriki maandamano ya kuadhimisha kazi ya 
Umoja wa Wanawake wa Tanzania (UWT). Wakati huo, wito maalumu 
ulikuwa umetolewa kwa wanawake waliokuwa wanaharakati wakati wa 
kupigania uhuru kutoka utawala wa kikoloni wa Uingereza. Bibi Titi 
alikaa katika jukwaa moja na Nyerere kwa mara ya kwanza katika muda 
wa takriban miaka ishirini. Hivyo, hilo tendo la ajabu lilikuwa ni 
utaratibu wa msamaha. Bibi Titi alikuwa anasamehewa kwa kushiriki 
katika njama za kuipindua serikali ya Nyerere mwaka 1969. Ingawa 
alishikilia kwamba hana hatia wakati wote wa kesi.ndefu na ya kwanza 
ya uhaini katika historia ya Tanzania, (1970/71), hata hivyo alihukumiwa 
kifungo cha maisha pamoja na wengine kadhaa, akiwemo Oscar 
Kambona. Mwaka 1972, alisamehewa na Rais na kutolewa kifungoni. 

Ni vigumu kufahamu kama msamaha huu ulitokana na Nyerere kuwa 
na huruma au mashaka kuhusu Bibi Titi kuwa na hatia. Ni vigumu pia 
kuthibitisha kama maisha ya ukimya aliyoishi Bibi Titi nje ya siasa kwa 
miaka mingi baada ya kuachiwa, aliyachagua ama alishurutishwa 
kufanya hivyo. Katika mahojiano na Ruth Meena baada ya kutoka 
kifungoni, Bibi Titi alieleza kuwa hakuwa huru sana kushiriki na wenzake 
kwa sababu walikuwa waangalifu mno wakiwa naye. Alitania akisema, 
"Mtu angeweza kufikiria kwamba nilikuwa na ugonjwa wa kuambukiza.” 

Labda msamaha huu ulitokana na mashaka kwamba Bibi Titi 
hakujihusisha kwa undani katika njama za kuipindua serikali. Swali ni: 
Je, mwanamke huyu, ambaye alijitolea kwa moyo wake wote 
kuhamasisha watu wakiunge mkono chama cha TANU na uongozi wa 
Nyerere, angeweza kupanga uhaini? 

Bibi Titi alionesha kutoridhika kwake na sera ya chama wakati 
alipopinga kutofuatwa kwa demokrasia katika mchakato ulioambatana 
na kutangazwa kwa Azimio la Arusha, Februari 1967. Pia, 
hakukubaliana na kipengele (a) sehemu ya 5 ya Azimio kilichohusu 
maadili ya uongozi. Hususan, hakukubaliana na kipengele kilichosema 
kwamba kiongozi wa TANU au serikali hawezi kumiliki au kupangisha 
nyumba. Hakukataa kwa siri, na hivyo alijiuzulu kutoka Kamati Kuu ya 
Chama kwa mujibu wa maadili ya uongozi, kuliko aachie haki yake ya 
kujipatia kipato. Jambo hili lilielezwa katika vyombo vya habari, vikitoa 
picha iliyomwonesha Bibi Titi kuwa alithamini zaidi faida ya biashara na 
idadi ya nyumba zake kuliko kazi ya siasa chini ya TANU. Lakini Bibi Titi 
alimweleza Ruth Meena kwamba alinunua nyumba moja kwa kuuza vito 
vyake vya dhahabu, na ya pili aliinunua kwa mkopo. Yeye alikuwa 
ameamua kujipatia hifadhi, kwake na kwa binti yake kwa njia hii, wakati 
washiriki wenzake waliamua kuoa wake wengi na kunywa pombe. 

Hata hivyo, alikwishapoteza kiti cha ubunge mwaka 1965. Zaidi ya hayo, 
mwelekeo wa kuajiri wasomi kujaza nafasi serikalini na katika Umoja wa 
Wanawake ulionesha wazi kwamba wale askari wa miguu, wapinga 
ukoloni kama yeye, walikuwa wamewekwa pembezoni. Walioathirika zaidi 
walikuwa wanawake, hasa wale waliokuwa na elimu ndogo. 

Nilipomhoji Bibi Titi mwaka 1984, hakuwa na mengi ya kusema 
kuhusu kuachiwa kwake. Wakati huo alikuwa anajikimu kwa kuwauzia 
majirani mafuta ya taa katika chupa za soda. Miaka minne baadaye, 
1988, akiwa katika nyumba yake kubwa ya Upanga, bado hakuwa na 
mengi ya kuongeza kuhusu kuachiwa kutoka kifungoni. Pia, hakuongeza 
chochote kuhusu sababu zilizomfanya Nyerere amsamehe. Alinieleza 
kwa furaha isiyofichika kwamba alirudishiwa nyumba zake mbili 
zilizotaifishwa akiwa kifungoni. Moja, ambayo ni urithi wa binti yake, 
ilirudishwa na Nyerere. Nyingine, iliyorudishwa na Rais Ali Hasan 
Mwinyi, itarudi serikalini atakapokufa. Kufika mwaka 1988, baada ya 
zaidi ya miaka thelathini ya ushirikiano wa karibu, utii na msamaha 
vilidhihirika pande zote mbili, upande wa Nyerere na wa Bibi Titi. 

Jaribio lolote la kuelewa sababu za tukio la 1985 kati ya Nyerere na 
Bibi Titi Mohamed kuonesha kupatana kwao hadharani litakuwa la 
kukisia tu. Itakuwa jambo la mashaka makubwa kukisia juu ya dhamiri 
na nia ya Nyerere. Pia, maana ya ukimya wa Bibi Titi kuhusu sababu za 
Nyerere kufanya hivyo. Nguvu ya ishara hii, wakati yeye (Nyerere) 
mwenyewe anaondoka katika nuru ya siasa, ilihusisha kukabili na 
kukubali ukimya wa huko nyuma. Kisha ilibidi kuuleta ukimya huo 
hadharani kwa kupitia Bibi Titi. Hivyo, huo ulikuwa wakati wa ukweli 
kuhusu uzalendo wa Tanzania. 

Uzalendo ni mchakato wa kihistoria, na humo watu hutumia uzoefu 
wao wa kijamii kuunda taifa. Katika utaifa, wanaweza wakaujua uhuru 
utoka ukoloni na kupata heshima yao kama binadamu. 

Hii ndiyo sababu inayonifanya nilazimike kuanzia utafiti wangu 
kwenye tukio hili, na kuchunguza uzoefu na kazi walizofanya wanawake 
atika kujenga taifa. Katika kitabu hiki, natumia historia za maisha ya 
wanawake walioshiriki katika harakati za TANU. Nia yangu ni kukabili 
upendeleo, ukimya, pamoja na kupotoshwa kwa historia iliyopo ya 
ipindi cha mageuzi ya kizalendo Tanzania. Historia za maisha, kwa 
kawaida, huwakilisha mahusiano kati ya wakati uliopita na wakati wa 
sasa. Zinatoa maelezo ya matukio ya kijamii, pamoja na hali 
inayoyaunganisha. Aidha, historia za maisha ya wanawake wa TANU ni 
matokeo ya hali mahsusi ya kiuchumi na kijamii. Historia hizi zinatoa 
vigezo vya kuelewa uzalendo wa Tanganyika, tofauti na vile vilivyotumika 
katika historia ya utaifa tangu 1965 hadi 1975. Kwa pamoja, historia hizi 
zinajumuisha maelezo ya ushindi wa uzalendo. Kuwa na dhana kwamba 
uzalendo ulikuwa kazi ya Nyerere, au ni itikadi iliyoingizwa kutoka nje, 
itaonesha wazi kutojali wanawake. Vitendo vyao na utamaduni wao wa 
siasa ulijenga, ulitekeleza na kudumisha uzalendo Tanzania. 


Kutazama Upya Uzalendo Tanzania: Mtazamo wa Kijinsia 


Uzalendo wa Kiafrika una maelezo yake yanayoelezea mabadiliko ya 
miitikio ya kupinga ukoloni. Pia yanaeleza kuhusu kuibuka kwa aina 


ai 

maalumu ya uongozi wa kisomi Afrika kuanzia karne ya ishirini. Wasomi 
wa Kiafrika wanakubaliana katika tathmini ya Julius Nyerere kama 
"mjenga taifa'. Hata hivyo, wanatofautiana kuhusu sera zake za uchumi 
na siasa za tangu uhuru. Kinachovutia ni jinsi Nyerere alivyofanikiwa, 
kama mzalendo. Na hivi karibuni, jinsi dola ilivyokuwa na siasa imara, 
licha ya kuzorota kwa uchumi. Vyote hivyo vinafifishwa na kile 
ninachokiita 'kukosekana na kutokuonekana' kwa nadharia ya uzalendo 
wa Kitanzania. Nadharia hii inatoa sababu za Tanzania kuwa taifa na 


kuendelea kuwa nchi ya taifa moja kutokana na mambo yafuatayo: 


 Kutokutokea kwa kabila moja kuhodhi mamlaka dhidi ya wengi, 
kati ya "makabila" 120 yaliyohesabiwa wakati wa ukoloni; 

Kutokuwepo kwa kundi kubwa la jamii ya walowezi wa kikoloni 
au lililoungana kitaifa kuweza kudhibiti watawala wa ukoloni wa 
Uingereza au kuzuia TANU; 

Kutokuwepo kwa mali au rasilimali nyingi nchini au utajiri 
mwingi kulimbikizana katika mji mkuu; 

Kutokuwepo kwa kundi changa la mabwanyenye Waafrika 
waliojikita; na 

e Tanganyika kuwa serikali ya udhamini na siyo koloni kamili. 

| 


Kitu kilichoonekana wazi katika kuelezea uzalendo Tanzania, pamoja 
na ukosefu wa vitu hivyo vingine ni lugha ya Kiswahili. Lakini hata 
umuhimu wa Kiswahili unafifishwa kwa kuonekana kwamba lugha hiyo 
haikuhusishwa na ukoloni au na kabila moja kubwa. Kwa hiyo, lugha 
hiyo haikuweza kutumika kama chombo cha kuanzisha mamlaka ya | 
kabila moja juu ya mengine. Ni Watanzania wachache wa miaka ya 1950 | 
waliojua Kiingereza. Watu wengi zaidi walielewa na kuzungumza 
Kiswahili. Kwa wale waliotoka Pwani na katika miji ya Bara, Kiswahili 
kilikuwa lugha yao ya kwanza. 

Wanahistoria na wanasayansi ya siasa wameeleza juu ya umuhimu 
wa Kiswahili kama lugha ya wengi na kama lugha iliyojenga utamaduni 


YA 

wa siasa ambao ni muhimu kwa mafanikio ya utaifa. Kufikia miaka ya 
1950, iliwezekana kuzungumzia utambulisho wa uzalendo wa Kiswahili 
wenye chimbuko Tanzania. 

Tukiwatazama wanawake wanaharakati wa TANU, tunasukumwa 
kufikiri tena kuhusu matumizi ya Kiswahili, umuhimu wa utamaduni wa 
Kiswahili pamoja na hali ya Uswahili Tanganyika. Hali hii iliwezesha 
Kiswahili kutumika kama msingi wa kuelewa na kupata utambuzi wa 
utaifa. Utambuzi huu ndio ulioakisi, uliokubali na kujenga utambulisho 
wa kitaifa kati ya na baina ya makabila. 


Wanawake Wako Wapi? 


Watu wanaokikumbuka kipindi cha uhamasishaji wa umma kupinga 
ukoloni hadi kupata uhuru Desemba 9, 1961, wataweza kurejea jinsi 
wanawake, mashabiki wakuu wa TANU, walivyokuwa wakipiga kelele. 
Hususan, watamkumbuka Bibi Titi Mohamed, ama kwa sababu 
walimwona akihutubia maandamano ya TANU, au waliwasikia watu 
wakiongea juu yake, au walipata habari zake kupitia redio na magazeti. 
Inasemekana kwamba, Bibi Titi Mohamed na Julius Nyerere ndio viongozi 
wa TANU pekee waliokuwa wakijulikana nchi nzima wakati nchi inapata 
uhuru. Lakini, pamoja na umaarufu wake kihistoria, Bibi Titi hakuelezewa 
vya kutosha katika maelezo mengi yanayohusu uzalendo Tanzania. Jina 
lake limetajwa tu. Wale maelfu ya wanawake wanaharakati wa TANU 
walioutambua uongozi wa Bibi Titi ndio hawakutajwa kabisa. 

Mwelekeo wa kuweka wanawake pembezoni katika kujenga historia 
unaakisi mtindo uliozoeleka. Mtindo huu ulianzia kwenye historia 
iliyoandikwa kwa Kiingereza na wakoloni, na baadaye ile iliyoandikwa na 
wasomi Waafrika. Matendo ya siasa yanayofanywa na wanawake 
yanatoweka katika historia, yakifuata ukimya uliokuwa katika maandishi 
yaliyotangulia. Kufutika kwa wanawake kumekithiri katika maandishi 
yanayohusu historia ya uzalendo Tanzania, hasa yale yaliyoandikwa kwa 
Kiingereza, kuliko katika maandishi machache yaliyoandikwa na 
Watanzania kwa Kiswahili. 

Wanawake wa Kiafrika wanatoweka tena katika maandishi ya 
Kimagharibi yenye itikadi ya ubaguzi wa kijinsia na wa rangi. Maandishi 
haya yaliandikwa na wake wa maofisa wa kikoloni walioshuhudia 
kuzaliwa kwa TANU. Hawa wanawake walikuwa wamisionari, maofisa 
wa ustawi wa jamii au wasafiri. Wengine walishiriki na kuandika kuhusu 
harakati za uzalendo. Maandishi yao mengi yanaonesha itikadi za 
kijinsia za Kimagharibi pamoja na nyufa zake, pale itikadi hizo 
zinapoungana na ubeberu. Kutokana na maandishi haya basi, 
tunadondoa sura, itikadi, vipande na viwakilishi vya wanawake wa 
Kiafrika, ikiwa ni pamoja na wanawake wa TANU. 

Karibu maelezo yote yanayohusu ushiriki wa wanawake katika TANU 
yanaanza, na yaweza kuishia, na ujaji wa John Hatch na swali lake: 
Wanawake wako wapi? 

John Hatch aliiuliza Kamati Kuu ya TANU ya wanaume watupu swali 
hili alipofika kuwatembelea mwezi Juni, 1955. John Hatch alikuwa ofisa 
wa Jumuiya ya Madola, akiwakilisha Chama cha Labour ambacho | 
kilikuwa kikiunga mkono juhudi za kizalendo Afrika. Pamoja na kwamba | 
Nyerere hakuwa Dar es Salaam, John Hatch alipokelewa na umati | 
mkubwa wa watu waliokadiriwa kuwa 40,000. Walikusanyika Mnazi 
Mmoja kusikiliza hotuba za TANU. John Hatch alishangaa wakati 
alipoona katika umati huo, safu kadhaa za wanawake wa Kiislamu 
waliovaa mabaibui. Baadaye, alipokuwa akiongea na Kamati Kuu ya 
TANU kuhusu jambo hili, Hatch aligusia juu ya ukosefu wa wanawake | 
wanachama wa TANU. Suala hili liliakisi udhaifu wa vyama vya 
kizalendo Afrika nzima, hasa katika miaka yake ya mwanzo. 

Katiba ya TANU iliyokubaliwa mwaka 1954 ilitaja kuwepo kwa | 
kitengo cha wanawake, lakini kitengo kama hicho hakikuwepo. Hata | 
hivyo, wajumbe wa Kamati Kuu walimwambia Hatch kwamba angeweza | 
kukutana na kiongozi wa wanawake siku iliyofuatia. Wakamtuma 
Sheneda Plantan, shemeji yake Bibi Titi kumsihi mumewe ili amruhusu 
mkewe aonane na Hatch kama kiongozi wa wanawake. Mumewe | 
akakubali, naye Bibi Titi akakubali kuonana na Hatch, mradi tu aweze 
kufanya hivyo akiwa na rafiki yake Tatu Mzee. Mkutano ulifanyika, 

Hatch akaridhika, na Kitengo cha Wanawake cha TANU kikazaliwa. 

Maelezo ya kuzaliwa kwa Kitengo cha Wanawake cha TANU, 
kilichobuniwa na viongozi wanaume, John Hatch akiwa mkunga, 
yanapatana vizuri na maelezo ya ujenzi wa uzalendo Tanganyika. Jambo 
ambalo halikuelezwa ni jinsi Bibi Titi, mwimbaji kiongozi wa ngoma ya 
Bomba, mwenye umri wa miaka 30, alivyogeuka kutoka kuwa kiongozi wa 
kubuni, akawa kiongozi halisi wa TANU. Halafu, ni kwa vipi maelfu ya 
wanawake walitokea kuwa wanaharakati wazalendo kutokana na upevu wa 
siasa wa Bibi Titi pamoja na shauku kubwa ya kazi yake? 

Bibi Titi alipohutubia mkutano wa kwanza wa Kitengo cha Wanawake 
cha TANU, Julai 8, 1955, wanawake 400 walijiunga na chama. Kufika 
Oktoba, 1955, miezi minne tu baada ya kukutana na John Hatch, Oscar 
Kambona aliyekuwa Katibu Mratibu wa chama aliandika barua makao 
makuu ya Shirika la Fabian huko Uingereza. Barua hiyo ilieleza kwamba 
Bibi Titi amefanikiwa kuwaandikisha wanachama wanawake 5,000. 
Kambona alisema, "Pamoja na kwamba ana elimu duni, anafungua milango 
ya kuleta mapinduzi kuhusu wajibu wa wanawake katika jamii ya Kiafrika." 
Aliendelea, "Tatizo la kuwakomboa wanawake hapo baadaye limeondolewa.” 

Joan Wicken, ambaye baadaye alikuwa mshauri wa karibu wa 
Nyerere, aliafikiana na maneno ya Kambona wakati alipotembelea 
Tanganyika mwaka 1956-57. Alitabiri kwamba matokeo ya kazi ya 
wanawake wa TANU zaidi ya 6,000 bila shaka yatawaweka wanawake 
kwenye nafasi nzuri. Alikiri pia kwamba viongozi wa Umoja wa 
Wanawake hapa (makao makuu) wako sawa na wajumbe wengine wa 
Kamati Kuu kwa kila hali. Alisema kwamba Bibi Titi ataacha alama 
kubwa katika historia ya wanawake wa Tanganyika, kama vile Bibi 
Pankhurst alivyofanya kwa wanawake wa Uingereza. 


Historia za Maisha ya Wanawake Zinavyotumika 
kama Mkakati wa Kuvunja Ukimya 


Maelezo yaliyopo kuhusu uanzilishi wa TANU yanashindwa kuweka 
bayana uhusiano wa matukio yanayogusia chanzo cha mwamko wa 

kisiasa kwa wanawake. Maelezo ya mwamko huu hayapo kwenye | 
masimulizi ya jinsi viongozi wa TANU walivyoeneza uzalendo vijijini. 
Walipinga taratibu za mazao na mifugo zilizowekwa na wakoloni, 
walionesha kutoridhika na machifu, na wasomi wachache walikuwa na 
matamanio ya kupata kazi bora. 

Katika kukiandika kitabu hiki, nilitaka maneno yaliyotamkwa na 
wanawake wanaharakati wa TANU - mazungumzo makini ya wanawake 
wazalendo wa Tanzania - yasukume, yavutie, na yatoe mwanga kwa njia 
malumu katika utafiti huu unaohusu uzalendo wa 
Tanganyika/Tanzania. Haikutosha kunasa maneno na sauti zao ili 
ziwekwe kwa matumizi ya utafiti mwingine. Sura nyingi zina maelezo ya 
kina kutoka kwa wanawake wenyewe. Wakati mwingine, maelezo yao 
yalitoka nje ya maswali tuliyoyauliza pale mzungumzaji alipoona 
kwamba anatueleza habari muhimu. 

Itakuwa vema kujua kwamba sio lazima maswali ya utafiti yabainishe 
mwelekeo wa maelezo yanayotokana na mahojiano. Jambo hili hutokea 
hasa pale mahojiano yanapohusisha kumbukumbu za mzungumzaji na 
jinsi anavyoyapokea na kuyajibu maswali. Maswali waliyoulizwa | 
yalilenga kupata habari muhimu kuhusu jinsi wanawake 
walivyojikusanya na kuhamasishana, na mengine yalilenga kupata 
mitazamo na mawazo yao kuhusu harakati za uhuru. | 

Mchakato huu ulijumuisha kunasa mahojiano jinsi walivyozungumza. 
Baada ya hapo yalitafsiriwa kwa Kiingereza ili masuala na maswali | 
yaliyojitokeza yaweze kujadiliwa. Kisha mahojiano yalitafsiriwa tena | 
katika Kiswahili, na kuwarudishia wahusika ili waweze kuthibitisha yale ) 
waliyoyasema. Mchakato mzima ulizalisha matoleo matano. 

Kufuatana na jinsi wanawake hawa walivyoyaitikia na kuyajibu 
maswali yangu kuhusu ushiriki wao katika TANU, ninaamini kwamba 
walijiona kuwa ni wadau wa siasa iliyounda TANU, pamoja na historia 
ya Tanganyika. Walijiona hivyo kutokana na matendo yao, ambayo 
waliyaeleza kwa ufasaha, wakirejea kipindi cha shughuli zao za kisiasa 

katika miaka ya 1950. Maelezo mengine yaliongozwa na maswali yangu 
ambayo yalilenga kipindi cha 'kabla' au 'baada' ya harakati za uzalendo. 
Mahojiano yangu na wanaharakati wa TANU yanadokeza kwamba 
kuonekana kwa mtu binafsi kuwa mdau kihistoria, hutegemea sana hali 
ya siasa wakati huo. Hutegemea pia ushiriki wake na jinsi alivyojihisi 
kuwa sehemu ya kundi katika mazingira ya tukio husika la kihistoria. 


Uwasilishi wa Historia ya Maisha ya Bibi Titi Mohamed 


Historia ya maisha ya Bibi Titi Mohamed imewasilishwa mara tatu katika 
kitabu hiki. Jambo hili linaibua masuala muhimu kuhusu jinsi 
nilivyotumia maelezo yake ya binafsi. Kwa hiyo, nitatoa maelezo mafupi 
kuhusu wajibu wangu kama mwandishi na mhariri, umuhimu wa Bibi 
Titi katika utafiti huu, pamoja na jinsi maelezo yake na yangu 
yalivyoathiri uwasilishi wa maisha yake ya siasa na maelezo kuhusu 
uzalendo. 

Kati ya wanaharakati wote, Bibi Titi ndiye mwanamke aliyejulikana 
sana na aliyekuwa na nafasi muhimu katika TANU. Alipendwa na wengi. 
Habari zake zilielezewa vizuri na vyombo vya habari wakati wa harakati 
za kupigania uhuru (1954-1964). Mara nyingi alipigwa picha akiwa 
karibu na Nyerere, kwenye maandamano au mikutano ya hadhara akiwa 
anahutubia umati wa watu. Bibi Titi alikuwa tayari amekwishajijengea 
uwezo wa kuongea hadharani hata kabla hatujaonana naye. Mwaka 
1984, wakati wa mahojiano yetu ya kwanza, yeye alikuwa 
amekwishatoa hotuba kuhusu maisha yake ya binafsi na ya kisiasa. 
Alikwishatoa mihadhara kuhusu uzalendo kwa wanahabari wa ndani na 


wa nje ya nchi. 

Kipindi cha kuanzia mwaka 1965 hadi 1973 kilikuwa kigumu kwa Bibi 
Titi. Alipoteza kiti chake cha ubunge katika uchaguzi wa mwaka 1965, 
akakataliwa kuwa mgombea wa taifa wa UWT. Wakati huo pia alijiuzulu 
uongozi katika TANU kutokana na maadili ya uongozi ya Azimio la 
Arusha. Kufikia mwisho wa muongo, alikuwa amehukumiwa kifungo 
cha maisha kwa kosa la uhaini. Pamoja na kwamba Nyerere alimsamehe 

mwanzoni mwa mwaka 1972, kushitakiwa kwa uhaini, kuwekwa 
kifungoni pamoja na uvumi uliotokana na kesi hiyo, Bibi Titi asingeweza 
tena kupata nafasi isiyo na dosari katika siasa na historia ya uzalendo 
Tanzania. 

Nilitambulishwa kwa Bibi Titi na rafiki yake wa siku nyingi, Bwana | 
Kanyama Chiume. Nilishirikishwa vizuri katika uhusiano na maongezi 
yao, lakini ni baada ya mimi kurudi tena, mwaka 1988, ndipo Bibi Titi 
aliponiita shoga, yaani rafiki wa kike, na akaendelea kuniita hivyo siku 
zote. Tulikutana mara saba katika kipindi chote cha miaka minane, na 
kweli tukawa marafiki waliostahili kuitana shoga. Nilifurahia ucheshi | 
wake, akili yake na vile alivyokataa katu kujiona kama kafara. | 

Mahojiano yetu, yaliyochukua siku nzima au zaidi, yalikuwa ya kina 
na yenye hisia kali. Naamini kwamba shauku ya Bibi Titi kutaka kuongea | 
na mimi haikufifia kwa kipindi chote cha mahojiano. Alitaka historia ya | 
siasa za wanawake wanaharakati wa TANU iandikwe na ichapishwe. 
Alitaka rekodi hiyo ijulikane na itambuliwe. Alinikubali mimi kwa sababu 
aliamini kwamba ningeweza kufanya hivyo. Hakukuwa na mtu 
mwingine aliyekuwa ameonesha shauku ya kufanya kazi hiyo. 

Hata hivyo, kufikia mwishoni mwa miaka ya 1980, imani yake kwangu 
ilikuwa imebadilika. Katika mahojiano na Ruth Meena, Bibi Titi aliweza | 
kuwagombeza wanawake wa Tanzania kwa kutomjali. Hapohapo alihoji 
uhalali wa wanajinsia Wazungu (kama mimi) waliokuwa wanatafiti | 
maisha ya wanawake na kuwafanya kama vielelezo kwa manufaa yao | 
binafsi, wakati wanawake wasomi Waafrika wapo. Kauli hii ililenga zaidi | 
wanawake wasomi Waafrika na masuala waliyoshughulika nayo. Pia, | 
ilionesha upeo wake mkubwa wa kisiasa ambao ulimwezesha | 
kuzungumza na wasomi wanawake wa nje na wa Tanzania. 

Mwanzoni, nilimwuliza Bibi Titi maswali yaleyale niliyowauliza 
wanawake wengine. Hivyo, maelezo yake ni marudio ya kina zaidi ya 
hadithi aliyoieleza mwanzoni. Mara nyingi alisisitiza umuhimu wa 
kuwatambua wanawake wengine kwa majina. Pia, alikataa kuzungumzia 
mambo yenye utata katika maisha yake, au maisha yake wakati 
alipotuhumiwa kwa uhaini. 

Haja ya kuandika historia ya kina ya maisha ya Bibi Titi bado ipo. 
Katika kuandika kitabu hiki, nimejaribu kuonesha mawazo yake na ya 
wanaharakati wengine kwamba kujenga na kutekeleza uzalendo, katika 
miaka ya 1950 haikuwa kazi ya mwanamke mmoja. Ilikuwa kazi ya 
wanawake wote, wa vijijini na wa mjini. Ninaonesha jinsi wanawake 
walioshiriki katika mageuzi ya kizalendo walivyohamasishwa, maisha ya 
mwanzoni ya Bibi Titi alipoingia katika siasa akiwa hapa Dar es Salaam 
na baadaye katika harakati za siasa nje ya Dar es Salaam. Maisha ya 
wanaharakati wa Moshi na Mwanza yanaonesha jinsi ukoloni 
ulivyoathiri TANU na uzalendo. Ninawasilisha tena maisha ya Bibi Titi 
baada ya uhuru na kuonesha mabadiliko yaliyotokea katika harakati za 
wanawake na mwendelezo wa uzalendo. 

Hivyo, katika kitabu hiki, maisha ya Bibi Titi yameunganisha maelezo 
ya shughuli na harakati za kizalendo za wanawake wa TANU. Pia, 
maisha yake yamekuwa kielelezo cha mapungufu na uwezo wa kisiasa 
na ushiriki wa wanawake wa Tanzania. Maisha yake ni kielelezo cha 
vikwazo vya kijinsia vinavyoendelea kuwakabili wanawake. Mtaalamu 
mmoja anatushawishi kuona umuhimu na nguvu za wanawake wa 


haukupatikana katika kipindi cha miongo mitatu ya kwanza ya uhuru 
wa kisiasa wa Tanzania. Nao wafanyakazi na vyama vyao, vyama vya 
ushirika, jamii za kidini au watemi, pia hawakushinda. Hata hivyo, hali 
hiyo haikanushi umuhimu wa historia zao za kijamii au ushiriki wao 
mkubwa katika ujenzi wa uzalendo. Vivyo hivyo, ingawa wanawake wa 
TANU hawakuweza kuleta mapinduzi katika maisha ya baadaye ya 
wanawake wa Tanzania, haikanushi umuhimu wa kuandika wasifu wao 
kwa pamoja. Haitengui umuhimu wao katika ujenzi wa uzalendo wa 
kitanzania. 

SURA YA PILI 


Itikadi za Kikoloni na Uhalisi 
wa Maisha ya Mijini 


Unaishi peke yako au una mke? Ni nani anakupikia? 


Wakoloni waliotawala nchi za Afrika zilizoko kusini mwa Jangwa la 
Sahara hawakulipendelea hata kidogo wazo la Waafrika kuishi mijini. 
Woga wa kushindwa kuwadhibiti uliathiri mitazamo yao. Woga huu 
ulielezwa kama vile ni wasiwasi juu ya Mwafrika asiyekuwa na akili 
timamu wala kabila. Nadharia za ukoloni wa Uingereza zilieleza kwamba 
maisha ya mjini yaliathiri utamaduni wa Mwafrika na hivyo kudhaniwa 
kuwa chanzo cha magonjwa kama kichaa, magonjwa ya zinaa, ukoma 
na mengineyo. Waafrika walioishi mijini walifikiriwa kuwa ni watu 
yao. 

Sura hii inachambua jinsi wakoloni walivyowaelewa na kuelekeza 
maisha ya wanaume na wanawake Waafrika. Pia, inaonesha athari za 
taswira waliyoijenga kwa wanawake Waafrika walioishi Dar es Salaam. 
Hoja yangu ni kwamba watawala wakoloni hawakuwaona wanawake 
Waafrika, isipokuwa tu pale matukio au hali fulani ilipolazimisha 
waonekane. Natazama maisha ya wanawake wa Dar es Salaam katika 
miaka ya 1950, hali zao kiuchumi na kijamii ambazo ziliwezesha ushiriki 
wa wanawake fulani katika harakati za siasa, wakati wanawake wengine 
waliishia kwenye ukimya. 


W 

Wanaume kama Wazalishaji chini ya Ukoloni 


Hapa Tanganyika, kama ilivyokuwa katika nchi nyingine zilizotawaliwa 
kuvumiliwa kama mtu anavyovumilia ukame au mafuriko. Katika 
miaka ya 1920 na 1930, wanaume wengi wa Tanganyika walilazimika 
mengine. Walikwenda kwenye mashamba ya mkonge na ya mazao 
mengine ambako walifanya kazi kwa walowezi wa kizungu. Hata hivyo, 
wakoloni walihitaji wafanyakazi wachache Dar es Salaam na katika miji 
mingine nchini. Ubaguzi wa rangi uliota mizizi nchi nzima, hasa Dar es 
Salaam, ukitenganisha Wazungu, Wahindi na Waafrika katika nyanja 
zote za maisha. 

Wanaume Waafrika walifanya kazi nyingi za vibarua, ikiwa ni pamoja 
na upagazi bandarini, matengenezo ya barabara, ufagizi maofisini na 
uboi majumbani. Kati ya wafanyakazi karibu 400,000 walioandikishwa 
mwaka 1953, ni watu 15,000 au asilimia 6 ndio waliokuwa wafanyakazi 
maofisini katika ngazi za chini. Wapo watu wachache waliojaribu 
kufanya biashara lakini ushindani na Wahindi waliotawala kila aina ya 
biashara, tangu za rejareja hadi biashara kubwa, uliwashinda. Waafrika 
hawakuwa na stadi za biashara, mitaji, mali ghafi wala mitandao ya 
kuungana mkono kama waliyokuwa nayo Wahindi. Hivyo, Waafrika 
wengi, wanaume kwa wanawake, walijaribu kujikimu kwa kuuza hiki na 
kile barabarani au sokoni. 

Serikali ya ukoloni ilihitaji nguvukazi ya kiume. Wanawake wachache 
walihitajika, kama vile walimu, wafanyakazi hospitalini na katika ustawi 
wa jamii. Wanaume wahamiaji walionekana kuwa 'wengi, — hivyo 
taratibu za kuwasafisha wale ambao hawakuwa na sababu maalumu ya 
kuwa mjini (vibarua) ziliwekwa. Kwa hiyo, mahitaji ya nguvu kazi ya 
ukoloni ndiyo yaliyoweka msingi wa kuamua kama wanaume Waafrika 
walihitajika mjini au la. Wanawake Waafrika walikuwa viumbe wageni 
walioishi sehemu zisizojulikana, sehemu zilizo ndani ya dunia ya 
wanaume. Mtazamo huu wa kikoloni ulioona miji kuwa ni sehemu za 

wanaume tu ilificha vipengele muhimu vya itikadi za kikoloni kuhusu 
wanawake Waafrika waishio mijini. Hususan, zilificha maisha yao kabisa. 
wanawake, ila wanaume walipaswa kung'olewa huko na kudhibitiwa. 
Shauku ya wakoloni kung'oa na kudhibiti wanaume Waafrika 
ilijumuisha nyanja zote za maisha yao - atafanya kazi ipi na wapi, 
atalima mazao gani, ataanzisha au kujiunga na chama gani, na hata 
atamiliki ng'ombe wangapi. 


Itikadi za Kikoloni kuhusu Wanawake 


Itikadi ya kikoloni ya kung'oa na kudhibiti kwa upande wa wanawake 
Waafrika ililenga katika ujinsi wao na wajibu wao wa kuzaa. Nyaraka za 
kikoloni zimejaa maelezo na mawasiliano kuhusu matatizo na masuala 
ya haki za wanaume kudhibiti au kupata huduma za ngono. Masuala 
haya yalijumuisha uzinifu - kwa kiasi gani wanawake wazinifu 
waadhibiwe au kufungwa; kiasi gani cha pesa au mali kitolewe kama 
mahari; faini gani itolewe kama adhabu ya kuwapa wasichana mimba. 
Adhabu ilitolewa kwa kumuiba msichana ambaye siyo stahili ya 
mwanamume mhusika; mila na sheria za ndoa na talaka; kudhibiti 
umalaya; na malalamiko ya wanawake kuhusu kupigwa au kutelekezwa. 

Masuala yaliyohusu wanawake kama kulipa kodi, kupangiwa sehemu 
za kazi na mishahara kwa walimu wanawake Waafrika yalitazamwa 
kama vile yamo ndani ya mahitaji, haki na wajibu wa wanaume na wale 
waliowategemea. 

Vipengele viwili vifuatavyo kuhusu itikadi ya kudhibiti ujinsi wa 
wanawake Waafrika ni muhimu katika kuelewa mfumo wa kutawala 
wanawake: 


e Kwanza, wanaume na wakoloni walielewa kwamba wanawake ni 
tegemezi kwa wanaume. Njia za kudhibiti na kuhakikisha 
utegemezi unadumu ni pamoja na kuoa watoto; kupiga sana 
wanawake; kutelekeza wake bila sababu maalumu na kudai haki 

ya watoto wa kike wakiwa wameshakua wakubwa. Kuungana 
huku kimawazo kati ya wanaume na wakoloni juu ya kudhibiti 
wanawake hakukupata upinzani Tanganyika kama Kenya. Vita 
dhidi ya ukeketaji iliyoendeshwa na Wamisionari katika miaka ya 
1920 huko Kenya ilizuia uwezekano wowote wa wanaume 
kushiriki ajenda hiyo na wakoloni. Huku Tanganyika, katika 
miaka ya 1930, Waingereza walijaribu kutahadharisha kuhusu 
athari za ukeketaji pamoja na wanawake kufanywa watumwa. 
Wazo hilo halikukubalika. Wasiwasi huo ulikanushwa na maofisa 
wa ukoloni waliosema kwamba hawajawahi kusikia jambo kama 
hilo, na kwamba wanawake wa Tanganyika wana haki zao za 
kijamii na hawawezi katu kuwa watumwa. 


0. Pili, ilidhaniwa kwamba wanaume walikuwa na mamlaka juu ya 
wanawake kama ambavyo Wazungu na watawala wa kikoloni 
walivyokuwa na mamlaka juu ya nguvu kazi ya wanaume, uhamiaji 
(mjini) na uzalishaji wa mazao ya biashara. Utekelezaji wa udhibiti 
wa wanawake uliachiwa wanaume waufanye katika nafasi zao 
kama waume, baba, kaka na wajomba. Watawala wa kikoloni 
walirejea tena na tena katika mipaka ya sheria kuhusu jambo hili. 


Masuala yaliyohusu wanawake wa Musoma yalikuwa na ugumu wa 
kipekee. Haya yalihusu; ndoa za kushurutishwa ikiwa ni pamoja na 
kuwaoza watoto; na kwa upande wa wanaume, taratibu za kurudisha 
ng'ombe wa mahari; na wanaume walioachika kudai utunzaji wa 
watoto, hasa wale waliofikia umri wa kuolewa. Tamko la mshauri wa 
mahakama lilidhihirisha kuunga mkono imani hiyo kwamba wanaume 
wanawadhibiti wanawake na kwamba hawatakubali kuinua hadhi zao. 
Hivyo, kuingilia mambo hayo kunaweza kuharibu mambo zaidi. 

Serikali ya kikoloni ilitaka kilimo kisichohitaji uwekezaji, hivyo 
walisimamia nguvu ya wanaume kuwadhibiti wanawake. Sababu ni 
kwamba wanawake walikuwa wazalishaji wakuu wa mazao ya chakula 


aa 

na ndio waliohimili kaya. Pia, wanawake ndio waliolisha wafanyakazi 
(wanaume watu wazima na watoto) na hivyo kutoa nafasi kwa hiyo | 
nguvukazi kuingia katika mfumo wa ajira rasmi au katika kilimo cha 
mazao ya biashara. Ndoa ilibaini waziwazi kwamba mwanamke 
aliruhusiwa kuzaa watoto na nani na alimlimia nani ili kupata chakula 
pamoja na huduma nyingine za nyumbani. 

Katika kudumisha hali hii, wakuu wa wilaya wa kikoloni walitumia 
muda mwingi kurudisha nyumbani wake waliowakimbia waume zao. 
Kufikia mwaka 1950, wakoloni walishangazwa na ongezeko kubwa la 
ndoa zilizovunjika, wanaume wengi kuhamia mijini na ukatili dhidi ya | 
wanawake. 


Sasa kifanyike nini? 


Ubaguzi wa Rangi na Kupuuzwa 


Mwaka 1866, mji wa Dar es Salaam ulianzishwa ili kuendeleza maslahi 
ya kiuchumi ya Sultani Sayyid Majid wa Zanzibar. Wakazi walikuwa 
Wazaramo, Wahindi na wachuuzi wa Kiarabu. Mfumo wa watumwa na | 
mabwana ndio uliotawala jamii hii. Mwaka 1887, Wajerumani 
walipotawala, waliuvunja mfumo wa utumwa na kuanzisha mfumo wa 
ajira, ambao ulitumia rangi kama kigezo kikuu cha kupata kazi. 
Wanahistoria wanasema kwamba hali ya maisha kwa Waafrika walioishi 
Dar es Salaam katika miaka ya 1930 na wakati wa Vita Kuu ya Pili ya | 
Dunia ilikuwa ya dhiki na balaa. Waafrika walioishi kwenye ukanda wa | 
pwani ya Afrika Mashariki walianza kuingia dini ya Uislamu katika karne | 
ya 19. Jambo hili liliendelea bila kuingiliwa na Wajerumani kwani | 
ilionekana kuwa Uislamu una manufaa. Waafrika wengi waliohamia | 
mjini walibadilika kutokana na mazingira ya ustarabu wa pwani, yaani 
kuiga mavazi ya aina fulani, kuzungumza Kiswahili na kuwa Waislamu. 
Huo ulikuwa wakati ambao watumwa, watu wa hali ya chini na wale 
waliotoka vijijini, walioongea na wasiojua Kiswahili, wote walikazana 
kupata fursa ya kuingia katika uchumi uliokuwa unaanza kukua. | 
Idadi ya wakazi Waafrika Dar es Saalm ilikua polepole kabla ya Vita 

Kuu ya Pili ya Dunia, lakini kufikia mwaka 1948, idadi hiyo 
iliongezeka. Kufika mwaka 1956, idadi ya Waafrika ilikuwa 101,000. 
Wakati huohuo, uwiano wa wanaume kwa wanawake ulipungua 
kutoka 141:100 hadi 131:100 kati ya mwaka 1948 na 1958. 
yalikuwa hayatoshelezi kabisa na mji ulikosa huduma za msingi 
kama vile maji ya bomba, huduma za usafi, taa za barabarani, usafiri 
na viwanda. Hata baada ya serikali kupunguza athari za kupuuzwa 
kwa muda mrefu, katikati ya miaka ya 1950, sehemu walizoishi 
Waafrika zilikuwa za hali ya chini kupindukia. 


Ustawi wa Jamii kama Mkakati wa Udhibiti 

Vita Kuu ya Kwanza ya Dunia ilikuwa kilele cha ubeberu na mwanzo wa 
kudhoofu kwake. Vita Kuu ya Pili ya Dunia ililazimu ukoloni kunyonya 
rasilimali zilizokuwepo katika nchi kwa kiasi walichoweza. Baada ya Vita 
Kuu ya Pili ya Dunia, watu waliwashinikiza watawala wakoloni 
Waingereza kuwapa haki zao za kisiasa na kiuchumi. Wanajeshi 
Waafrika walirudi kutoka vitani wakiwa na uelewa na chuki ya 
kutawaliwa. Hapa Tanganyika, wakoloni walitafuta njia ya kupunguza 
makali ya mabadiliko ya kisiasa kwa kutekeleza maendeleo rahisi ya 
jamii. Kwa vile wanaume, hasa wale waliotoka vitani, ndio waliotarajiwa 
kuleta fujo, maendeleo ya jamii yalilenga kufanya shughuli 'muafaka' 
ambayo ni kuanzisha kituo cha jamii cha Waafrika. Ilionekana kwamba 
wanawake nao wapate elimu ya watu wazima na wahusishwe katika 
shughuli za kiutamaduni. Kwa vile idadi kubwa ya watu walikuwa 
Waislamu, ilipendekezwa kwamba kuwe na usiku maalumu wa 
wanawake mara moja kwa wiki. Pia kuwepo chumba tofauti cha 
kusomea. Mwaka 1946, kamati ya kituo cha ustawi wa jamii iliamua 
kuwaruhusu wanawake waitumie nafasi hiyo tangu saa nane mchana 
hadi saa kumi na nusu jioni. Kufikia mwisho wa.karne, Klabu ya Ilala 
iliyokuwa ndani ya makazi ya wasomi na watu wenye kipato cha juu, 
ilikuwa inatumika mara kwa mara kama mahali pa wanawake kujifunzia 
kushona, Kiingereza, kituo cha kulelea watoto, kliniki ya mama na 

watoto, kusoma na kuandika. Mahudhurio ya wanaume katika masomo 
ya Kiingereza na kusoma yalikuwa hafifu. Wanawake walichukua fursa 
hii kujifunza kusoma na kuandika Kiswahili pamoja na kuazima vitabu 
vya kujisomea. | 

Klabu ya Alerandra Hall, iliruhusu Idara ya Ustawi wa Jamii itumie | 
ukumbi kwa ajili ya dansi na sinema kwa ruhusa ya serikali. Hata hivyo, 
wanaume hawakupenda sana kufanya kazi za jumuiya, lakini walionesha 
shauku kubwa kwenye dansi za kizungu ambamo wanaume walikwenda na 
wasichana na sio wake zao. Kufikia mwisho wa 1940, Shirikisho la Huduma 
la Wanawake wa Kizungu lilianza kutoa masomo ya kushona na kufuma, 
sherehe za chai na mauzo ya vitu vilivyotumika. Wanawake Waafrika 
walitaka kujifunza kusoma na kuandika Kiswahili, jambo lililoleta taabu, 
kwani hakukuwa na walimu. Mwaka 1948, ofisa wa kwanza mwanamke wa 
ustawi wa jamii aliajiriwa. Kufikia mwaka 1949, yalikuwepo matawi 15 ya 
Shirikisho la Watumishi Wanawake yaliyoenea nchi nzima. Mwaka 1951, 

Kitengo cha Wanawake Waafrika kwenye shirikisho hilo kilikuwa na matawi 
26 na vituo vitatu mjini Dar es Salaam. Pia, mipango ilikuwa mbioni 
kuanzisha vilabu vya wanawake Waafrika. | 

Mwaka huohuo, Baraza la Wanawake wa Tanganyika lilianzishwa | 
chini ya ufadhili wa Lady Twining, mke wa Gavana wa Tanganyika. | 
Madhumuni yake yalikuwa kukuza umoja miongoni mwa wanawake wa 
Tanganyika, kubadilishana habari na kujenga mtandao na mabaraza 
mengine kwa kupitia Baraza la Kimataifa la Wanawake. 

Wakati huohuo pia, utawala wa Lord Twining ulipata wasiwasi 
kwamba shughuli za ustawi wa jamii hazikuweza kuzuia kuibuka kwa 
tabia za ki- Mau Mau. Wakoloni waliona Mau Mau kama ugonjwa wa | 
akili uliotokana na wao kushindwa kuwapatia Waafrika ustawi wa | 
maisha na burudani. Waafrika walizoea kuburudishwa na sherehe, 
uwindaji, wizi wa ngo'mbe, utoaji kafara na adhabu kali zilizotolewa 
haraka bila kupingwa. Shughuli za ustawi wa jamii zilizojumuisha 
masomo ya kushona na afya, au makanisa yaliyochukia mila za kipagani 
bila kuwapa Waafrika shughuli mbadala, hazikuweza kupunguza 

manung'uniko ya Waafrika. Wakoloni walitambua kwamba vijana 
walikuwa na nguvu lakini hapakuwa na shughuli za kuwasisimua kiasi 
cha kukidhi mahitaji ya hisia zao ili wasijenge tabia za ki-Mau Mau. 

Walipata suluhu. Waliamua .kwamba vijana wapewe shamrashamra. 
Hizi zilijumuisha michezo, mashindano ya ngoma za asili na dansi za 
kizungu, maonesho ya kilimo, mashindano ya kuendesha baiskeli, 
ulipuaji wa fataki na michezo ya tenisi kwa makarani na walimu wa 
Kiafrika. Kukatokea changamoto. Maofisa wa Serikali za Mitaa 
hawakutilia maanani mpango huo, kukawa na uhaba wa wafanyakazi, 
mamlaka zilizohusika zikashindwa kuafikiana kuhusu ni ipi ianzishe na 
ni ipi isimamie shughuli za mpango wa kuendesha shamrashamra. 
Wengine walilaumu Wamisionari kwa kufuta ngoma za asili, na wengine 
wakatahadharisha kwamba mpango ulipendwa na watu wachache mno 
na wanawake waliwekwa pembezoni. 

Wakoloni waliiangalia Kenya kwa wasiwasi kwa sababu ya mabadiliko 
yaliyokuwa yakitokea huko. Walijaribu kuzuia mabadiliko ya siasa 
yasitokee kwa kuendesha mashindano ya michezo, hasa mpira wa 
miguu. Hata hivyo, kufikia mwaka 1955, vituo 40 vya kile kilichoitwa 
ustawi wa jamii vilikuwa vimekaribia kufa. Ingawa mwaka 1954, kituo 
cha Arnautoglo, Dar es Salaam, kilitengeneza faida, ilikuwa wazi 
kwamba wakoloni waliodhani kwamba mkakati huo ungeweza kuzuia 
au kuchukua nafasi ya mageuzi ya kizalendo walikuwa wamejidanganya 


wenyewe. 

SURA YA TATU 


Wanawake Waafrika Walioishi Dar es Salaam 


Ukaguzi wa kwanza wa idadi ya watu Dar es Salaam ulifanyika mwaka 
1956. Kutokana na ukaguzi huu, iliwezekana kupata idadi, ijapokuwa sio 
kamilifu, ya wanawake walioishi Dar es Salaam katika miaka ya 1950. 
Picha iliyotokana na ukaguzi huo inaonesha kwamba maisha binafsi ya 
wanawake yalitofautiana kufuatana na umri, ndoa, umiliki wa rasilimali 
na muda wa ukazi jijini. Umuhimu wa vipengele hivi na mahusiano yake 
ulitofautiana miongoni mwa wanawake, wengi walikuwa Waisilamu 
(asilimia 90) na wasiojua kusoma (asilimia 88). Wanawake wachache 
sana walikuwa wasomi, ambao wengi wao walikuwa Wakristo. Kufikia 
miaka ya kati ya 1950, hili kundi la wanawake wachache wasomi, 
lilijumuisha wale wenye elimu ya kutosha kuajiriwa kama walimu, 
watoa huduma hospitalini na mjini. 

Maisha ya wanawake wa Kiislamu waliozaliwa Dar es Salaam 
yalionesha mchanganyiko wa Uislamu na mila zitokanazo na tamaduni 
za pwani zilizoathiri maisha ya mjini. Wanawake wengi waliwekwa 
ndani tangu walipobalehe mpaka walipotafutiwa waume. Hata baada ya 
kuolewa, waliendelea kukaa ndani. Hata hivyo, ni muhimu kusema 
kwamba kuwekwa ndani hakukuwa na maana ya kutengwa, bali ubaguzi 
wa kijinsia. Hivyo, wasichana na wanawake vijana wa Dar es Salaam, wa 
umri wa kuolewa, waliishi maisha yenye mipaka zaidi kuliko wenzao wa 

Talaka zilikuwa kitu cha kawaida, kama ilivyokuwa kuwekwa ndani. 
Kufuatana na dini ya Kiislamu, talaka haiambatani na ukosefu wa 
maadili. Hivyo, ilionekana kuwa ni sawa kwa msichana kutazamia 
talaka yake kutoka ndoa ya kwanza. Mtalikiwa aliweza kuolewa na 

mwanamume aliyemchagua na kumpenda bila mahari. Kisheria, akipata 
watoto katika ndoa ya pili, watoto hao watakuwa wa mume wake wa 
pili. Kama akipata watoto bila kuolewa, basi wanakuwa wake kwa 
mujibu wa sheria ya Kiislamu. 

Wanaume waliohojiwa walisema kwamba ndoa za pili zilikuwa za 
matatizo, kwani zilihusisha zaidi wanawake waliopenda maisha ya mjini. 
Wanawake hawa walikuwa wagumu kuridhisha, kwani walitaka kuwa na 
wafanyakazi, kuvaa na kula vizuri na kwenda dansi na sinema. Kwa 
kifupi, hawakuwa wanyeyekevu. Kwa hiyo, kulikuwa na manufaa zaidi 
kwa mwanamke kutoolewa kuliko kuolewa, kwani thamani yake kama 
kimada ilizidi ile ya kuwa mke. Katika kundi la watu wenye umri wa kati 
ya miaka 15 - 45, asilimia 15 ya wanaume na asilimia 36 ya wanawake 
walikuwa wamekwisha achika. Katika kundi hili la wanawake, asilimia 
57 walikuwa wameolewa mara moja, asilimia 25 mara mbili, asilimia 6 
mara tatu na asilimia 2 waliolewa zaidi ya mara tatu. Wanaume na 
wanawake wengine waliohojiwa walikuwa wakiishi katika 'ndoa huru'. 
Inawezekana kabisa kwamba hali hii ilkuwa ya kawaida Dar es Salaam. 
Kinachodhihirika wazi ni kwamba wanawake walipata nafasi kubwa 
zaidi ya kuchagua mume pamoja na maisha waliyotaka kuishi, baada ya 
kujikomboa kutoka ndoa ya kwanza. Pia, kiwango cha uhuru aliokuwa 
nao mwanamke mtu mzima ulitegemea uwezo wake wa kujikimu. 

Kufikia mwaka 1950 ukahaba, kupika pombe na kuuza samaki ndizo 
zilikuwa shughuli zenye kuleta kipato kizuri kwa wanawake wa Dar es 
Salaam. Shughuli nyingine za kujipatia fedha zilikuwa ni pamoja na 
kupasua na kuuza kuni, kutengeneza na kuuza keki, kalimati, maharage 
na nazi. Ni asilimia 7 tu ya kaya za Dar es Salaam ndizo zilizokuwa na 
mashamba ya kulima. 

Wanawake wachache sana waliajiriwa katika sekta rasmi. Nafasi 
chache za ajira zilizokuwepo zilihitaji uwezo wa kusoma na stadi 
maalumu za kazi. Hadi mwaka 1952, wanawake wa Kiafrika waliokuwa 
na ajira walikuwa asilimia 6; asilimia 3 walikuwa vibarua. Asilimia 39 ya 


wanawake wote walioajiriwa nchini walitoka nchi za jirani za Msumbiji 

na Zaire. Asilimia 82 waliajiriwa katika sekta za kilimo, misitu na uvuvi. 
Kwa pamoja, sekta hizi ziliajiri zaidi ya nusu (asilimia 56) ya wafanyakazi 
wote, asilimia 8 ikiwa ni wanawake. Tofauti za mishahara kati ya 
wanawake na wanaume ilikuwa kubwa katika sekta ya kilimo, pamoja na 
kwamba wanawake wengi walikuwa wafanyakazi wa muda mrefu, na 
sio vibarua. Mshahara wa mwanamke ulikuwa chini ya shilingi 70 kwa 
mwezi ingawa jumla yao ilikuwa asilimia 99.98. 

Asilimia 4 tu ya wanawake ndio walioajiriwa katika sekta ya umma. 
Hao walikuwa asilimia 1.4 ya wafanyakazi wote katika sekta hiyo. 
Ingawa tofauti ya mishahara haikuwa kubwa sana, tofauti iliongezeka 
jinsi vyeo vilivyopanda. 

Mwaka 1956, wanawake waliokuwa na ajira ya kulipwa bado 
walikuwa asilimia 5.5. Kati ya wanawake 22,334 walioajiriwa nchi nzima, 
asilimia 80 walikuwa katika kilimo. Mwaka 1957, Manispaa ya Dar es 
Salaam iliweka kiwango cha senti 32 kwa saa kama kiwango cha chini 
cha mshahara wa mwanamke mtu mzima. Kiwango hiki kilikuwa 
pungufu ya senti 10 chini ya kiwango kilichowekwa kwa mwanamume. 
Hata kufikia uhuru, mwaka 1961, wanawake walikuwa bado ni asilimia 
4 tu ya watu waliohesabiwa kuwa na ajira Dar es Salaam. 

Katika hali hii isiyotabirika ya uzalishaji na biashara ndogondogo 
mjini, ni vigumu kuona sababu ambazo zingewafanya wanawake 
wapende ajira, hasa ya viwandani, kuliko kujiajiri wenyewe. Kwa senti 32 
kwa saa, hata kahaba wa thamani ya chini kabisa angepata zaidi ya 
mara tatu. Ukahaba ulitoa changamoto maalumu kwa itikadi za kikoloni 
na Kiafrika ambazo ziliafiki dhana ya mwanamume kumdhibiti 
mwanamke ndani ya ndoa na hivyo kudhibiti uwezo wake wa kujipatia 
kipato. Hivyo, ukoloni uliruhusu ukahaba uendelee kwa kiasi kidogo | 
ilimradi ufanywe kwa kujificha. Ukweli ni kwamba makahaba 

| 


walihitajika, kwani asilimia 39 ya idadi ya wanaume Dar es Salaam 
hawakuwa na wake. Wanaume walipendelea kuoa wanawake kutoka 

wazalishe chakula. Hivyo, wanawake walioamua kufanya ukahaba, 
walifanya uamuzi wa busara wa kiuchumi. 

Katika hoja hii, najaribu kuonesha jinsi kila msichana alivyokuja 
kuhisiwa kuwa kahaba. Utawala wa jiji la Dar es Salaam haukuweka 
taratibu kali za kudhibiti ukahaba. Wanawake waliweza kukamatwa kwa 
kutembea usiku 'bila kurunzi au taa'. Hivyo, wanawake waliotembea 
usiku bila taa walishukiwa kuwa makahaba. 

Katika utafiti uliofanywa kuhusu wanawake Waafrika walioishi Dar es 
Salaam, wanaume waliohojiwa walisema kwamba mwanamke wa mjini 
ni mzigo kiuchumi, ambapo wa kijijini ni rasilimali. Jambo hilo lilikuwa 
na utata kidogo, kwani wanawake wa mjini walijulikana kwamba ni 
wachapa kazi na ni werevu kwenye biashara. Pia ni wepesi katika 
kuweka akiba kuliko wanaume. 

Kwa wanawake wachache, uwezo wa kifedha uliongezewa nguvu na 
uwezo wa kijamii. Mwaka 1956, asilimia 11.2 ya kaya zote Dar es Salaam, 
ziliongozwa na wanawake. Kulikuwa na makabila mengine yaliyozidi 
kiwango hiki. Kwa mfano, wanawake wa Kimanyema waliongoza asilimia 
35 za kaya, Wanyasa asilimia 19. Kiwango cha chini kilikuwa asilimia 2 
ambazo ziliongozwa na wanawake wa Kimatumbi. Wamanyema 
walimiliki nyumba vilevile. Kufuatana na rejesta ya nyumba za kupanga 
ya mwaka 1956, eneo la Kisutu, nyumba 51 (asilimia 45) kati ya 113, 
zilimilikiwa na wanawake. Kati ya wamiliki 59 wa nyumba waliohesabiwa 
Kariakoo na Ilala , nyumba 19 (asilimia 27), walikuwa wanawake. 

Hali ya wanawake wa mjini kumiliki nyumba haikuwa ya Dar es Salaam 
pekee, bali ilionekana Tanganyika nzima na hata Afrika yote. Tukiondoa ukungu 
ulioficha maisha ya wanawake Dar es Salaam, tunaweza kusema kwamba, kwa 
ujumla, nafasi na uhuru katika mahusiano ya kijinsia mjini Dar es Salaam 
yaliwapa wanawake fursa ya kufanya maamuzi na kudhibiti ujinsi wao kuliko 
walivyofanya wanawake wa kijijini. Hali hiyo ilichukiwa na wakoloni, viongozi 
wa dini na wanaume wengine. Zaidi ya hayo, wanawake wa Dar es Salaam 

Ukoloni, Tabaka, Dini na Mwanamke Mwafrika wa Mjini 


Kufikia miaka ya 1950, siasa za kijinsia Dar es Salaam zilidhihirisha wazi 
mfumo wa kikoloni uliotumia nguvu kazi ya wanaume waliohamia mjini 

Kabla ya mwaka 1952, asilimia 42 ya wanaume na asilimia 87 ya 
wanawake waliohamia mijini, nchini Tanganyika, walikuwa wameoa na 
kuolewa. Kwa vile walikuwa hawana ardhi, wanawake hawa 
hawakutarajiwa wazalishe chakula chao na watoto wao. Lakini, hili 


Ya i . ; Ba. | 
lilikuwa nusu tu ya tatizo. Kisa cha hoja ya wanaume wa mjini | 


wa mjini hamfanyii kazi mume wake, hivyo, mume hapati kipato kutoka 
kwake. Wale ambao waliweza kujipatia kipato, waume wao hawakujua 
wanapata kiasi gani, na walikuwa hawana njia ya kuwalazimisha wake 
zao wawape kipato chao. Jambo hilo lilianza kuleta migogoro katika 
ndoa, kwani wanawake walikuwa hawaoni haja ya kumvumilia 
mwanamume, kama yeye mwenyewe ana uwezo wa kujikimu. Kwa hiyo, 
uwezo wao wa kuzalisha mali, bali ni uwezo wa kuwa na mamlaka juu 
ya kipato chao na maisha yao. 

Ofisa mmoja wa kikoloni alitoa hoja kwamba njia ya kuimarisha 
familia za wafanyakazi Waafrika ni kuwaajiri wanawake katika kazi za 
nyumbani. Hata hivyo, alikiri kwamba, ili mfanyakazi Mwafrika aendelee, 
alihitaji mke aliyesoma, kwa vile tatizo lake kuu lilikuwa ujinga 
uliomkumba mke asiye na kisomo. Wazo hili lilielezea na kuimarisha 
mienendo ya maisha na tofauti za kitabaka ambazo zilikwishaanza 
kuonekana Dar es Salaam. Lakini Waafrika walioishi Dar es Salaam 
hawakutofautishwa na tabaka pekee. Kufikia mwaka 1950, kulikuwa na 
tofauti ya wazi katika maisha ya wanawake wengi wa Kiislamu ambao 
hawakujua kusoma na kuandika na yale ya wanawake Wakristo 
wachache waliokuwa wamejifunza Kiingereza shuleni. Mwanzo wa 
utengano wa makazi kati ya Waislamu na Wakristo ulianza tangu miaka 
ya 1920 na 1930, Waislamu walipokataa kukodisha nyumba zao kwa 

Wakristo. Jambo hili likalazimu kuanzishwa kwa makazi ya Wakristo. 
Utengano huu uliimarishwa na itikadi za kijinsia zilizoathiri maisha ya 
wanawake. 

Ni muhimu basi tukatazama hali ya wanawake wasomi wa 
Tanganyika ili tuweze kuelewa uhusiano wao na mchakato mzima wa 
uhamasishaji wa uzalendo. Wanawake wasomi wa Tanganyika walikuwa 
tofauti na wenzao wa Nigeria, Kenya, Sierra Leone na Afrika ya Kusini, 
ambao walikuwa wanaharakati wa shughuli za uzalendo. Wanawake 
hapa Tanganyika hawakuwa hivyo. Hali iliyojitokeza Tanganyika inahitaji 
maelezo mahsusi yatakayofafanua jinsi uzalendo ulivyojengeka. 

Utoaji wa elimu ya mfumo wa kimagharibi kwa wasichana ulichelewa 
kufika nchini Tanzania. Elimu hiyo ilitolewa na wamisionari wa Kikristo na 
sio serikali. Kufikia mwaka 1938, ni asilimia 4.34 tu ya wasichana 520,000 
wa umri wa kwenda shule ndio waliokuwa shule. Karibu wote walikuwa 
shule za misheni. Wasichana wa Kiislamu waliokwenda shule za serikali 
walikuwa asilimia 3 tu. Mwaka 1946, hakukuwa na msichana hata mmoja 
miongoni mwa wanafunzi 917 waliokuwa wanasoma sekondari nchini | 
Tanganyika. Na wasichana hawakuingia sekondari mpaka mwanzoni mwa | 
miaka ya 1950. Wasichana 5 waliingia mwaka 1951, wasichana 7 mwaka 
1952 na 25 mwaka 1954. Mwaka 1962, mwaka mmoja baada ya uhuru, ni 
wasichana 6 pekee waliokuwa kidato cha sita katika Shule ya Sekondari ya 
Wasichana Tabora. Hivyo, katika nchi nzima, ni hao wasichana 6 tu ndio 
waliokuwa wanajitayarisha kwenda chuo kikuu. 

Kuhusu utoaji elimu ya kimagharibi, nje ya shule ya msingi, | 
wanawake wa Tanganyika walikuwa nyuma ya wanaume kwa vizazi 
viwili vizima. Julius Nyerere mwenyewe alihitimu Shule ya Sekondari ya 
Wavulana Tabora kwenda Makerere mwaka 1943. Kizazi chake kilikuwa 
cha mwisho cha wavulana waliomaliza sekondari nchini bila kundi la 
wasichana. 

Katika miaka ya 1950, wanawake wasomi jijini Dar es Salaam 
walikuwa wametengwa mara tatu: kwa idadi yao ndogo; kwa dini yao; 
na kwa elimu yao. Vyama na taasisi zilizokuwepo zilikuwa za kisiasa na 

hazikuanzishwa na wanawake wa Tanganyika kwa sababu madhumuni 
ya klabu hizo yalikuwa kuzuia wanawake wasiingie katika siasa. Hivyo, 
ukweli wa hoja ya kwamba kukua kwa uelewa kuhusu uzalendo ilitokana 
na utoaji elimu ulihusu wanaume tu na sio wanawake. Kutokana na hali 
hiyo, isingwezekana wanawake wasomi wa Tanganyika katika miaka ya 
1950 kuwa wanaharakati. Elimu yao au maisha yao ya mjini yalikuwa 
kikwazo. 

Kwa sababu kadhaa zilizoingiliana, ni wanawake wa Kiislamu wa | 
Dar es Salaam wenye umri wa makamu, na ambao hawakusoma, ndio 
waliokuwa wanaharakati. Harakati zao ndizo zilizoakisi na kujaza ujasiri 
katika uzalendo nchini Tanganyika. Harakati zao ziliwezeshwa na vitu 
kadhaa: ukazi wao mjini, utamaduni wao wa Kiswahili, uwezo mkubwa 
wa kupokea mabadiliko katika mahusiano yao ya kijinsia na ya ndoa. Pia, 
wanawake hao waliweza kuanzisha na kushiriki katika vyama 
vilivyowawezesha kufanya shughuli zilizowapa kipato. Vitu hivihivi 
viliwezesha pia mahusiano yao na TANU, nayo TANU ikatumia vema 
stadi zao za kujipanga. Pamoja na itikadi za kikoloni na Kiafrika 
zilizowafunga wanawake katika kutimiza wajibu maalumu, wanawake 
wanaharakati wa mjini hawakufuatwafuatwa sana. Walikuwa huru zaidi 


| 
| 
zililenga wanaume. Klabu za Wanawake zilizolenga wasomi, 

na wanaume tajiri. 

SEHEMU YA PILI 


Wanawake na Ujenzi wa Uzalendo 


Kwa nini wanawake hawa walipenda siasa za kizalendo? 
. Walitarajia kupata au kufanikisha nini? 


> Mchango wao kwa Utaifa, kukua na kuendelea kwa TANU 
ulikuwa nini? 

SURA YA NNE 


Bibi Titi Mohamed: Dar es Salaam 


Bibi Titi Mohamed ni mmoja wa viongozi wazalendo waliokuwa na 
nguvu, uwezo mkubwa na umuhimu wa pekee nchini Tanzania. 
Alizaliwa Dar es Salaam, na alikuwa mwanamke wa Kiislamu wa 
kawaida kabisa. Wazazi wake walitokea Rufiji, mama yake alijulikana 
kama Mmatumbi mwenye nguvu za kuogofya, na baba yake, mzee wa 
mjini mwenye nafasi. 

Bibi Titi alisoma shule ya msingi kwa miaka minne tu. Hilo halikuwa 
jambo la kawaida hata kidogo kwa msichana wa Kiislamu katika miaka 
ya 1930. Wakati ambapo wasichana wa kizazi chake walishiriki katika 
vikundi vya ngoma, ni wachache mno walioweza kuwa waimbaji 
viongozi. Kuwa mwimbaji kiongozi kulihitaji uwezo mkubwa wa kuimba 
na kuigiza pamoja na haiba kubwa. Hivyo, pamoja na kwamba alikuwa 
ni mwanamke wa kawaida wa mjini, Bibi Titi alikuwa na silika 
iliyomwezesha kushirikiana na kukaa na wenzake, na hivyo kuweza 
kuwahamasisha na kuibuka kuwa kiongozi. 

Bibi Titi amehojiwa mara nyingi kwa sababu ya umaarufu wake 
kisiasa. Maongezi yake yanaibua dhamira muhimu katika historia ya 
uzalendo nchini Tanganyika. Hizi ni pamoja na umuhimu wa vikundi vya 
ngoma vya wanawake, na jinsi wanawake wa TANU walivyokuwa 
wanaharakati shupavu. Wanawake wanaharakati hawa walithubutu 
kuvuka mipaka ya nafasi walizotengewa kama wanawake na kuingia 
hadharani. Maongezi ya Bibi Titi yanaweka wazi jinsi wanawake 
wanaharakati walivyoweza kueleza masuala ya ukandamizaji wa kijinsia 
na ukosefu wa usawa kwa ufasaha mkubwa. Pia, walivyoweza kuhusisha 
masuala hayo na ujumbe wa TANU uliohusu usawa kwa wote. 

Bibi Titi anazungumza: 


“Mimi nilizaliwa mwaka 1926. Baba yangu, Mohamed bin Salim, 
alikuwa mfanyabiashara, na mama yangu, Hadija Binti Salim, 
alikuwa mkulima na mama wa nyumbani. Nilipokuwa mdogo 
nilisoma Kuran halafu nikaenda Shule ya Serikali ya Wasichana, 
Uhuru. Tulikuwa wasichana wa kwanza kusoma shule hiyo, na 
nilisoma hadi darasa la nne. Ilibidi niache, kwani nilivunja ungo na 
sikuweza kutoka ndani. Nilikaa ndani kwa mwaka mmoja na 
nusu...Ukiwa ndani humo unafundishwa kupika, kufagia, 
kutandika kitanda, kuosha vyombo. Hakuna mchezo tena, unakaa 
kama uko kifungoni. Tena uko kama mfungwa, huwezi hata 
kuchungulia dirishani. Ni vigumu kukueleza nilivyojihisi...ni dini 
yetu, na nilifahamu kwamba ndiyo mila zetu. Haya, nilikaa ndani 
hadi nilipokuwa na umri wa miaka kumi na nne na kuolewa na 
Mzee bin Haji...Unaonana na mume wako kwa mara ya kwanza 
unapoolewa, halafu unakuta kwamba ni mzee na wewe ni mtoto, 
huwezi hata kuongea naye... 


“Mume wangu alikuwa mekanika, mimi nilikuwa mke wa nyumbani. 
Nilikuwa na mtoto mmoja msichana, Halima Mzee...Tuliishi pamoja 
kwa miaka mitatu au minne, halafu akanipa talaka... Niliolewa na 
mwanamume mwingine, Buku bin Athumani, tuliyekaa naye kwa 
muda mrefu. Yeye alikuwa karani mkuu, Idara ya Maji. Tulipendana, 
lakini alikufa. 


“Nilipokuwa mdogo, kulikuwa na chama cha siasa kilichoitwa 
Tanganyika African Association hapa Dar es Salaam. Sikuhusika 
nacho, wanawake walishiriki katika Maulid. Baadaye tulianzisha 
Roho ni Mgeni... Nilikuwa mwimbaji kiongozi, yaani, sheheratib. 
Kikundi chetu kilikuwa cha dansi na muziki na wanachama 
walikuwa wanawake watu wazima, mimi nilikuwa mdogo kuliko 
wote...Madhumuni ya Roho ni Mgeni yalikuwa umoja, ushirikiano 
katika mazishi na sherehe. Maulid ilipofika, tulisoma Maulid. 

“Nadhani naweza kusema kwamba kuimba kuliniwezesha kuingia 
katika siasa kwa sababu nilikuwa mahiri wa kutunga nyimbo na 
kuongoza ngoma. Vikundi vya ngoma havikuwa vya kikabila. 
Viliunganisha watu kutoka makabila mbalimbali. Mtu yeyote 
aliyependa kujiunga, alijiunga, kwani sote tuliongea Kiswahili. 


“TAA haikuwa na vikundi vya wanawake, bila hivyo wasingehitaji 
kutuhamasisha kujiunga na harakati za kizalendo katika miaka ya 
1950. Mume wangu wa kwanza alikuwa mwanachama wa TAA na 
kila mara alikuwa akiniachia senti hamsini nimlipie ada wakati 
akiwa hayupo. Kulikuwa hakuna wanachama wanawake. 


“Kusema kweli, TAA ilipovunjika na TANU ikaanzishwa Julai 7, 
1954, watu wengi walijiuzulu. Wengi walitelekeza TANU iliyokuwa 
inapigania uhuru wa nchi hii. Hata watu kama Abdulwahid Sykes 
aliyekuwa rais wa TAA aliondoka...Siku hiyo Abdul alipojiuzulu, 
alimtambulisha kijana Julius Nyerere ili achaguliwe... yeye Nyerere 
alikuwa katibu wa TAA huko Tabora. Abdul alisema, "mimi siyo tena 
rais wa hiki chama kipya, mpeni kijana huyu hiyo nafasi....” Wote 
hao walikuwa wafanyakazi walioogopa kupoteza kazi zao. 


“Nilisikia kuhusu TANU hapahapa Dar es Salaam. Shemeji yangu, 
Sheneda Plantan, ambaye alikuwa mwanachama wakati TAA 
inageuka kuwa TANU, ndiye aliyetuletea kadi na kutueleza kuhusu 
Nyerere na UNO...Kadi yangu ilikuwa namba 16 na ya mume wangu, 
Boi Suleiman, namba 15.” 


“Abdulwahid Sykes alikubaliana na kijana huyu, (Nyerere) 
alimwona kuwa ni mwerevu na mpole sana...Sheneda alikusanya 
fedha ili Nyerere apelekwe UNO, lakini UNO ikaleta wajumbe wake 
hapa. Ukusanyaji fedha kwa TANU uliendelea... na Bwana 
Mkubwa akaondoka kwenda UNO, akifuatana na Justin Mponda 
kutoka Songea. Mponda alisema kwamba Nyerere ndiye mtu 
pekee kutoka Tanganyika aliyetaka uhuru...Mponda alisema 
hatujawa tayari kujitawala. 

“Halafu tulisikia kwamba John Hatch anakuja. John Hatch 
aliwatia Watanganyika imani. Alisema, 'Mna haki ya 
kujitawala...lakini ombeni uhuru kwa amani, sio vita...mkitumia 
vita hamtaweza kuwashinda Waingereza, kwa hiyo ombeni tu, ni 
haki yenu kisheria. 


“Kulikuwa na sherehe ya John Hatch katika ofisi ya TANU. Kabla ya 
hapo, Hatch alisema, 'niliona watu wengi walifika mkutanoni, 
lakini mna kitengo cha wanawake? Au wanawake wanaitwa 
kusikiliza tu na kisha kuambiwa waondoke?” 


“Viongozi wa TANU wakasema, 'Ndiyo, tunacho kitengo cha 
wanawake. 


Hatch akasema, 'Nataka kuonana na kiongozi wao. 
Ah; wakasema, 'utaonana naye kesho. 


“Ukweli ni kwamba hawakuwa na mwanamke wakati huo. 
Unaelewa? Kila mtu alikuwa amefungia mke wake ndani ya nyumba. 
Kwa hiyo hakuna mtu aliyetaka kuchukua mke wake na kusema, 
'huyu ni mke wangu, huyu ndiye(kiongozi), kila mtu alikataa. 


Wakajiuliza, 'Sasa tufanyeje?” 

Ndipo Sheneda aliposema, 'Nitakwenda kumleta Titi. 

'Bwana, ha! Titi ameolewa; wakasema. 

Lakini mme wake ni rafiki yangu. Nitaongea naye na atakuja. 


“Kwa hiyo Sheneda akaja kwangu, akaonana na Boi, mume 
wangu...Nilimwambia Sheneda kwamba aende kumchukua Tatu 
Mzee ili tuwe wawili, akakubali...Dossa, mmoja wa viongozi, 
akatufahamisha kwa Hatch akisema, 'Huyu ni Bibi Titi binti 
Mohamed, kiongozi wa Kitengo cha Wanawake. 


“Lakini sikuwa kiongozi wa kitengo hicho, wala sikuwa makamu. 
Ohoo, John Hatch akachukua mkono wangu na kusema, 


r 

'Namwomba Mungu kwamba utaweza kuchukua jukumu hili bila 
shida. 


“Kutoka hapo, niliambiwa kwamba nitakuwa mwenyekiti wa 
wanawake.” 


Bibi Titi, Kiongozi wa Kitengo cha Wanawake akiwa na Julius Nyerere, 195 


— 

Uhamasishaji Kujiunga na TANU 


“Nawaambieni kwamba tunataka uhuru, na hatuwezi kupata 
uhuru kama hamtaki kujiunga na chama. Tumewazaa wanaume 
wote hawa. Wanawake ndio nguvu ya dunia hii. Sisi ndio 
tunaozaa dunia. Nawaambia kwamba inatubidi kujiunga na 
chama kwanza...' 


“Mkutano wa kwanza wa hadhara niliohudhuria kuandikisha 
wanawake ulikuwa katika kilabu cha pombe...Wakati huo, swali 
nililokuwa nikijiuliza ni kwamba; nitapata wapi wanawake? 
Nitawaendeaje ghafla namna hii?... 


“Tuliwapata wanawake 40 katika kilabu ya pombe, tukawachukua 
ofisi ya TANU. ...Wanawake walikuwa wa kwanza kujiunga na 
TANU. Wanaume walisikiliza hotuba za Nyerere lakini waliogopa, 
waliogopa kweli, lakini wanawake walijiunga. Waliunga mstari 
katika ofisi ya TANU wakinunua kadi. Wanaume walipeleka wake 
zao kuwanunulia kadi. Mimi nilificha kadi mia tatu na hamsini za 
watu walioogopa kuziweka ndani ya nyumba zao. Wanawake 
hawakuwa na woga hata kidogo, hawakuwa na kazi za ofisini 


“Kambona aliporudi nilianza kuwapanga wanawake katika idara. 
Tulianza kukutana katika ua wa ofisi ya TANU lakini haukutosha, 
kwa hiyo tukawa tunakutana Anartouglo. Tukachagua viongozi 
wetu...Bi Kaundime kutoka Temeke; Asha binti Waziri, Temeke na 
Binti Kaundime, mwingine Saada binti Kipara. Hawa ndio 
wanawake waliokuwepo. Kulikuwa na wengine Kinondoni, 
Magomeni, Buguruni na Kigamboni... Tulitembea nyumba hadi 
nyumba, usiku na mchana, tukingoja mlangoni na kuwasihi 
wafike kwenye mkutano kesho yake. Tulitembea kila mahali... 


"Sikusema kitu pale Arnatouglo, wakaniuliza kwa nini 
nimewaletea wanawake kama sitazungumza. Halima na mimi 
tukachaguliwa kutoa hotuba ...wakakubali kutuandikia... 

“Bwana eeh, nilishtuka, nilisimama kama vile Mungu kaniamuru. 
Sikutazama watu nisije nikaona aibu, ilikuwa siku yangu ya 
kwanza, siku ya historia. Nilizungumza vizuri na watu 
wakanisikiliza... 


“Nilisema: Sisi ni nani katika dunia hii? Mungu ametupa mamlaka. 
Tusijisikie wanyonge kwa sababu ya jinsi yetu. Mungu amepanda 
mbegu ndani mwetu, na mbegu imeota...Mungu ametupa UWEZO 
huo...Bila ushirikiano wetu, hatutapata uhuru wa nchi yetu. 
Lazima tujiunge, ni muhimu sisi kujiunga (na chama). Hakuna 
jingine. 

“Nilizungumza kwa muda mrefu na watu wakafurahi... 


“Ilikuwa Oktoba 1955 Nyerere alipofika Dar es Salaam kutoka 
Musoma. Tulijiandaa na kuwambia watu kila mahali kwamba 
Nyerere ataongea Jumamosi. Karibu watu 40,000 walikuja Mnazi 
Mmoja. Niliongea na Nyerere, na ukweli, huu ndio ulikuwa 
mwanzo wa safari yetu.” 


Vipengele vya muundo, uongozi na nidhamu vilikuwa muhimu katika 
kujipanga kwa shughuli za harakati za kizalendo. Vipengele vyote hivi 
vilizingatiwa katika vikundi vya ngoma. Wanawake walioshiriki 
walielewa fika mfumo wa madaraka na umuhimu wa nidhamu pamoja 
na kuratibu matukio. Wanawake walimwitikia Bibi Titi kuhusu 
kuhamasisha watu na kuunga mkono TANU. Wanaume walisikiliza 
hotuba za Nyerere lakini waliogopa. Kwa maoni ya Bibi Titi, huenda 
Nyerere alikuwa na tatizo la lugha. Alitumia Kiswahili sanifu, cha kisomi. 
Alihitaji kutumia lugha ya kawaida, ya watu, kujua jinsi ya kuiongea na 
kuwafanya watu wacheke na kufurahi. Kama Bibi Titi alikuwa kiongozi 
wa wanawake, ni kwa sababu ya uwezo wake mwenyewe wa kuvutia 
watu. Kama Kitengo cha Wanawake kilikua na kupanuka, ni kwa sababu, 
mwaka 1955, kwa kupitia kazi ya Bibi Titi, wanawake Dar es Salaam 
walihamasika na kuweka nguvu zao zote katika kujipanga na 
kuhamasisha uzalendo. 

SURA YA TANO 


Bibi Titi na Harakati za TANU Nje ya Dar es Salaam 


Alipokuwa Dar es Salaam, ambapo ni kwao, Bibi Titi aliweza kutambua 
uwezo wake, na baada ya kufanya hivyo, kuondoa wasiwasi na 
kujiimarisha kwenye jukwaa la siasa za mjini. Kufikia mwishoni mwa 
mwaka 1955, Bibi Titi Mohamed alikuwa kiongozi muhimu wa TANU. 
Alikuwa ameonesha wazi uwezo wake wa kuhamasisha makundi 
makubwa ya Waafrika walioishi Dar es Salaam ili kuunga mkono 
harakati za kizalendo. Bibi Titi aliona kuhamasisha nje ya Dar es Salaam 
kama changamoto na akaichukua kwa shauku, akitambua lengo la TANU 
katika kuleta uhuru na umuhimu wa nafasi yake katika kufanikisha hilo. 

Katika kipindi hiki cha historia ya maisha yake, Bibi Titi anaelezea juu 
ya uzoefu na shughuli zake za TANU nje ya Dar es Salaam. Katika 
upanuzi wa harakati nje ya Dar es Salaam, mikutano ilikuwa inapangwa 
sehemu zenye utawala adui au zile zilizokuwa zinashindana kushika 
madaraka. Ilibidi wanachama wapya waandikishwe, fedha zikusanywe, 
matawi mapya yafunguliwe na fomu nyingi zijazwe ili kufurahisha 
maofisa wa serikali waliotafuta sababu za kusitisha upanuzi wa TANU. 
Naye Bibi Titi alihitaji kuchagua kati ya siasa na ndoa. 


Bibi Titi anaeleza: 


“Safari yetu ya kwanza tulikwenda Tanga, Januari 17, 1956. 
Tuliokwenda ni Bwana Mkubwa, mimi na Rajabu 
Diwani...Tulikwenda Tanga na Korogwe, tukazunguka mkoa 
mzima kwa muda wa siku ishirini na moja, kisha tukarudi Dar es 
Salaam. Kamati Kuu ilipokaa iliamua kwamba ninao uwezo wa 

Bibi Titi akiwa mbele ya ofisi ya Tanu, 1956 

kusafiri peke yangu.. Unajua, nchi hii ni kubwa, tusingeweza 
kusafiri pamoja kila wakati. Kwa hiyo, mimi nilikwenda upande 
wangu na Bwana Mkubwa wake. Siku hizo ilikuwa ni mimi na yeye 
tu tulioweza kufanya hivyo. ...Nilisafiri sana, na sio kwa niaba ya 
wanawake tu, hotuba zangu zote ziligusa wanawake na wanaume 
na nilifuatana na wanaume katika safari hizi. 


“Niliweza kusafiri kwa miezi mitatu mfululizo. Ningeweza kuwa 
Mwanza, halafu nikaenda Musoma ambapo ningepata telegramu 
iliyonitaka niende Dodoma. Nikiwa Dodoma napata telegramu 
nyingine kwenda Mbeya... 


“Bahati nzuri, Mungu alinipa kipaji cha kuhutubia vizuri. Hotuba 
zangu zilizokuwa na msisimko zilivutia watu sana nje ya Dar es 
Salaam. Wanaume waliguswa kuona mwanamke anasafiri 
kuendeleza harakati nchini mwao. Walipata motisha, hasa kwa 
vile nilihutubia wakati maofisa wa usalama wapo. Nilipata kichaa! 


“Kuhusu wale waliowaita wanawake wa TANU kuwa ni malaya, 
sisi tuliwaona wajinga. Tulijua kwamba utakuja muda watambue 
faida ya kazi yetu, baada ya sisi kushinda. Mimi sikujiunga na 
TANU nikitarajia chochote...Rafiki zangu walikuwa wananiuliza, 
unataka kuwa malkia wa nchi? Sikutaka kuwa malkia. Nilitaka 
kuwa huru. Sikutarajia chochote zaidi. Nilitaka kujenga nchi 
yangu, kufanya maisha yetu yawe bora, nilitaka elimu kwa 
watoto wetu, na nilitaka kupata ardhi...Wazungu walikuwa na 
mashamba makubwa na sisi tulikuwa vibarua tu. Vibarua katika 
nchi yetu? Kwa nini? Hilo mimi sikulipenda...nilitaka maendeleo 
kwa watu. 


“Wakati huo, matatizo ya wanawake hayakutofautiana sana 


wale wa mjini. Matatizo ya wanaume na wanawake yalikuwa 
tofauti. Wanaume walidhaniwa kuwa bora kuliko wanawake. 
Wanawake walidharauliwa, hata kama wana elimu, walionekana: 

kuwa hawajui kitu....Wanawake hawakuwa na fursa yoyote kabla 
ya uhuru. TANU ilibadilisha hili, kwani wanawake walijitolea 
katika harakati za uhuru, waliwatangulia wanaume.... 


“Kazi na madhumuni ya Kitengo cha Wanawake ilikuwa kuunga 
mkono TANU...Kazi yetu ilikuwa ya siasa. Tuliitwa wajinga, tusio 
na aibu, kwa vile tulikuwa hatuna elimu. Tuliitwa 'wanawake wa 
kawaida, 'wale wasomi walikuwa YWCA na TCW...Walishughulika 
na maendeleo ya wanawake, mambo kama malezi ya watoto, 
kutunza nyumba, kazi za mikono na kadhalika. Hawakuhusika na 


walikaanga vitumbua, walisuka mikeka, vipepeo na makawa, 
wakauza. Hao ndio waliopigania uhuru. Wanawake wasomi 
walikuwa hawashiriki maandamano, walikuwa wakinywa chai 
kwa mirija huko kwa Lady Twining, nasi tulistarehe katika sehemu 
zetu Ilala, Magomeni na Temeke.... 


“Elimu kwa wanawake ilikuwa kidogo sana kabla ya uhuru. 
Tulizumgumza masuala haya katika Kitengo cha Wanawake na 
kuyapeleka katika Kamati Kuu. Hili tulilipigania sana. Wanawake 
wanastahili elimu sawa na wanaume, wanatakiwa kuwa sawa na 
wanaume. Mwanamke anaweza kuwa daktari, mwalimu mkuu, 
profesa wa aina yoyote ile. Eeeeh. 


“Wanawake wa rika zote walishiriki katika TANU. Vijana walikuwa 
TANU Youth League. Hatukuwa na tofauti za kidini, tulikuwa 
wamoja, tulijenga umoja wa nchi hii... 


"Tulikwenda Usambara tukitokea Korogwe na Bwana Nyerere 
mwaka 1956, halafu tukaenda Vugha, Bungu, Bumbuli... 


“Tulipata shida Musoma, kwani kulikuwa na Mtemi aliyetaka 
kumkamata kaka yake Nyerere. Nilikuwa nakusanya fedha hadi 

saa tisa usiku kwa ajili ya kesi ya Nyerere ili asifungwe....na 
nilipoondoka Musoma, Selemani Kitundu aliweza kupeleka 
shilingi 10,000 Dar es Salaam. 


“Nilifika Mwanza nikakuta Paul Bomani ameweka mipango mizuri 
na alishawaarifu Geita, Uzinza, Maswa na Magu kwamba 
kutakuwa na mkutano (wa siri). TANU ilikuwa imepigwa marufuku 
Mwanza, kwa hiyo hakukuwa na tawi na hivyo maandamano 
yasingeweza kufanywa. Tulikusanya shilingi 28,000, tukazipeleka 
Dar es Salaam. Nikaenda Dodoma alipokuwa Haruna Taratibu, 
tukakusanya fedha, nazo zikapelekwa Dar es Salaam. Kisha 
nikaambiwa niende Mbeya nilipomkuta Mohamed Kissoky. Hadija 
Swedi alitokea Morogoro akienda Iringa, akanikuta Mbeya, napo 
tukakusanya fedha. Nilipata habari tena, nikaambiwa niende 
Tabora. Nyerere na Tom Mboya walikuwa huko. Nyerere 
alimwambia Tom Mboya kwamba nimekuwa nikisafiri kwa miezi 
mitatu mfululizo. Mboya akamjibu akisema, 'Nyumbani kwetu 
Kenya, hatuna mwanamke kama huyo. 


Azimio la Tabora 


“Mkutano wa Tabora, Januari 1958, ndio uliozalisha Azimio la 
Tabora, na ndio uliotufikisha kwenye kupata uhuru. Waingereza 
walimwambia Bwana Nyerere kwamba lazima TANU ikubali kura 
yenye sehemu tatu: yaani, tupige kura kwa madaraka yenye 
Wazungu, Waafrika na Wahindi. Suala hilo lililetwa katika Kamati 
Kuu, ikatubidi tuitishe mkutano wa taifa kulijadili. Mkutano huo 
ulifanyika sokoni Tabora. 


“Watu hawakukubaliana kabisa na pendekezo la Waingereza. 
Majadiliano yaliwezekana kutokana na busara ya Nyerere. 
Aliwaeleza watu kwamba wakoloni walitaka kuchelewesha 
uhuru, na tukiwakatalia inawezekana tukakosa serikali yetu. 

Ikiwa hivyo, itabidi tuipiganie tena kwa muda mrefu na hivyo 
tutawakatisha watu tamaa ya sisi kushinda. Nyerere alishauri 
kwamba tukubali pendekezo hilo, halafu tukipata uhuru 
tutafanya tunavyotaka, tutatengeneza katiba yetu na uchaguzi 
utakuwa huru kwa hiari ya nchi... 


“Nyerere alikumbwa na tatizo. Nina hakika hakulala kwa siku tatu. 
Kila mtu alitaka tupigane. Walipinga pendekezo vikali. Siku ya 
tatu, Abdallah Sembe alimtetea akisema kwamba yeye ni kiongozi 
wetu aliyetuongoza kwa muda mrefu. Wakati huo Nyerere 
ameachia kiti ili atetee hoja yake. Mwalimu Kiheri wa Tanga 
akaongoza mkutano, akatetea msimamo wa Nyerere....Siku ya 
nne, watu wakakubaliana kujipa muda wa kutafakari kwa sala 
msikitini. Siku iliyofuatia, ikakubalika kuwa na sehemu tatu, 
ilimradi watu wasilazimishwe kuhusu nani wampigie kura. Watu 
wachague Wahindi na Wazungu wanaowapenda. Watu 
walikwishaanza kufikiria, kwani Mponda aliyekataa tusipate 
uhuru huko UNO alikuwa mzungu? Au Rattansey aliyetuunga 
mkono Umoja wa Mataifa ni Mwafrika? 


“Tulifikia maelewano, tukaitisha mkutano mkubwa wa kihistoria 
katika nchi yetu ambapo ni rais pekee aliongea, akasema maneno 
ya kuwapa watu moyo. Kutoka hapo, tulichagua wajumbe wa 
kugombea Legco....Nyerere alichaguliwa katika mchujo wa 
mwisho, lakini hakukaa. Alijiuzulu na kutumia muda wake wote 
kujenga chama.” 


Kuachika kwa Bibi Titi 


"Boi mwenyewe aliniruhusu kuingia TANU, tena ndiye aliyenunua 
kadi yangu ya uanachama. Sio hivyo tu, TANU ilimwandikia barua 
kumwomba nisaidie katika shughuli za TANU. Lakini mwishowe 
hizi safari zilimshinda. Nilikuwa nakaa nje ya nyumbani kwa miezi 

mitatu, na nikirudi naweza nisikae hata siku kumi kabla sijasafiri 
tena. Boi akaniambia kwamba anataka kuoa mke mwingine. 
Nikamwambia sawa, niache na kazi yangu kwa sababu 
nimeshaizoea... Kwa hiyo Boi akamuoa Khadija, lakini 
walishindwana, wakaachana. Akaniambia kama nampenda 
niache hiyo kazi. Nikamwambia siwezi, kama unataka kuoa tena, 
endelea. Akakataa, akasema hawezi kuoa tena. Nilifunga mizigo 
yangu nikaondoka. Tulikwenda Musoma, Ukerewe na Mriti... 
Nilipata talaka Novemba, 1959...” 


Katika maelezo haya tunaweza kupata picha kuhusu umuhimu wa Bibi 
Titi katika uongozi wa TANU na ulazima wa yeye kuwa katika safari hizi. 
Tunaweza pia kuona jinsi wanawake wanaharakati walivyoitumikia 
TANU na kulinganisha msimamo huo na ule wa vyama vya wanawake 
vya miaka ya 1950. 


Bibi Titi hakuwa mwanamke mwanaharakati pekee aliyepata talaka. 
Hadija Swedi, mwanaharakati mwingine wa TANU, alipewa talaka 
mwaka 1957. Bi Swedi anasema kuwa watu walimshauri mumewe 
kwamba mke wake asipoacha shughuli za TANU yeye atapata matatizo. 
Bi Swedi hakuacha shughuli za TANU na alimuonya mumewe kwamba 
kuna watu wengi walikwishaelewa maana ya TANU na wamebakia 
wanachama, hivyo yeye (Bi Swedi) hataacha. 

Bi Swedi anadhani kwamba talaka ya Bibi Titi ilitokana na mume wake 
kuogopa kupoteza kazi. Msimamo wa TANU kuhusu usawa kwa kila mtu 
ulimaanisha kwamba siasa inashirikisha wanawake na wanaume. Lakini 
waliendeleza dhana ya kuomba ruhusa ya waume, ikieleweka kwamba wale 
wanaume waliochukia TANU kwa kuwazuia wake zao, hata hivyo wasingeunga 
mkono chama. Lucy Lameck, ambaye alikuwa mmoja wa wanawake wachache 
wasomi waliolunga mkono TANU wakati wa harakati za kupinga ukoloni, 
alitambua kwamba wanawake wa TANU waliopewa talaka wangeachwa kwa 
vyovyote vile, sio kwa sababu ya chochote walichoshindwa kuwafanyia 
waume zao, bali kwa vile walivyokuwa wakifanyia TANU. 

Pamoja na kwamba Bibi Titi alihusika sana katika midahalo na 
mikutano mingi kuhusu mwelekeo wa TANU wa kupambana na ukoloni, 
yeye hakuhusika kwa undani katika kupanga mikakati na kujenga itikadi. 
Bibi Titi alikuwa mwanaharakati na mwenezi wa habari, yeye alikuwa 
'sauti' ya watu iliyopevuka, alikuwa kielelezo kamili kwamba wanawake 
walikuwa na nafasi katika uongozi wa TANU. Alidhihirisha kwamba 
matendo na uelewa wa watu wa kawaida ndio uliokuwa roho ya 
uzalendo uliokuwa unajengwa na TANU. 

Kama Bibi Titi anavyoeleza, TANU ilifikia kilele cha kukua kwake 
wakati wa mkutano wa Tabora. Wazo la kukubali serikali ya utatu, 
ambamo Wazungu 20,598, Wahindi 76,538 na Waafrika milioni 8 
wanapata viti sawa katika Legco, lilikwaza Waafrika wengi. Jambo hili 
lilisababisha washabiki kadhaa wa TANU kuondoka na kuunda chama 


pekee cha upinzani kabla ya uhuru kilichotokana na wazalendo. Nyerere 
alishinda kwa kuhimiza njia ya upatanishi, pamoja na kucheza na 
mitizamo potofu ya wakoloni ya ubaguzi wa rangi, mkakati 
uliodhihirisha kwamba TANU imepevuka kuliko watawala wakoloni 


walivyodhani. 


—— WANAWAKE WATANU..—— 47 


SURA YA SITA 


Wanawake wa TANU: Kuinuka kutoka Gizani 


Wanawake wanapodai kurudishiwa historia yao kwa utashi wao 
wenyewe, wataijenga na kuitambua historia hiyo wao wenyewe. 
Wanawake wanaoweza kuanzisha na kuendeleza mitandao ya kijamii 
ndio pia wahimili wa mitandao ya familia na undugu. Huwa na uwezo 
wa kuanzisha shughuli zinazoimarisha umoja, na hutarajiwa kuelewa 
matukio, mawazo na mahitaji ya wale waliopo kwenye mtandao na 
kutumia habari hizo kwa manufaa ya wote. 

Sura hii pamoja na sura ya Saba na ya nane inawaleta kwenye 
mwanga na kuwatoa gizani wale wanawake waliounda TANU. 
Zinawapa sauti wanawake wachache kati ya wengi waliosaidia kuunda 
maudhui ya uzalendo nchini Tanganyika. Jambo hili linafanyika kwa 
kumulika kumbukumbu za wanawake wanane wanaharakati wa TANU. 
Wanawake hao walitueleza juu ya maisha yao, mimi na Kanyama 
Chiume, nyumbani kwao, mwaka 1984. Kama wanahistoria, kila mara 
tunakabiliwa na haja ya kuchagua kuhusu tuwasilishe kiasi gani cha yale 
yaliyosemwa, tufupishe kiasi gani na tuache kiasi gani. 

Kusudi langu hapa ni kukabili kutojulikana kwa wanawake 
wanaharakati wa TANU wa miaka ya 1950 pamoja na kuondolewa kwao 
katika historia ya uzalendo Tanzania. Wanawake hawa tuliowahoji na 
wengine wengi ambao hatukuwahoji, walihusiana na wanawake 
wengine wa TANU. Kwa sababu ya mahusiano na mfungamano huu, 
uzoefu wa hawa wachache utasaidia kuang'aza mwanga maisha ya hao 
wengine. 

Tatizo la kutojulikana ni moja tu ya masuala kadhaa yanayonikera. 
Nataka kuonesha jinsi u-nafsi wa wanaharakati hawa ulivyowekwa doa 


AAA 

na siasa ya kizalendo. Matendo, mahusiano na mitandao ya 
wanaharakati wa TANU yaliunda na kujenga uzalendo nchini Tanzania. 
Kama Julius Nyerere alikuwa muhimu katika kuwashawishi UNO na 
dunia ya Magharibi kwamba watu wa Tanganyika walikuwa 'taifa 
linalojengeka', basi hawa wanawake wanaharakati, kwa kiwango 
kikubwa, walikuwa msingi wa yeye kusema hivyo. 

Karibu miaka 40 imepita tangu wanawake wa Dar es Salaam 
walipokutana pamoja kusikiliza na kuambiana kuhusu TANU. 
Wakatembea, wakajipanga na kukusanyika tena na tena kwa moyo wa 
dhati. Kutojulikana kupo katika maandishi ya kihistoria, lakini kwa 
wanaharakati hawa, haiwezekani wasijulikane miongoni mwao 
wenyewe kwa wenyewe. Kwa makusudi kabisa, walitumia utambulisho 
wao kijamii, pamoja na mitandao yao kusambaza ujumbe wa TANU. 
'Wengi wetu wamekufa, walirudia kila wakati, na kisha kueleza kwa 
kirefu majina ya wale ambao bado wanakumbukwa. Ilidhihirika kwangu 
kwamba wanaharakati hawa walikuwa 'jamii hai,' yaani, kundi linalolea 
kumbukumbu za watu wake kwa sababu wanaishi katika upatanifu na 
amani. 

Kutokana na historia za maisha yao, inawezekana kuunda historia ya 
pamoja ya lile kundi kubwa, wale maelfu ya wanawake ambao kufika 
mwaka 1955, walikuwa na kadi za uanachama wa TANU. Wanawake 
walioelezewa hapa walitambuliwa na wanaharakati wengine. Walikuwa 
viongozi asili, bila mafunzo, walioibuka kutoka jamii ya Kiislamu ya Dar 


es Salaam na kuchukua wajibu wa uongozi. 


Ngoma, Lugha na Mijadala ya Siasa za Uhuru 


Jambo linalofanana katika historia za maisha ya wanaharakati wa TANU 
ni jinsi walivyo na utambulisho wa pamoja uliovuka mipaka ya uhusiano 
wa kikabila. Mahusiano ya kikabila yaliyowezesha wanawake kusaidiana 
yalikuwepo, bali hayakuyaathiri maisha yao ya siasa. 

Vikundi vya muziki na dansi vilivyoshamiri jijini Dar es Salaam mnamo 
miaka ya 1950 vilionyesha mahusiano mema katika shughuli za 

wanawake wa makabila mbalimbali. Vikundi hivi vilikuwa wazi kwa 
mwanamke yeyote aliyetaka kujiunga navyo. Kituo cha Arnautoglo 
kilipofunguliwa Desemba 1952, burudani kwa wanawake zilikuwa kati 
ya shughuli za kawaida za kituo hicho, jambo lililochochea vikundi 
vingine vya burudani kuanzishwa. Kati ya hivyo, Egyptian, Alwatan, 
lelemama na Bombakusema vilikuwa vikundi vya muziki vya wanawake 
ambavyo vilishiriki moja kwa moja katika uhamasishaji wa TANU. 

Kiswahili kilikuwa lugha ya nyimbo na ushairi katika vikundi 
vilivyopendwa na watu. Pia, kilirahisisha mawasiliano. Uwezo wa 
kuzungumza Kiswahili uliwapa wanawake wa mjini fursa kubwa ya 
zao za kikabila. Wanawake waliozungumza Kiswahili waliweza kuelewa 
mara moja mijadala ya siasa za uhuru na kuingiza nyimbo na kauli mbiu 
za TANU katika ngoma zao. Kwa namna hii, vikundi vilikuwa mstari wa 
mbele kupata mwamko wa kisiasa na kuweka hadharani uasilishaji wa 
Kiswahili kwa kupitia TANU. 

Kama kundi lililofungamana, wanaharakati wanawake wa TANU 
walikuwa na watoto wachache. Wengi walijihusisha na mitandao ya 
vikundi vya ngoma kabla ya kuingia TANU, walikuwa wanawake wa 
makamo waliojikomboa kijamii na kiuchumi. Kundi hili lilikwishavuka 
mipaka ya ukabila na kuunda undugu ulioendelea kupanuka kupitia 
vikundi vyao vya ngoma. 


Wanaharakati wa Siasa: Dar es Salaam 
Tatu Mzee 


Tatu binti Mzee alichaguliwa na Bibi Titi Mohamed kushika nafasi 
muhimu wakati aliposisitiza kwamba amsindikize kukutana na John 
Hatch ili kutuliza wasiwasi wake kuhusu kuwepo kwa kitengo cha 


wanawake katika TANU. 
Tatu Mzee alizaliwa katika mji wa Kikale uliopo Rifiji, wakati Vita Kuu 


ya Pili ya Dunia ilipokuwa inakaribia kuisha. Baba yake, Mzee bin Abad, 
alikuwa Myao kutoka Kilwa na alifanya kazi New Africa Hotel, na 

baadaye akafanya kazi ya udobi. Mama yake Tatu, Hadija binti Fundi, 
alikuwa dada wa mke wa kwanza wa baba yake Bibi Titi. Baba yake Tatu 
alipopata kazi, familia ilihamia mjini na Tatu akabaki na bibi yake. 

Baba na mama yake walipoachana, mama alirudi Rufiji kulima, akiwa 
anajikimu kwa kuuza vitumbua. Tatu Mzee hakuwahi kwenda shule. 

Baada ya kutoka ndani kama mwali, aliolewa na mume wake wa 
kwanza Hamisi bin Suleiman, aliyekuwa mhandisi wa maji. Tatu Mzee 
hakufanya kazi nje ya nyumbani wala kujihusisha na kazi ya siasa kabla 
ya kujiunga na TANU. Kama ilivyokuwa kwa Bibi Titi, Tatu Mzee alisikia 
habari za TANU kutoka kwa Sheneda Plantan na kutoka kwake 
walinunua kadi zao za uanachama. 

Tatu alikaa na kadi ya uanachama bila kujua la kufanya mpaka 
Sheneda aliporudi tena na kusema, "Nyie wanawake mnahitajika na 
chama. Tupo wanaume tu. Wanawake wanahitajika wawahamasishe 
wengine kujiunga katika TANU.” 

Jitihada za nyumba kwa nyumba za kupata wanachama  zilitiliwa 
shaka na wanawake wenzao. Iliwabidi wajibu maswali kama: TANU 
itawezaje kufanya mambo iliyosema itafanya? Hawa watu wa TANU 
wanawatumikia nani hasa? Hizo fedha zitatumikaje? 

Kwa akina Bi Tatu na wanawake wahamasishaji wengine, kuwaendea 
makundi kulionekana rahisi kuliko kwenda nyumba kwa nyumba. 
Walitafuta vikundi vya Lelemama na wapika pombe kwa sababu sehemu 
hizo zilikuwa na mkusanyiko wa watu, ambao waliendelea kusambaza 
ujumbe wa kujiunga na TANU. 

Kama wanawake walitiliwa shaka, wanaume waliofanya kazi serikalini 
waliogopa kupoteza kazi zao kama wakijihusisha moja kwa moja na 
TANU. Hivyo, wanawake walikuwa muhimu, sio tu kwa kuandikisha 
wanawake wenzao, lakini pia kuandikisha wanaume wa mjini. Kama 
kundi, wanawake waliweza kuwashinikiza wanaume na kuwafanya 
wajiunge. 

Tatu Mzee alisafiri nje ya Dar es Salaam kwa shughuli za 


uhamasishaji, lakini zaidi alisafiri sehemu za pwani. Jinsi TANU ilivyokua, 

Tatu Binti Mzee 


WA 

ndivyo wanaume na wanawake walivyochaguliwa kwa usawa, na 
wanaharakati waliitumia fursa hii. Pamoja na Bibi Titi Mohamed, Tatu 
Mzee alikuwa mmoja wa wajumbe wanawake wa kwanza katika chombo 
muhimu cha maamuzi, yaani, Kamati Kuu ya Chama. 


Halima Hamisi 


Kama ilivyokuwa kwa Bibi Titi na Tatu Mzee, Halima Hamisi alielezwa 
kuhusu TANU na Sheneda Plantan, ingawaje Bibi Titi ndiye 
aliyemshawishi ajiunge. 

Halima Hamisi, aliyependa kujitambulisha kama "Mswahili, alizaliwa 
Bagamoyo mwaka 1925. Baba yake alikuwa mwalimu wakati wa ukoloni wa 
Kijerumani na baadaye, wakati wa ukoloni wa Uingereza, alikuwa karani na 
mfanyabiashara. Mama yake, Shiri binti Gulu, alikuwa fundi mahiri wa 
kushona nguo. 

Halima alisoma shule ya Kuran na Shule ya Msingi ya Mwambao, 
Bagamoyo, hadi darasa la nne. Hakuweza kuendelea na shule kwani 
ingembidi aende Dar es Salaam, kitu ambacho hakikukubalika wakati 
ule. Watu waliamini kwamba watoto wakienda kusoma Dar es Salaam 
watajenga tabia chafu. Hivyo, mwaka mmoja baada ya kumaliza shule, 
akiwa na umri wa miaka kumi na mitano, Halima aliolewa. Mume wake 
alikuwa dereva wa Ikulu, na mara nyingi alimwendesha Gavana. 

Akiwa Dar es Salaam, Halima alijishughulisha na vikundi vya ngoma 
na baadaye alifundisha somo la dini katika Shule ya Kiislamu ya Mtaa 
wa Lumumba. Shule ya Kiislam ya Habib Punja ilipofunguliwa mwaka 
1952, Halima alikwenda kufundisha humo, na ndipo alipokutana na 
Sheneda Plantan. Anasema: 


“Sikumkubalia mie. Unajua, wakati huo wanawake walikuwa 
hawaamini wanaume. Sikukubaliana na mawazo yake, niliyaacha 
hivyohivyo...lakini kwa vile umeniita (Bibi Titi) basi nitakuja.... 


Kama ilivyokuwa kwa wanawake wanaharakati wengine, Halima 
aliomba kibali cha mume wake kwanza kabla ya kuamua kujihusisha na 

TANU. Mume wake alimruhusu kwa maandishi kuwa kiongozi wa TANU. 
“Mume wangu aliandika kwamba naweza kuendelea kusaidia 
kama kiongozi wa TANU, kama malengo yao yalikuwa mema. 
Lakini baba yangu, aliyesoma wakati wa utawala wa Wajerumani 
alikasirika sana na kuniambia waziwazi kwamba kufanya mambo 
dhidi ya serikali ni hatari kabisa... Baadaye, alipoeleweshwa vizuri 
alishawishika kujiunga na TANU na akawa mwenyekiti wa chama 
huko Bagamoyo.' 


Halima Hamisi alitumia kiwango chake kikubwa cha elimu katika 
shughuli za TANU na Kitengo cha Wanawake kuliko wanaharakati 
wengine wa Dar es Salaam. Kwa vile aliweza kuandika, alikuwa katibu. 
Lakini katika shughuli za uhamasishaji, elimu yake ilikuwa kikwazo, 
kwani wakazi wa Dar es Salaam hawakuamini kwamba watu wenye 
kisomo wanaweza kuwa wakweli. 

Halima Hamisi, Tatu Mzee na Bibi Titi walisafiri pamoja. Wakiwa watatu 
pamoja, hawakuamsha uhasama kwa watu kama ambavyo ingekuwa ni 
mwanamke mmoja anayesafiri na wanaume asiohusiana nao. 

Kwa mawazo yake, wanawake walikuwa washabiki wa TANU wenye 
nguvu, licha ya kisomo chao kidogo. Wanawake walijisikia kubaki nyuma 
kiuchumi na Halima, alikuwa mmoja wa wanawake wachache 
walioshuhudia ubaguzi katika ujira. 


“Nilipokuwa mwalimu nilikuwa napata shilingi 35 kwa mwezi. 
Wanaume walipata shilingi 60, na Mwalimu Mkuu alipata shilingi 80...” 


Halima Hamisi na Tatu -Mzee walikuwa washirika wa karibu wa Bibi Titi 
katika jitihada za mwanzo za uhamasishaji. Kwa jitihada zao, pamoja na 
za vikundi na watu binafsi waliokuwa na mahusiano ndani ya jamii 
mbalimbali, TANU ilianza kupendwa na watu, kuanzia Dar es Salaam na 
hatimaye nchi nzima. 


“...Niliolewa na mtu wa Rufiji, aliyekuwa dereva, akaniacha kabla 
TANU haijaanza. Nikaolewa tena, halafu mume akaniacha kwa 

sababu ya TANU. Nilimwambia, kama hutaki TANU basi, niache. 
Sisi tulipenda TANU kwa mioyo yetu yote.” 


Akikumbuka siku za mwanzo za TANU, alisema: 


“TANU ilipoanza hawakukutania Anartouglo, walikutana chini-ya 
mti wa mwanzi. Walikuwa watu saba: Nyerere, Abdul Sykes, Dossa 
Aziz, halafu Titi na wengine, Oscar Kambona, Tatu Mzee, Mgeni 
Saidi. Nyerere alikuwa bado mwanafunzi, alikuwa akija amevaa 
kaptula...Niliwaskia walipokuwa wakiongea chini ya mti, na 
walipokuwa wakienda Mtaa wa Lumumba niliwaona...' 


Mwamvita alikuwa mwanaharakati wa TANU kwa sababu: 


“Tulikuwa tunatafuta maisha bora ya baadaye kwa watoto wetu 
na tulitaka uhuru, uhuru wa kuamua tulichotaka... Tulitarajia 
uhuru ulete amani... usawa, tuwe pamoja na tuishi kwa amani. 
Hatukutarajia kupata fedha. Hata kama sio matajiri, hatuna 
nyumba kubwa, tunapaswa kuwa na umoja na tuheshimiane.” 


Kama wanaharakati wengine wa Dar es Salaam, Mwamvita alitumia 
muda mwingi akiandikisha wanachama wapya na kukusanya fedha kwa 
mahitaji ya chama. 


“Tulitembea kwa miguu siku nzima bila chakula. Ukichukua chai 
nyumbani na ukijaliwa kupata karanga, unanunua. Wakati mwingine 
tuliweza kupata fedha za chakula kutoka ofisi ya TANU, lakini ilibidi 
wapige hesabu kwa makini. Wakati mwingine tulipewa shilingi mbili 
tu, na kama Oscar Kambona hayupo, hatukupewa kitu...” 


' Salima Ferouz 


Salima Ferouz alizaliwa Kilwa, akaja Dar es Salaam wakati wa Hitler. 
Baba yake, Ferouz bin Maftaha, alikuwa Myao. Alikuwa akiuza pembe za 

ndovu akiwa na Waarabu. Mama yake, Zalfa Msuli, alikuwa mkulima. 
Salima hakwenda shule, na alipokaribia umri wa miaka kumi na mitano, 
aliolewa na kuachika baada ya muda mfupi tu. Mnamo mwaka 1940, 
alikwenda Zanzibar. Aliporudi alikuta tayari TANU inapigania uhuru kwa 
manufaa ya watu. 


“Niliuza vitumbua kupata fedha ya kununua kadi. Nilijiunga kwa 
sababu nilitaka uhuru na kuondokana na utumwa.... Ukoloni 
ulikuwa mgumu. Tuliwekwa ndani, au tuseme tuliolewa. Unakaa 
ndani na kuletewa kila kitu ...kinachoendelea nje hukijui, hujui 
kinachoendelea duniani. Kwa hiyo tulifikiria, kama tusipopata 
uhuru sisi, watoto wetu wataupata, lakini tufanye kazi 
tuondokane na utumwa... 


"Sisi wanawake tulikuwa na nguvu...tuliongoza njia kwa sababu 
ya uonevu wa watoto wetu na jinsi tulivyowekwa 
ndani...tulifanya kazi pamoja, tukajiunga na Kitengo cha 
Wanawake na kutumikia TANU, tukichangisha fedha na 
kuwahamasisha wengine wengi wajiunge... 


“Waliokuwa wanashughulika walikuwa wengi, lakini wengi 
wameshakufa...hawaonekani tena juu ya ardhi...tumebakia j 
wachache na tuko nusu usingizini....' 


Wakati anasema maneno haya Salima alikuwa mwanamke mzee 
mwenye majonzi, ambaye afya yake ilikuwa dhaifu. 


Mashavu binti Kibonge 


Mashavu binti Kibonge alizaliwa Tabora wakati wa 'kibanga nazi', yaani 
kati ya Vita Kuu ya Kwanza na ya Pili ya Dunia. Wazazi wake, Baba 
Kibonge na Asha binti Hasan walikuwa wakulima kutoka kabila la 
Wamanyema. Akiwa bado mdogo, wazazi wake walikimbia njaa na 
kuhamia Dar es Salaam. 

“Nilipokuwa mdogo, maisha yangu yalikuwa mazuri, 
hatukuruhusiwa kufanya kazi yoyote kabla ya kuolewa...Baada ya 
kuvunja ungo, niliolewa na mume wangu wa kwanza, nikaendelea 
kukaa ndani bila kufanya kazi yoyote.... Walinichagulia mume 
tangu nikiwa na umri wa miaka kumi, kwa hiyo niliolewa na 
bwana mmoja aliyeitwa Seleman bin Hamisi.” 


Bi Mashavu hakuweza kukumbuka vizuri kwamba ni lini alijiunga na 
TANU, lakini alisema: 


“Mwanamke alijiandikisha TANU, halafu alimwambia mwanamke 
mwenzake ndani ya nyumba, na hivyo wanawake wote ndani ya 
nyumba walijiandikisha. Baada ya hapo, wanawaambia majirani. 
Hivyo ndivyo wanawake walivyokuwa wanachama wa TANU. 


“Kuhusu hisia zangu juu ya ukoloni, niliona watu wakihukumiwa, 
wakifungwa na kunyongwa. Husemi chochote, huna sauti.” 


Kama walivyosema wanawake wengine, Bi Mashavu, kalitoa dukuduku 


zake kuhusu elimu, pamoja na ufahamu wake juu ya jinsi yeye na 
wanawake wengine, hasa Waislamu walivyonyimwa elimu wakati wa 


ukoloni. TANU iliahidi kusahihisha jambo hilo mara uhuru ukipatikana. 


Bi Mashavu alisisitiza juu ya umuhimu wa wanawake katika 
uhamasishaji wa TANU pamoja na sababu zilizofanya wanaume wasite 
kushiriki. Alisema 


“Nikwambie ukweli, wanawake ndio walioleta TANU. Ukweli ni 
kwamba wanawake ndio waliofanya hivyo. Wanaume wengi 
waliogopa kufukuzwa kazi. Waliambiwa na waajiri wao kwamba 
yeyote atakayejiunga na TANU atafukuzwa mara moja....Lakini 
wanawake walikuwa mashabiki wa nguvu wa TANU na wengine 
waliachika kwa sababu ya shughuli zao za siasa. 

“Huwezi kusema kwamba biashara walizofanya wanawake 
ziliwapa kipato cha kutosha. Kuna tofauti kati ya kuwa na kipato 
kinachotosha na kujikimu. Kujikimu kunamaanisha kwamba 
unapata kitu ambacho familia inatumia hapohapo. Maana ya 
kipato kinachotosha ni kuwa na ziada ya kupeleka benki. 
Hakukuwa na mwanamke hata mmoja aliyeweza kuweka fedha 
benki kwa kufanya biashara za aina hii...halafu wanaume 
hawakupenda wake zao wafanye hizo biashara. Walitaka wake 
zao wakae ndani tu, na kuwahudumia.” 


Bi Mashavu aliona kwamba kazi ya kukusanya fedha za chama ilikuwa 
muhimu kwa wanawake. Wengi wao waliweka vitu vyao rehani kama 
walikuwa hawana fedha ya mchango. 


Binti Kipara 


Binti Kipara alikuwa Mmanyema aliyezaliwa Kigoma kabla ya Vita Kuu ya 
Kwanza ya Dunia. Wazazi wake, Kipara bin Kitate na Nia binti Mgimba, 
walikuwa na asili ya Congo, lakini waliandikishwa kama manamba. 


“Baba yangu hakuwa na kazi. Alikuwa manamba waliokuwa 
wanajenga barabara. Niliwaomba Waingereza wamwachie kwa 
sababu ya uzee, kwa hiyo nilimwokoa akarudi nyumbani kulima. 


“Nilipokuwa mdogo mama yangu alinikataza kwenda shule kwa 
sababu alihofu ningekuwa Mkristo, na kama hatukusoma Kiarabu 
tungepigwa. Kwa hiyo, hatukwenda shule yoyote ile." 


Binti Kipara aliolewa na Mwarabu, Hamrain Amed. Hakumbuki alikuwa 
na umri gani, lakini alipovunja ungo alikuwa amekwishaolewa. Baadaye 
aliolewa na Shabani Marijani aliyemleta Dar es Salaam. Alisikia habari za 


TANU kutoka kwa mpangaji aliyepanga nyumba aliyoijenga. 


"Aliniambia kwamba siku moja nchi yetu itatawaliwa na 
Mwafrika, kwa hiyo kanunue kadi... nikaenda, nikanunua kadi 


Aa 

yangu....John Rupia na John Hatch, yule Mwingereza, 
waliwahimiza watu wanunue kadi. 


Binti Kipara alikumbuka kwamba Wakristo na Waislamu walimuunga 
mkono Nyerere, jambo lililokuwa muhimu sana kwa mafanikio yake. 
Wote walimpenda Mwalimu. 

Kufikia mwaka 1984, nilipoonana na Binti Kipara alikuwa 
anasumbuliwa na magonjwa. Alieleza wasiwasi wake kwamba alikuwa 
hajapata mabati mapya aliyoahidiwa miaka miwili iliyopita. Aliamini 
kwamba ni kwa sababu alikuwa hamfahamu mtu mkubwa serikalini 
ambaye angemkumbusha Mwalimu juu ya mahitaji yake, pamoja na 
wajibu wa Mwalimu kwake kama ilivyokuwa wakati uliopita. 


Mwasaburi Ali 


Wakati namhoji Mwasaburi Ali mnamo mwaka 1984, alikuwa msikilizaji 
katika mahakama ya Mwanzo. Baba yake, Ali bin Musa, alifanya kazi 
serikalini wakati wa utawala wa Mjerumani. Mama yake, Nyembo binti 
Mwinyi, alikuwa mama wa nyumbani. Aliolewa akiwa na umri wa miaka 
kumi na mitano, akaendelea kukaa ndani hadi akawa na watoto watano. 
Anasema: 


“Wanawake hawakuwa na sauti, chochote tulichotaka kusema 
ilibidi tufuate kilichokwishasemwa na mtu mwingine... ndiyo 
sababu tuliongeza juhudi.... Hata kama mwanamke alikuwa na la 
kusema, bado alionekana hana thamani. 


Mwasaburi alizungumzia mafanikio ya wanawake: 
“Matumaini ya usawa yamekuja kuwa kweli, kwa sababu sasa 
unaona wanawake madaktari, mahakimu na wengine ni karani 


maofisini. Zamani mwanamke alikuwa jikoni, mtu asiyekuwa na 
nguvu yoyote.... Hatukuwa na fursa ya kwenda popote, lakini 


—— WANAWAKE WATANU..——— 59 


baada ya uhuru nilikuwa mjumbe wa Kamati Kuu ya UWT na 
mpaka sasa mimi ni mjumbe wa Kamatu Kuu ya CCM. 


Fatuma Abdallah 


Fatuma Abdallah, mmoja wa wanaharakati wa TANU mwenye shauku 
kubwa, alizaliwa Ubungo, nje kidogo ya mji wa Dar es Salaam. 


"Sikumbuki nilizaliwa lini, kwani tulikuwa hatuhesabu miaka. 
Mimi ni Mmatumbi. Mama yangu, Shida binti Mkweju, alikuwa 
Mzaramo. Baba yangu, Abdallah Athumani Mbonde, alikuwa 
dobi, na mama, mkulima. 


“Nilipokuwa mtoto, nilimsaidia mama kulima mpunga na 
kufukuza ndege. Sikwenda shule... niliolewa na Abdallah 
Mwitanga nilipokuwa na umri wa miaka kumi na mitano. 


“Kwa bahati nzuri, ilikuwa baada ya talaka ya kwanza na kuolewa 
tena ndipo niliposikia habari za TANU. ..Nilikuwa nauza kuni, 
nikakutana na John Rupia, akasema kwamba wanawake 
wanapaswa kuchangamka, kwani kuna kitu kinakuja...ilikuwa siri 
kwamba TANU ilikuwa inaanzishwa. 


“Sasa kuna siasa. Tunaye Baba wa Taifa letu. Tuna uhuru wetu. 
...Baba yetu wa Taifa alisema, 'Ha! Wanawake, kazi yetu bado ni 
ile ile. Sio?...Nataka watu wenye nguvu za kuanza kufanya kazi. 
Tubadilishe sura ya Magomeni nzima, ili watu wakija waone 
kwamba sisi ni imara. 


“Tutaibadilishaje?” tulimuuliza. 


Tuibadilishe kwa kuondoa vibanda vyote, tujenge nyumba mpya. 
Wageni wakija waone kwamba mji umejengwa vizuri. Wanawake 
mnakubali?” 


“Ndiyo, tunakubali. ...Tukaenda Mwembe Chai, tukajenga nyumba 
kumi bila kulipwa chochote. Ulikuwa mchango wetu... 


sa 

Kama wengine wengi, Bi Fatuma alisisitiza kuwa ni jambo zuri na 
muhimu kwamba Nyerere, Rais na kiongozi wa CCM, bado 
aliwakumbuka wale wanawake wanaharakati ambao aliwategemea 
sana katika miaka ya 1950. 


Hitimisho: Mwendelezo, Kumbukumbu za 
Pamoja na Jamii ya Upendo 


Mwanzoni nilisema kuwa hali na mifumo fulani ilikuza ufahamu na 
hisia za umoja katika kundi la wanawake wanaharakati wa Dar es 
Salaam. Lakini 'hali' na 'mifumo' pekee haviwezi kuelezea ni kwa nini 
wanawake hawa, na maelfu ya wanawake kama wao, walitokea kuwa 
wanaharakati wa TANU. Ni kitu kimoja kusema kwamba ilikuwa rahisi 
kwa wanawake wa umri wa kati, walioachika, Waislamu, wasio na elimu 
wala watoto wadogo, kuwa wanaharakati wa TANU, kuliko ilivyokuwa 
kwa wanawake vijana wa Kiislam au Wakristo wasomi. Lakini hata 
maelezo hayo hayatoshelezi kufafanua ni nini hasa kilikuwa kiini cha 
mvuto katika siasa za TANU kwa wanawake Waswahili wa mjini. 


Katika mahojiano haya, dhamira kadhaa zilidhihirika: 


> Wanawake walivutiwa na mawazo ya utu na haki ya kujitawala; 
haki ya kuamua wanachotaka; usawa kati ya watu wote bila 
kujali rangi, jinsia au elimu pamoja na kutokuwepo kwa ubaguzi 
wa aina yoyote. Wanawake hawa waliyatazama malengo haya 
ya kupata uhuru na kujitawala sambamba na hali 
zilizosababishwa na unyonyaji wa kikoloni, kama vile 
ukandamizaji; ubaguzi; hali ngumu ya maisha, ukosefu wa 
usawa; ukosefu wa elimu na ajira pamoja na ukosefu wa 
heshima kwa Watanganyika. Ni wazi kwamba masuala ya jinsia 
yaliathiri uzoefu wao wa ukandamizaji wa kikoloni. Hivyo, 


msimamo wa TANU wa kutokomeza ubaguzi wa kijinsia au dini 
uliwagusa sana wanawake hawa waliotamani watoto wao, hasa 

wa kike, wapate elimu na kazi walizonyimwa wao chini ya 
ukoloni wa Kijerumani na Kiingereza. 


Wanawake walitumia itikadi ya TANU kutoa changamoto kwa ile 
hali ya maisha yao ya ukosefu wa usawa kijinsia pamoja na 
ukandamizaji. Hali hiyo ilidhihirika wazi katika jamii zao. Katika 
mahojiano yote, wanawake walirejea maisha yao ya kuwekwa 
ndani pamoja na ukosefu wa uhuru katika ndoa. Walirejea hisia 
zao kwamba wanaume waliwaona wanawake kama viumbe 
wasiojiweza, wasiokuwa na utu. Haraka, wanawake walitambua 
fursa ya kutumia TANU kama njia ya kuleta mabadiliko 
yaliyozingatia usawa kwa wote na umuhimu wa wanaume na 
wanawake kufanya kazi pamoja kama njia ya kuleta heshima na 
utu. Mwelekeo huu mpya ulitoa changamoto kwa hali yao ya 
kijamii. Katika mtazamo huu, harakati za kijinsia na zile za siasa 
zilihimiliana. Hata pale wanawake walipoeleza kwamba 
walihitaji ruhusa za waume zao kushiriki katika siasa, walijua 
wazi kwamba chama kiliunga mkono haki yao ya kushiriki 
shughuli za umma. Jinsi wanawake wanaharakati wa TANU 
walivyoongezeka, ndivyo ilivyokuwa vigumu kwa waume zao 
kuwanyima kushiriki, wakiogopa kubezwa na jamii. Wanawake 
walijithamini zaidi jinsi walivyoona matokeo ya jitihada zao na 
walivyotambua kuwa nguvu ya umoja wao ni nguvu yao kisiasa. 

SURA YA SABA 


Wanaharakati wa Kilimanjaro na Moshi Mjini 


TANU ilienea haraka nchini Tanganyika kati ya mwaka 1956 na 1958. 
Serikali ya ukoloni ilianzisha chama cha upinzani- United Tanganyika 
Party (UTP). Twining alikuwa na njozi ya chama mbadala ambacho 
kingepata nguvu za kifedha kutoka katika viwanda vya katani, 
machimbo ya madini, kahawa, biashara, wakulima Wazungu, na vyombo 
vingine. Chama hiki kingeendeshwa na katibu makini (Mzungu) na 
wasaidizi wawili - mmoja Mhindi na mwingine Mwafrika na 
kingepigania haki za jamii ya mbari mbalimbali, chama ambacho 
kingetoa fursa sawa kwa wote na kuleta maendeleo ya haraka ya 
kiuchumi kwa Mwafrika. 


Siasa za Kikabila na TANU katika Jimbo la Kaskazini 


Mji wa Moshi ulikua kutokana na mahitaji ya kiuchumi, kisiasa na ya 
usafiri wa watu walioishi kwenye miteremko ya Mlima Kilimanjaro. 
Sehemu hii ilitoa changamoto ya pekee kwa wahamasishaji wa TANU. 
Wachagga walilima kahawa kama zao la biashara na walipeleka watoto 
wao - asilimia 90 mwaka 1956 - katika shule nyingi za Kiluteri na 
Katoliki zilizokuwa zimesambaa kwenye miteremko kufikia mwaka 1951. 
Wakati huo, kulikuwa na wachuuzi Wachagga 3,000. Waafrika walimiliki 
asilimia. 80 ya maduka na walikuwa wanapanga mkakati wa kuwafukuza 
Wahindi Kilimanjaro. Ushindani kati ya misheni za Kiluteri na za Katoliki 
zilikwishaugawa mlima na watu wake. Kwa hiyo, wamisionari kutoka 
Uingereza, Marekani, Ufaransa na Ujerumani walipofika, waliungana na 
maofisa wa kikoloni, wakamalizia tu picha ya mgawanyiko huu. 

Moja ya changamoto iliyoikabili TANU ni uzalendo wa Kichagga 
ambao ulikuwa unakuzwa na Thomas Marealle, mjukuu msomi wa 
mtemi mashuhuri, Mangi Marealle. Thomas Marealle alikuwa 
mzungumzaji mkuu wa TAA wakati akifanya kazi Idara ya Ustawi wa 
Jamii, Dar es Salaam hadi alipoitwa na kushawishiwa kupigania umangi 
mkuu. Alishinda kirahisi. Siku ya kutawazwa kwake kuwa Mangi Mkuu 
ilikuwa tukio lililosheherekewa kila mwaka kama siku ya Wachagga. 
Kukaundwa bendera na wimbo wa Wachagga. Gavana Twining akawa 
na matumaini kwamba uzalendo wa kikabila, utajiri pamoja na elimu 
uchagani, vitakuwa motisha ya kutosha kukipinga TANU 

Wakati ambapo TANU ilikuwa inaenea haraka katika sehemu nyingi za 
nchi, ni mafanikio kidogo tu yaliyopatikana sehemu za Mlima 
Kilimanjaro. Tawi la TANU la Wilaya ya Moshi lilikaribia kufungwa 
mwaka 1957 kwa kukosa fedha. Kufikia Feruari 1958, kati ya watu 
365,000, wanachama walikuwa 7,710. Kati ya hao, wanachama 2000 
walitoka Hai ambako Mangi Abdiel Shangali aliupinga utawala wa 
Mangi Marealle. 

Kabla ya 1950, wanawake binafsi wa Kichagga - wake au mama wa 
wamangi au wapenzi wa watu mashuhuri- waliweza kuiathiri mifumo 
ya siasa katika jamii zao. Hata hivyo, mwaka 1937, wanawake wa 
kawaida waliongoza 'mgomo wa kahawa' uliotokea wakati wa utawala 
wa Kiingereza kutokana na punguzo la bei ya kahawa. Wanawake 
walivamia mashine na vyombo vya kupimia, wakawatukana wale 
walioshiriki na wakoloni na wakawakabili polisi waliopelekwa kutuliza 
fujo hizo. Hivyo, kama ilivyokuwa katika sehemu nyingine za nchi, 
wanawake wa Kilimanjaro waliweza kujieleza kisiasa wakati wa ukoloni 
kwa kufanya matendo ya moja kwa moja na sio kwa kupitia chama. 


Wanawake wa Kilimanjaro na Klabu za Maendeleo 


Wakati TANU inaanza kuingia Kilimanjaro mwaka 1955, maofisa wa 
ustawi wa jamii walikuwa wameshaanza kuwahamasisha wanawake na 
wasichana wa Kichagga. Maofisa wakoloni walikuwa na wasiwasi na 


vijana wanaume waliokuwa wamefeli mitihani na kukimbilia mijini 
Moshi, Arusha, Mombasa na Tanga. Wale waliomaliza darasa la nane 
walionesha kupenda sana TANU, ambapo waliomaliza darasa la nne 
waliishia kuwa wahalifu. Maofisa Wazungu wa Ustawi wa jamii 
walipendekeza kuundwa kwa klabu za wasichana na wavulana ambako 
wangefundishwa Kiingereza, hesabu, uraia, elimu ya viungo, kuimba, 
useremala na uashi. Masomo ya kupigana ngumi, kuogelea na kukwea 
kwa kamba yalikusudiwa yatoe mkondo wa kufifisha nguvu za vijana za 
kupenda maisha. Wasichana wangejifunza kusuka mikeka na vikapu, 

sayansi kimu na malezi ya watoto. Netiboli ingewachangamsha viungo. 
Pamoja na michezo, miradi ya kufanyiwa nyumbani ilihimizwa, ikiwa ni 
pamoja na kufuga kuku, kilimo cha mbogamboga na ufugaji wa 
ngo'mbe na mbuzi. 

Klabu za wasichana ziliwashirikisha wale waliomaliza darasa la nne tu 
na sio wale ambao hawakwenda shule. Klabu zile za wanawake zililenga 
akina mama wenye 'heshima,' walioolewa, ambao waliruhusiwa kuingia 
katika klabu kwa kura za wajumbe wa kamati ya klabu. 

; . . AA A i Ad A- 
Wanawake wa rangi tatu: Mzungu, Mwafrika na Mhindi wakiwa pamoja. 


Klabu za miaka ya 1950 zililenga muungano wa namna hii 

Klabu ziliwahimiza wananchi wazingatie maendeleo yao, hususan 
wanawake Waafrika walihimizwa kujihusisha kikamilifu katika jamii yao. 
Klabu zilikusudia kuwapa fursa ya kufahamu vitu vingi zaidi na 


kufurahia maisha kwa kuimba, kuigiza na kushiriki katika mashindano. 


Wanawake wa TANU wa Mjini 


Wanawake walijiunga na TANU kwa sababu mbalimbali, ikiwemo shauku 
ya kupata uhuru kutoka ukoloni. Waliingia TANU bila uzoefu wa siasa, 
jambo ambalo walilirejea mara kwa mara katika mahojiano. Pia, 
wanawake walielezea kuhusu tabia ya wanaume ya kutowapa heshima. 
Hata hivyo, matendo ya wanawake yalikuwa ya kisiasa. Walijipanga na 
kuandamana kutoa malalamiko yao kwa utawala ulioweka taratibu 
zinazodhoofisha, walilalamikia shida za kiuchumi pamoja na 
ukandamizaji wa tawala za kienyeji. Lakini, wanawake hawakuwepo 
katika safu za uongozi au uanachama wa TAA, au katika vyama vya 
ushirika vya wananchi. TAA ilikuwa chama cha wasomi na wale 
waliokuwa na ajira serikalini au wafanyabiashara matajiri. Hali ya 
wanawake kutomiliki ardhi au mazao ya biashara kuilisababisha 
kutokuwepo kwao katika vyama vya ushirika. 

Hata hivyo, kulikuwa na mabadiliko yaliyokuwa yanaanza kutokea 
miongoni mwa wanawake, na kwa manufaa yao ambayo yaliathiri 
Shauku yao ya kuelekeza nguvu zao TANU. Mabadiliko hayo yalikuwa 
mvuto wa misheni, ongezeko la upataji wa elimu, ufadhili wa klabu na 
kuendelea kudhibitiwa na waume, baba, tawala za kienyeji na kamishna 
wa wilaya. 

Wanawake wa Kilimanjaro na Moshi waliojiunga na TANU na kuwa 
wanaharakati katika miaka ya 1950 walikuwa na sifa bainifu 
zilizofanana na wenzao wa Dar es Salaam, ingawa maelezo yao yalitoa 
mwanga uliomulika uzoefu wa ukoloni katika eneo lao. 

Ili kuelewa jinsi walivyofanana na kutofautiana, natoa historia za 
maisha ya wanawake wa TANU zilivyokusanywa Moshi, mwaka 1988. 


Aa 

Halima Selengia Kinabo 


Nilipokutana na Halima Selengia Kinabo, mwaka 1988, katika ofisi ya 
Basila Urasa, alikuwa kiongozi wa kikundi cha wanawake ambacho kwa 
miaka 25 kimemiliki Hoteli ya Shangazi. Kwa mujibu wa tafsiri ya Anita 
Marangu. Baba yake, Selengia, alikuwa Mangi. Mama yake aliyeitwa Hija, 
alikuwa mkulima wa migomba, kahawa, ulezi na maharage. Mama yake 
aliachana na mumewe, akalea watoto wake watatu peke yake. Bi Halima 
hakupelekwa shule, lakini alimghasi kaka yake amfundishe kusoma na 
kuandika. Pia, alimchunguza mama yake akifanya biashara ndogondogo, 
akafanya kazi na mama yake hadi alipoanzisha biashara yake 
mwenyewe. 

Halima alipokuwa na miaka kumi na mitano, aliolewa na Athumani 
Abdallahrahmani, akazaa naye watoto wawili. Baadaye, waliachana. 


Bi Halima anaeleza jinsi alivyoingia TANU: 


“Kila mara nilipokuwa natoka kazini, nilikuwa nakutana na 
Mwenyekiti wa TANU, Yosufu Olotu. Alikuwa akiniambia, 'Bi 
Halima, jiunge na TANU.' 

Nami nikimwuliza, 'TANU ni nini?' 

“Naye akinijibu, 'TANU ni uhuru.' Maana ya uhuru ni kwamba 
tutajitawala. 

“Mbona nasikia TANU ni mbaya?” nilimwuliza 

“Aliniambia, 'Hapana, siyo kweli." 


“Nilikutana naye mara nne, na kila mara alinishawishi nijiunge. 
Mwisho nikajiambia, kwa nini anaendelea kuniomba hivi? 
Mwishowe, nilipojiunga, nami nikawa nashawishi wengine 
wajiunge...” 

Bi Halima aliendelea kueleza jinsi viongozi wa TANU wa hapo 
walivyokutana na kujadili matatizo ya kukabiliana na UTP na habari 
zingine dhidi ya TANU. Walihitaji kufanya uamuzi wa kumwita Nyerere 
kuja kutathmini hali na kuona jinsi ambavyo angesaidia. Wazee watano 
walipokuja kumwuliza kama atamweka Nyerere nyumbani kwake, 
alikubali. Yeye na Bhoke Munanka wakakaa kwake. Munanka alikuwa 
Katibu wa TAA huko Mwanza mwaka 1950. TAA ilikuwa inasuasua na 
akaifufua yeye pamoja na Paul Bomani na Saadani Kandoro. Pamoja na 
kwamba Munanka hakupendezewa kabisa na wazo la serikali ya utatu, 
bado aliendelea kuwa mshiriki mwaminifu wa TANU. Hivyo, kati ya watu 
wengine waliokuja na Nyerere, alikuwepo pia Bibi Sophia Mustafa, 
mama wa Kihindi kutoka Arusha, mjumbe mwakilishi wa jamii ya 
Kihindi, na Derek Bryceson, chaguo la TANU kutoka kambi ya Wazungu. 

Baada ya Nyerere kuondoka kwenda kuhutubia mikutano huko 
Majengo, Kilema, Mamba, Useri na Arusha, Halima naye alifunga 
milango na kufuata. Wanawake ndio waliokuwa walinzi wa Nyerere na 
Halima alieleza kwamba wanawake ndio waliosambaza habari za 
matukio yaliyopangwa kutokea. 

Kuhusu hali ya wanawake, Halima alisema walichosema wanawake 
wote, kwamba hawakuwa na sauti. Kama wanaharakati wengine wa Dar 
es Salaam, Bi Halima alielewa kwamba mbali na uhuru na utu, matunda 
ya kujitawala yangetegemea sana mipango thabiti na kazi ngumu. 


Mwamvita Salim 


Mwamvita anakumbuka kwamba alikuwa amekwishazaliwa wakati 
Waingereza walipopandisha bendera yao, baada ya Wajerumani 
kushindwa katika Vita Kuu ya Kwanza ya Dunia. Baba yake, Mzigua 
kutoka Tanga, alikuwa amekufa. Mama yake, Asha, alikuwa Mmasai, 
naye alikufa Mwamvita akiwa na umri wa miaka mitano. Aliishi maisha 
magumu ya uyatima, akaolewa na Omari Mziray ambaye alimwacha 
akiwa na miaka ishirini na mitano. Hakupata watoto, lakini alilea watoto 
watano wa dada yake. 


WAA aa wA 


68 — WANAWAKE WATANUo — 
Alielezea ushiriki wake katika TANU: 


“Nilikuwa siko katika kikundi chochote kabla ya TANU. Nilisikia 
habari za TANU kutoka kwa marehemu dada yangu mdogo 
aliyekuwa Dar es Salaam na mmoja wa waanzilishi wake. 
Alinipelekea ujumbe kwamba TANU yaja, nisikatae kujiunga. 
Tangu Nyerere aje hapa, tumekuwa naye hadi tukapata uhuru. 
Tuliwahi hata kumvisha baibui ili wakoloni wasimtambue. 
Nilikuwa mlinzi wake, nikipika chakula chake kama alivyofanya 
Zainabu Hatibu na Fatuma Makwaia. Lakini mimi ndiye 
niliyechaguliwa mahsusi na TANU kumlinda asije akadhurika. 


“Nilikuwa katika kikundi kilichokuwa kinacheza ngoma kupata 
fedha zilizokwenda TANU. Nilikuwa pia na ukumbi wa dansi KNCU, 
na fedha kutoka huko pia ilikwenda TANU. 


“Wanawake walikuwa jasiri kuliko wanaume. Hatukuogopa 
kufa...Nilikuwa nawaambia wanaume wanunue kadi halafu 
waweke sandukuni mpaka tupate uhuru, ndipo wazitoe. 


Kwa vile Mwamvita aliongea Kimasai, alikuwa mtu muhimu mno katika 
kuanzisha matawi Umasaini. 


“Nilifikiria ningefia Umasaini. Matawi yote unayoona 
yalianzishwa na sisi. Nilikuwa nawafundisha Wamasai kuhusu 
TANU, walinielewa na kununua kadi.... Siku moja walikuja 
wazungu kadhaa sehemu ya mkutano wakaniuliza, 'Mama, 
unapenda TANU?' 


Nikajibu, 'Sana.' 
Wakauliza,'Unaipenda kiasi gani?” 
Nikawajibu,'Kama roho yangu.' 


'Na kama usipokuwa na TANU?' wakauliza. 

“Itakuwa kama roho yangu imechukuliwa.' Niliwaambia ukweli. 
Walicheka na kuondoka. 


“Matatizo ya wanawake yalikuwa tofauti na yale ya wanaume. 
Huku mlimani, wanawake walifanywa kama punda. Walisafisha 
zizi, walikata majani ya ngo'mbe, walichanja kuni na kutunza 
mashamba huku waume zao wakiishi mjini. Baada ya uhuru, sisi 
tuliokuwa jasiri tulikataa, tulisema siyo haki binadamu kutendewa 
kama myama" 


Zainabu Hatibu 


Alizaliwa Desemba 29, 1939. Mama yake, Mwamvita Athumani, alikuwa 
na wazazi mchanganyiko wa Mmasai na Mchagga na wazazi wa baba 
yake, Hatibu, walikuwa Mpare na Mmasai. Baba yake alikuwa mganga 
katika hospitali ya Mawenzi. Zainabu alisoma hadi darasa la sita, kisha 
akaenda shule ya Koran. Aliacha kusoma alipofika miaka kumi na 
mitano, akaolewa na Mwarabu, mmiliki wa hoteli, mjini Moshi. 


Zainabu alikuwa kijana, miaka kumi na sita au saba, alipojiunga na 
TANU. Alijiunga na Umoja wa Vijana wa TANU baada ya kusikia habari 
zake kutoka kwa wanaharakati, akina Abdul Rahman, Bakari Abdi na 
Akida Hamisi. 

Anaeleza: 


“Kulikuwa na makundi matatu katika Umoja wa Vijana. Kundi la 
kwanza lilikuwa la waimbaji, la pili lilikuwa la wanawake vijana, 
akina Mwamvita na wengine ambao walikuwa walinzi hapa 
Moshi. Kundi la tatu lilishughulikia wageni. 


“Mimi nilishughulika sana kwenye TANU mpaka tulipopata uhuru. 
Niliwahudumia wageni, niliwapa chakula, wakilazwa Mawenzi 
niliwatunza...hata nilikuwa namwomba baba yangu fedha ili 
niwapikie chakula... 


“Tulijiunga na Umoja wa Vijana kuimarisha TANU. Tulikuwa vijana 


AA 

kwelikweli, siyo hawa wa leo...Tulikuwa kama CID, wapelelezi wa 
kikoloni, tukipeleleza watu na kutoa habari. Tulikuwa tukionekana 
Moshi asubuhi, lakini tunafanya mikutano Arusha, watu walikuwa 
hawawezi kujua tuko wapi.” 


Morio Kinabo 


Morio Kinabo alinikaribisha sebuleni kwake Pasua, Moshi, Oktoba 8, 
1988. Alikuwa mtoto wa Mangi Kinabo Namfua wa Rombo. Kwa vile 
alikuwa mtoto wa Mangi, maisha yake ya utoto yalikuwa mazuri, lakini 
aliona maisha ya watu wengine yalivyokuwa mabaya. 

Morio alisoma shule ya misheni kwa miaka miwili, kisha akaacha. 
Ndoa yake ilikwishapangwa, na kwa vile wasichana hawakuruhusiwa 
kufanya chochote, hakuona haja ya kusoma, kwani akitoka nje tu 
heshima yake inaharibika. 

Bi Morio aliolewa na Lot kutoka Rombo. Lot alikuwa kibarua, na 
waliishi Mombasa kwa miaka saba. Hata hivyo, Morio alichoshwa na 

maisha hayo, na aliposikia kwamba kiwanda cha kukausha kahawa 
kinaajiri wanawake, alirudi Moshi na kuwa mmoja wa watu mia saba 
walioajiriwa. Baada ya muda alichaguliwa kuwa msimamizi wa 
wanawake ambao aliwafundisha kuchambua kahawa. 


"Katika kiwanda, mshahara wangu kama msimamizi ulikuwa 
shilingi 60 kwa mwezi. Hizo zilikuwa fedha nyingi, kilo ya nyama 
iIkuwa senti 50 tu. Wachambuzi walipata shilingi 40. Niliwatetea 
hadi wakapata shilingi 60, na mshahara wangu ukaongezeka hadi 
shilingi 120 kwa mwezi. Nilifanya kazi kwa miaka kumi na minane. 


“Nilijiunga na TANU kwa sababu tuliamini kwamba uhuru ni kitu 
kizuri. Mimi nilikwishashuhudia ubaguzi nikiwa msimamizi wa 
wanawake mia sita na wanaume mia mbili au tatu. Kwa mfano, 
wafanyakazi hawakuruhusiwa kunywa maji nje, walitumia 
mabomba ya chooni. Siku moja nilimkabili mzungu na 
kumwambia kwamba sitaki kufanya kazi tena. Akauliza, 'kwa 

nini? Nikamwuliza kama aliona ni haki tunywe maji kutoka 
chooni. Aliniuliza kama hilo jambo ni baya, nikamjibu kwamba ni 
baya, maji ya kunywa yanapaswa yatoke kwenye bomba lililo nje. 
Walikuwa wanatudhalilisha kwa kutufanya tunywe maji kutoka 
chooni. Aliniambia atanifukuza kazi, nikamwambia sijali. 
Tunatafuta usawa kati ya Mwafrika na Mzungu... 


“TANU ilipoanza, tuliuza kadi kwa siri. Viongozi wakanichagua 
kuhutubia katika mikutano wilaya nzima..." 


Katika siasa, Bi Morio alileta uzoefu na uelewa wake wa hali ya maisha 
ya wanawake pamoja na wafanyakazi na watu maskini wa mlimani. 
Rombo ilijulikana kuwa ni sehemu maskini kuliko zote. 

Bi Morio aliamini kwamba alibugudhiwa sana kwa sababu ya 
shughuli zake za kisiasa, na alitishiwa maisha na watu walioipendelea 
UTP. Kubugudhiwa kwa Morio kunaweza kuwa kielelezo cha uhasama 
uliokuwepo kati ya TANU na UTP. Pia, hali hiyo inaonesha ni kwa nini 
kazi za siasa zilionekana kuwa siyo nzuri kwa wanawake. 


Violet Njiro 


Alizaliwa Marangu mwaka 1930. Baba yake, Semalik Samu, alimiliki duka 
la nyama. Mama yake, Ndeambilisia Mtui, alikuwa mkulima. Akiwa 
mtoto mdogo, Violet alilima pamoja na mama yake. Ingawa baba yake 
hakwenda shule, lakini alitaka watoto wake wasome, hivyo, Violet 
alisoma hadi darasa la sita. Baada ya hapo alitaka kuwa nesi, akaomba 
shule huko Kenya, akapata. Kwa ruhusa ya baba yake, Violet alisoma na 
kurudi kuhudumia vijiji vya mlimani. 

Aliolewa akiwa na miaka ishirini na mmoja na Gideon Njiro. 
Wakahamia Moshi ambako alifanya kazi katika hospitali ya Mawenzi. 

Akiwa kazini, alisikia habari za TANU kwa mara ya kwanza. Karibu 
apelekwe jela alipoulizwa kama amenunua kadi ya TANU. 

Violet alieleza: 
"Sikudhubutu kukubali, watu walikuwa wananyamaza tu, kwa 
hiyo nilijibu, Hapana, wala sijui chochote kuhusu jambo hilo. 


“Tutakupeleka jela sisi, tumeshaona kwamba unaanza chama 
kibaya cha siasa hapa.' Tulinyamaza tu, na muda si mrefu TANU 
ikawa kila mahali...” 


Violet Njiro alivutiwa na siasa kwa sababu ya hali ya maisha yake ya 
kazi. Licha ya mshahara mdogo, alipoolewa alifanywa kuwa mfanyakazi 
wa muda na angeweza hata kufukuzwa kazi. Mwanamke akipata mtoto 
anafukuzwa kazi hapo hapo. 

Kwa kuzingatia usawa kwa watu wote, TANU ilisaidia kuwakomboa 
wanawake. Kabla ya hapo, wanawake walikuwa hawaruhusiwi kutoka 
nje, na walitegemea kupigwa na waume zao wakati wowote wakikutwa 
wametoka. 


Elizabeth Gupta 


Elizabeth alizaliwa mwaka 1922, katika wilaya ya Same. Baba yake, 
Tenga, alikuwa Mnyamwezi kutoka Tabora. Alifanya kazi katika reli ya 
Tanga, katika kambi ya Same. Huko, alikutana na mama yake Elizabeth, 
Shuhute Mgoloka, na kumuoa. Familia ilihamia Tabora, ambako 
Elizabeth alisoma shule ya msingi kwa miaka sita. Baadaye, alifanya kazi 
ya kibarua kabla baba yake hajahamia Moshi alikofanya kazi ya mtunza 
ghala katika shamba la katani la Mjerumani. Alipokuwa na miaka ishirini 
na mmoja, aliolewa na Aljansi Gupta, wakahamia Ifakara, Morogoro. 

Bi Gupta alisikia habari za TANU mwaka 1955, akanunua kadi yake 
mwaka 1956 baada ya yeye na mume wake kurudi Moshi na kuishi 


Isingekuwa busara kwa Bi Gupta kutojiunga na TANU. Alikuwa na 
shauku ya kumaliza ugandamizaji wa kikoloni, ambapo kulikuwa hakuna 
mwenye sauti, wanawake wala wanaume. Wanawake waliumia zaidi 
kwa kugandamizwa tena na waume zao. Wanawake hawakuthaminiwa 


— WANAWAKE WATANU..——— 73 


kabisa, hata mbwa alithaminiwa zaidi kwa vile alilinda mlango. 

Bi Gupta alihusika zaidi katika kwaya ya TANU na Umoja wa Vijana. 
Anakumbuka vizuri wakati walipotakiwa kuchagua serikali ya utatu, 
Tabora, ambapo Zuberi Mtemvu, na chama cha kibaguzi cha African 
National Congress, walikuwa wanajaribu kunyang'anya TANU nafasi 
yake ya ushabiki wa wengi. 


“Kazi yetu ilikuwa kuimba. Tuliposhinda uchaguzi, nikaingia idara 
ya usalama na Ulinzi. Ilikuwa kazi ngumu. Tulikuwa tunalinda 
nyumba moja huku Nyerere amelala nyumba nyingine. Wakoloni 
walipotuona tunalinda nyumba, wao walijua kwamba Nyerere 
yuko ndani. Tulikuwa tukijificha kwenye magunia, askari wa 
kikoloni wakipita wanafikiri ni magunia ya mkaa.... 


Bi Gupta alisaidia kujenga ofisi za TANU. 


“Nilisaidia kujenga ofisi ya chama ya Mabogini, ilikuwa nyumba ya 
Abdi Nuru aliyoitoa kwa chama. Nyumba nyingine ilikuwe ya Bi 
Muhogo, alitoa chumba kimoja ambacho nilikarabati 
mwenyewe...nilitoa mali na rasilimali zangu kwa TANU...” 


Kanasia Tade Mtenga 


Kati ya wanawake niliowahoji Moshi na ambao nilipata shida kupanga 
mkutano nao, alikuwa Kanasia Tade Mtenga. Alikuwa mmoja wa 
wanawake walioendelea kujihusisha na TANU, na inawezekana ndiyo 
sababu hakupata muda wa mahojiano nami. 

Mwishowe tulipoonana naye, alikuwa akifanya kazi kama Katibu wa 
CCM wa Moshi Vijijini. Ingawa alikwishawahi kuwa Mbunge katika 
miaka ya 1960, kulikuwa hakuna chochote katika mazingira yake 
kilichoonesha kwamba aliwahi kuwa mmoja wa lile kundi la wazalendo 
lililotawala Tanganyika baada ya uhuru. Katika sebule yake ndogo, kelele 
za magari yaliyopita mbele ya nyumba zilishindana na kelele za ng'ombe 

cha More, Mwika, mwaka 1934. Baba yake, Jonathan Ngowo na mama 
yake, Nathenjwa Ngowo, walikuwa wakulima. Akiwa mtoto, alimsaidia 


mama yake kuchuma kahawa na kutafuta kuni. 
Alianza shule ya msingi katika misheni ya Mwika na baadaye akaenda 


Shule ya Wasichana Machame, na kumaliza mwaka 1955. Alisomea 
ualimu hapohapo Machame na kufundisha Shule ya Msingi ya 
Msaranga kwa kipindi kifupi. 

Mwaka 1956, aliolewa na Tade Mtenga na kuhamia Moshi mjini 
alikojifunza uhasibu, kutunza vitabu vya hesabu, Kiingereza na kupiga 
chapa. Baada ya kufaulu, alifanya kazi kama keshia katika hoteli ya 
KNCU. 


“Wakati huo, 1958, nilijitolea kufanya kazi ya TANU ya kufundisha 
kisomo cha watu wazima. Nilikuwa nafundisha masomo ya 
kufuta ujinga na Kiingereza. Nilijiunga na TANU mwaka 1959.” 


Alisikia habari za TANU kwanza kwa kusoma katika gazeti akiwa shuleni 
mwaka 1955. 


"Mtu yeyote angefurahia uwezekano wa kuwa huru baada ya 
kuona tabia za wakoloni. Ndiyo sababu nilijitolea kufundisha ili 
tufute ujinga. Sasa baada ya uhuru tunaamua tunachotaka 
kufanya, tuna rasilimali zetu, tuna uwezo wa kuchagua viongozi 
wetu... 


Mwaka 1958, watu walikuwa wanajiunga na TANU kwa siri, hasa wale 
walioajiriwa serikalini. Mwaka huohuo, Bi Mtenga alikuwa mjumbe wa 
Jeshi Maalumu la Polisi. 

Mwaka 1959, tarehe 20 Mei, Bi Mtenga alijiunga rasmi na TANU 
alipopata kadi yake ya kwanza ya uanachama. Tangu mwanzo, 
alihamasisha wanawake wajiunge. 

“..Tuliamini kwamba kwa jinsi katiba ya TANU ilivyoundwa, 

wanawake walikuwa na sauti ya kuzungumzia suala lolote 
lililowahusu...Hata hivyo, wanawake walikuwa wengi, hata sasa 
wanawake ndio wengi katika nchi hii. Huwezi kudharau walio 
wengi... Wakati ule wanawake, hasa Waislam, walikuwa hawaendi 
kwenye mikutano ya hadhara. TANU ilipata shida kuwafanya 
waelewe, wajiamini...lakini Bibi Titi, aliyekuwa kiongozi wa 
Kitengo cha Wanawake na ambaye alisafiri sana na Nyerere na 
viongozi wazalendo wengine, alikuwa mahiri. Alifanya kazi kubwa 

sana wakati ule...hadi wanawake wakajiamini, wakasema, 'Aaah, 

kumbe inawezekana!' 


“Mwaka 17958, watu walikuwa wanajiunga na TANU kwa siri, hasa 
wale walioajiriwa serikalini. Mwaka huohuo, Bi Mtenga alikuwa 
mjumbe wa Jeshi Maalumu la Polisi. 


Bi Mtenga alipenda kusisitiza juu ya kazi yake baada ya uhuru katika 
UWT na; serikalini. Alikuwa mmoja wa wanawake wachache wa TANU 
ambao walivuka kipindi cha mpito, kutoka kabla ya uhuru na kuingia 
kipindi cha siasa baada ya uhuru. Aliweza kushika kazi ya ofisini hadi 
alipokufa kwa ajali mwaka 1990. Umri wake na kiwango cha elimu yake 
wakati wa uhuru vilimsaidia, kama ulivyomsaidia mtazamo wake wa 
kuwa mwangalifu katika maswali na masuala nyeti ya siasa. 


Natujwa Daniel Mashamba 


Natujwa Daniel Mshamba alikuwa mwanaharakati wa TANU, kuanzia 
miaka ya 1950. Natujwa aliendelea kuhusika na serikali na siasa hadi 
mwaka 1988 tulipoonana katika ofisi za CCM Kiboriloni. Alikuwa 
mwakilishi wa CCM wa Moshi Vijijini. Bi Mashamba alikuwa mwanamke 
pekee niliyemhoji ambaye alizungumzia kuhusika moja kwa moja na 
tukio la kihistoria dhidi ya ukoloni. Tukio hilo ni mgomo wa kodi za 
Mbiru uliotokea katikati ya mwaka 1940, katika Wilaya ya Same. 
Natujwa alizaliwa Januari 13, 1934. Baba yake, Yohana Mcharo, 
alikuwa mwalimu wa shule ya msingi na mama yake, Nimwindie, 

alikuwa mkulima. Alipokuwa na miaka kumi na mitatu, baba yake 
alifukuzwa mkoani kwa sababu ya ushiriki wake katika mgomo wa 
sana mpaka mama na watoto walipoondoka kumfuata mumewe. Kila 
walichokuwa nacho kiliuzwa, shamba, kahawa, kila kitu, na mama yake 
akaapa hatarudi tena. 

Natujwa alisoma Shule ya Msingi Ilembula, na baadaye Kyimbila Shule 
ya Wasichana ya kulala. Baadaye alikwenda Shule mpya ya Wasichana ya 
Loleza. Baada ya kumaliza darasa la tisa, alikwenda Shule ya Wasichana ya 
Tabora, akamaliza darasa la kumi mwaka 1952. Alitaka kuwa daktari, lakini 
hakukuwa na chuo cha uganga nchini kilichokubali kuchukua wanafunzi 
wanawake. Serikali ilishindwa kumsaidia. Aliambiwa kwamba kama 
anataka udaktari, basi baba yake amlipie, aende Mulago, Uganda. Baba 
yake hakuweza kumlipia, kwa hiyo Natujwa akajifunza kupiga chapa. 


Baba yake aliporuhusiwa kutoka kifungoni, familia ilirudi Upare. 


“Tuliporudi tulipokelewa vizuri...tulipewa nyumba ya kuishi na 
jirani, tukapewa ardhi na watu wakatusaidia kulima... Walituachia 
nyumba mpaka baba alipojenga nyingine kwa msaada wa 
majirani.” 

Waliishi hivyo hadi TANU ilipoanzishwa. 


“Walipomwuliza baba kama angeniruhusu nifanye kazi ya TANU, 
baba alifurahi. Nilikuwa bado mdogo, hivyo aliwaambia 


Bi Mashamba aliajiriwa kwanza katika Halmashauri ya Pare, Wilaya ya 
Same. Alipokuwa pale, aliombwa kuchapa kazi za TANU lakini baada ya 
muda akagundulika. Alionywa, lakini akaendelea kuchapa kazi hizo kwa siri. 


“Nilitozwa faini ya shilingi 30 walioitoa kwenye mshahara wangu 
wa shilingi 75 kwa mwezi. Walinitoza faini mara mbili, kisha 

walinitaka nijiuzulu, kwa hiyo nikaondoka. Wala hawakuniandikia 
barua ya kunifukuza kazi. 


“Nilipokuwa na miaka ishirini na saba, niliolewa na Daniel 
Mashamba, tukaenda kuishi Kisiwani, ambako alikuwa ofisa wa 
mkoa wa biashara na viwanda. Mimi nilifanya kazi za TANU. 
Niliipenda TANU kwa sababu kilikuwa chama kizuri na pia 
sikupenda jinsi baba yangu alivyofanyiwa vibaya na Waingereza 
na jinsi  walivyodharau Waafrika. Juu ya hayo, sikutaka 
kutawaliwa na wageni tena. 


“Kwa vile TANU ilikwishaweka malengo yake ya baada ya uhuru, 
wanawake wangefaidi kwa kupata elimu, ili wafahamu haki zao. 
Matatizo ya wanawake yalikuwa tofauti na yale ya wanaume. 
Akina baba hawakutaka kusomesha watoto wao wa kike kwa 
sababu waliamini kwamba wasichana wasomi walikuwa 
hawatolewi mahari ya kutosha. Jambo lingine ni kwamba, mila za 
kikabila ziliwakaba roho wanawake, nao walikuwa hawawezi 
kusema kitu. Wanaume walifanya maamuzi yote na wanawake 
waliarifiwa tu. 


“Matatizo haya yalizungumzwa katika chama cha TANU. Bibi Titi 
Mohamed aliwaelimisha wanawake kuhusu haki zao. Wanawake 
walichaguliwa katika nafasi za uongozi katika TANU, kwa hiyo wengi 
walijiunga, wakaongeza idadi ya wanachama hadi UNO ikakubali 
kutoa uhuru. 


“Wakati wa kupigania uhuru, maisha yalikuwa magumu. 
Tulitumia muda wote katika shughuli za TANU. Ilibidi tutafute njia 
nyingine ya kujikimu- kulima maharage, au mahindi au 
vitunguu...” 

Kati ya Mashamba na Mtenga, hakuna aliyezungumzia ajenda ya 


kisiasa kwa wanawake wa miaka ya 1980. Wote walisifu juhudi za 
UWT za kusaidia wanawake. Walisifu serikali na CCM. 

Lucy Lameck 

Lucy Selina Lameck Somi alizaliwa Kilimanjaro katikati ya miaka ya 1930. 
Baba yake alikuwa mkulima na wakati mwingine alifanya kazi ya 
usafirishaji. Mama yake, Petronilla Lameck Somi, alijihusisha sana na 
siasa, wakati Lucy na dada zake watatu walipokuwa wadogo. 

Lucy, kwa ujana wake na kiwango chake cha elimu, alikuwa wa 
kipekee miongoni mwa wanawake wanaharakati wa TANU. 
Alitambuliwa kitaifa kama sauti yenye shauku kubwa ya kupigania hali 
za maisha ya wanawake baada ya uhuru.. 

Lucy alisoma shule ya msingi kijijini kwake, Moshi Njoro. Alisoma 
shule ya kati huko Kilema na sekondari huko Tanga, ambako alisomea 
vilevile miaka mitatu ya unesi na ukunga. Lucy alikiri kwamba alikuwa 
kati ya watu wenye bahati kwa wakati ule. Baada ya kumaliza masomo 
ya unesi, Lucy alichagua kurudi Moshi mwaka 1955, kuliko kwenda 
kufanya kazi Tabora Huko Moshi alihudhuria masomo ya jioni ya 
kupiga chapa na hatimkato, akaanza kufanya kazi KNCU. 

“Nilijiunga na chama kama mwanachama wa kawaida, lakini 
nilikuwa nahudhuria mikutano na kuandikisha watu hadi mwaka 
1957. Kila mara Nyerere alipokuja Moshi, alimtembelea mama 
yangu nyumbani, akanifahamu mimi na kutambua kazi 
niliyokuwa nikifanya. Tulikuwa tunakula pamoja kila jioni, kwa 
hiyo akawa rafiki wa familia. Nyerere alimfahamu mama yangu 
kwa vile mama alikuwa anajihusisha sana na siasa kwa miaka 
mingi. TANU ilipoanzishwa, sote tulifanya kazi ya kuandikisha 
wanachama. 

“Mama yangu alikuwa naakili... watu wengi wa serikali waliogopa 
kumkarimu Nyerere wakati huo... lakini mama yangu hakuwa na 
kitu cha kupoteza. Tulikuwa maskini, tusingeweza kuwa maskini 
zaidi ya hivyo tulivyokuwa. Hivyo Nyerere akakubaliwa kama 
mwanafamilia bila wasiwasi...Mama yangu hakujihusisha na 
siasa za Uchagani. Katika jamii, hutokea watu wenye akili 
wanaoweza kuona mbele... 


WANAWAKE WA TANU 


Lucy Lameck, 1960 


YA 

“Nilichaguliwa kuwa mjumbe wa kamati ya Wilaya ya Moshi ya 
TANU, mwaka 1956 hadi 1957, nilipoondoka kwenda chuo cha 
Ruskin. Katika Chuo cha Ruskin, Orford, nilisoma diploma ya 
Utawala, Sayansi ya Jamii, Saikolojia na Uchumi. TANU na 
marafiki zake ndio walionifadhili... akina Joan Wicken, Billy Humes 
na John Hatch na wengine wachache. Kulikuwa na Watanzania 
wachache Osford...tulikuwa tunaonana London, katika nyumba 
ya Afrika Mashariki. Lakini hasa aliyetuhamasisha alikuwa 
Mwalimu. Akiwa huko, wanafunzi kutoka sehemu nyingine 
Uingereza walikuwa wanakuja tunakaa naye, na kumsikiliza na 
kumwuliza maswali... 


“Mwaka 1960, nilikutana na kikundi cha Wamarekani waliotaka 
kuwafadhili wanafunzi wa Tanzania kwa kozi fupi. Wakanifadhili 
nikaenda Marekani, Chuo Kikuu cha Michigan. Nilisoma 
mahusiano ya kimataifa halafu nikatembelea majimbo machache 
nikizungumza juu ya nchi yetu na matamanio yetu ya kupata 
uhuru. Nilielezea katiba ya TANU ilivyo, kazi za TANU na kazi 
ilyokuwa inafanywa na chama... 


“Nilirudi nyumbani mwaka 1960, nikafanya kazi katika chama 
kwa miezi michache. Hali Ilikuwa ngumu wakati ule, tulikuwa 
hatuna fedha...kufikia mwisho wa mwaka, Rais aliniteua kwenda 
bungeni, alifanya hivyo kwa mujibu wa katiba. 


“Ni vigumu kuelezea ni kwa nini nilijihusisha na TANU nikiwa 
mdogo hivyo. Nakumbuka vizuri kwamba sikupenda kabisa 
kufanya kazi chini ya mfumo wa ukoloni kwa sababu kulikuwa na 
| ubaguzi wa wazi wa rangi. Kwa mfano, manesi wa Kiafrika 

walitendewa vitu tofauti na Wazungu. Chakula kilikuwa tofauti, 

nyumba, saa za kazi, saa za kula, mtazamo wao mzima kuhusu sisi 
ulikuwa tofauti... ni mkusanyiko wa vitu vingi. TANU ilipokuja, 
ilikuta watu waliokuwa tayari kukiunga mkono. Halafu, unafika 
mahali unajikuta kuwa ni wa daraja la chini katika nchi 

yako...Kulikuwa na shule za Kizungu kwa watoto wachache wa 
Kizungu, shule za Wahindi kwa Wahindi walioshika uchumi wa 
nchi, halafu tulikuwa na shule masikini, zilizokwisha, hizo zilikuwa 
za Waafrika...” 


Lucy Selina Lameck hakuwa mwanaharakati wa kawaida aliyeongoza 
Kitengo cha Wanawake. Alikuwa na elimu ya juu kuliko wanawake 
wengi wa wakati wake na hakuwa Mwislamu. Vitu vyote hivi vilisukuma 
na kuwezesha maisha yake ya siasa hadi miaka ya 1980. Alifariki Machi 
21, 1992. 


Hitimisho 

Kama kikundi, wanaharakati wa Moshi walikuwa vijana kidogo zaidi ya 
wenzao wa Dar es Salaam, pia walikuwa na elimu zaidi. Huko Dar es 
Salaam, wanawake wasiokuwa na elimu ndio waliojihusisha zaidi na 
harakati za siasa, hasa wale ambao hawakuolewa. Kwa wanawake 
waliokulia nje ya Kilimanjaro, elimu na ajira za baba zao ziliathiri vizuri 
fursa zao za elimu. Wanaharakati sita wa Moshi walikuwa na ajira katika 
sekta rasmi, na uzoefu wao wa ubaguzi wa rangi na jinsia katika sehemu 
za kazi uliwawezesha kuelewa ukoloni. Kulikuwa na ndoa chache zaidi 
zilizovunjika miongoni mwa wanaharakati wa Moshi. Walikuwa na 
watoto wengi zaidi. Pia, walitoka katika dini mbalimbali - Waislamu, 
Wakatoliki na Walutheri. 

Viwango vikubwa vya elimu vilimaanisha kwamba wanaharakati 
wanawake wa Moshi waliweza kuvuka kipindi cha mpito kutoka kabla ya 
uhuru kufikia kufanya shughuli za uhamasishaji za TANU, kikiwa chama 
tawala. Waliweza pia kuingia UWT, chama kilichozaliwa kutoka Kitengo 
cha Wanawake. 


AA Aua 

SURA YA NANE 


Wanaharakati kutoka Mwanza 


Mwanzoni mwa miaka ya 1950, watawala wa kikoloni waliona Wilaya ya 
Moshi kuwa imeendelea na ni rahisi kuitawala, bila ya kujali uhusiano 
wa mashaka uliotokana na siasa za kikabila kati yao. Tofauti na hali ya 
Moshi, watawala hao walishangazwa na shughuli za kisiasa zilizokuwa 
zikiendelea huko Jimbo la Ziwa, ikiwepo mji wa Mwanza, kiasi cha 
kulazimika kupiga marufuku matawi ya TANU. Kama ilivyokuwa 
Kilimanjaro ambako shughuli za kizalendo ziliweza kupindua siasa za 
kikabila, ni vikundi vya ngoma na vya kazi ndivyo vilivyowaleta pamoja 
watu na tawala za kichifu zilizotenganishwa na ukoloni. 

Jambo lingine lilikuwa ni Waafrika wachuuzi waliozungumza 
Kiswahili ambao walifika Usukumani na kuweka vituo vyao huko. Hao 
walikuwa wanaume wa mjini. Walizungumza Kiswahili, walistaarabika 
kutokana na kusafiri, kufanya biashara na walikuwa na elimu kiasi ya 
Kuran. Pamoja na wengine waliosoma misheni, kwa pamoja waliunda 
kundi la wenyeji wasomi, wa tabaka la kati, ambalo ni muhimu sana 
katika nyakati za mwanzo za ujenzi wa vyama vya kizalendo. 


Wanawake Wanaharakati wa TANU wa Mwanza 


Niliwahoji wanawake wanaharakati wa TANU wa Mwanza kwa 
madhumuni ya kupanua uelewa wangu kuhusu wanawake na siasa za 
kizalendo Tanganyika. Hata hivyo, sikupata watu wa kunikutanisha na 
wanawake, na muda wangu ulikuwa mdogo. Matokeo yake mahojiano 
niliyofanya hayakuwa na kina yakilinganishwa na yale yaliyofanywa 
sehemu zingine. 

Mambo kadhaa muhimu yalijitokeza. Kwanza, tofauti na wanawake 
wa Moshi au Dar es Salaam, wanaharakati wa Mwanza walikuwa 
wanachama wa tawi la TAA lililokuwa na nguvu mwanzoni mwa miaka 
ya 1950. Pili, ingawa walimuunga mkono Nyerere kwa dhati, 
wanaharakati hawa walikuwa tayari wanasiasa kabla ya ujio wa 
Nyerere huko. TANU ilikuwa imepigwa marufuku jimboni humo, hivyo 
uzoefu wao uliwaongoza kujipanga kwa siri. Tatu, wanaharakati hawa 
waliendelea kujihusisha na vikundi vya ngoma ambavyo vilikuwa 
muhimu mno kwa kuimarisha TANU katika miaka ya 1950. Hivyo, 
waliweza kunipatia mifano ya nyimbo ambazo sikuzipata sehemu 
zingine. 


Agnes Sahani 


Agnes Sahani anatambulika kuwa mwanaharakati mashuhuri. Hata 
hivyo, alisita kuongea kuhusu shughuli zake za kisiasa na kuzizungumzia 
kijuujuu. 

Agnes Geikwa Sahani alizaliwa mwaka 1918, katika Wilaya ya 
Kwimba, Jimbo la Mwanza. Alikuwa mtoto pekee wa Sahani Ugolo 
Chenya, mkulima, aliyekuwa askari katika vita ya mwaka 1914. Mama 
yake, Kagura Kwiede, alikuwa mkulima. 

Agnes alisoma shule ya misheni ya Kijima kwa miaka minne hivi. 
Alipofikisha umri wa miaka ishirini aliolewa na ofisa wa mifugo, Jeromini 
Basunji. Walipata mtoto mmoja ambaye alifariki. Hakuishi na mume 
wake kwa muda mrefu, na baadaye aliondoka kwenda Mwanza. Alifanya 
kazi katika hospitali ya Mwanza kama mlezi wa watoto kwa miaka tisa. 
Alilazimishwa kuacha kazi kwa sababu ya kushiriki katika siasa. 


"Siku moja nilikwenda mkutanoni, nikachelewa kazini....Mkuu wangu 
wa kazi akaniambia, 'Kama unapenda chama, unaweza kuacha kazi 
ukafuata chama.' Kila mara alikuwa akiniuliza kama napenda chama 
au kazi...' Mwishowe niliamua kuondoka...Walikataa kunilipa 
wakisema kwamba niliamua mwenyewe kuacha kazi...” 


WA AAA Ka au 

Agnes Sahani alikuwa katika kamati ya ushauri ya TAA na baadaye 
akawa mwanaharakati hodari wa TANU. 


“Sikuwa mgeni katika siasa. Niliona ni vema kushiriki katika siasa za 
nchi yangu, kuungana na wananchi wenzangu kuleta uhuru na 
kujenga nchi.” 


Nilipomwuliza kuwa alitegemea wanawake wangefaidika vipi kwa 
kujiunga na TANU, Agnes alisema: 


“Sisi ni wanawake lazima tuwe tayari kuungana na viongozi wetu, 
wanawake na wanaume wa Tanganyika...Matatizo ya wanawake 
na ya wanaume hayakutofautiana kwa sababu wote ni 
wananchi...” 


Nilipomwuliza akiwa TANU alifanya kazi gani, aliniambia, 


“Nilifuata mambo ya siasa yetu yalivyokuwa, sina cha kusema 
kwamba kilikuwa changu...” 


Nilipomwambia kwamba alikwenda kumwona Nyerere Butiama alisema: 


“Ilikuwa kuhusu kulima, kuhusu vyama vya ushirika. Wahindi 
walikuwa wakinunua pamba yetu, sisi tulitaka kuilima, kuivuna na 
kuiuza sisi wenyewe, siyo kwa kupitia mtu wa kati. Mimi nilikuwa 
mshiriki katika Chama cha Wakulima cha Jimbo la Ziwa, 
kilichoongozwa na Bomani. 


Agnes Sahani alisema kwamba maisha yake baada ya uhuru yalikuwa mazuri: 


"Sina shida. Nashirikiana vizuri na viongozi wote Tanzania...Katika 
bodi ya TANU, tulishirikiana na kufanya kazi pamoja...hadi leo, 
sijaacha....Siwezi kusema kuwa wanawake wasomi hawapendi 
mambo ya chama au wasio wasomi wanapenda...kila mmoja ana 

uhuru wa mawazo yake. Wapo wanawake wasomi katika uongozi 
ambao wanatufundisha kuhusu mambo ya chama...siwezi 
kusema kwamba wanawake wasomi hawapendi chama kwa 
sababu chama ndicho. mtetezi wao. Wataachaje kukipenda? 
Chama ni mtetezi wa wanawake wote.” 


Aziza Lucas 
Aziza Lucas alizaliwa Ilemera, Wilaya ya Mwanza, mwaka 1928. Baba 
yake, Lucas Maneno, alitoka Ukerewe. Mama yake alikuwa Msukuma. 
Wote walikuwa wakulima. Aziza alikuwa mmoja wa watoto kumi na 
mmoja. 

Bi Aziza hakwenda shule. Alipokuwa na umri wa miaka ishirini 
aliolewa na Shabani Magi, wakahamia Kirumba, Mwanza, ambako 
alishindwa kulima kwa sababu hawakuwa na ardhi. Mume wake aliuza 


mbao. 


Aziza alijiunga na TANU pamoja na mumewe mwaka 1954 na walikuwa 
na hamasa kubwa. 


“Kusikia tu kwamba tunaweza kujitawala. Unajua, ukiwa mtu 
huru, unafanya kazi yako kwa moyo mmoja, bila matatizo. 
Tumaini letu lilikuwa kwamba watu wa Tanganyika wangekuwa 
wamoja, wabaki na umoja bila ubaguzi. Kwa wanawake, 
tulitumaini kwamba tukipata uhuru hatutagandamizwa tena na 
wanaume kama ilivyokuwa zamani. Tutakuwa huru kwenda 
popote..” 


Alipoulizwa kuhusu wanaharakati wa TANU waliopo Mwanza, Bi Aziza 
aliwataja Binti Mwajuma Msafiri, Tatu Mohamed, Pili Juma, Mwantumu 
Mto na Mama Nyembo. Aliendelea kuisifu TANU kwa kuwaelimisha 
wanawake na kuwapa nafasi za uongozi. Mchango wa wanawake katika 
TANU ulikuwa kuhudhuria mikutano, kupika chakula na kuwakaribisha 
viongozi. 

Bi Aziza, alieleza kwamba dini na harakati za kupigania uhuru vilikuwa 
vitu viwili tofauti. 


"Dini inapigania roho ili uende mbinguni, kwa Mungu; siasa ni 
harakati za hapahapa duniani.” 


Tunu Nyembo 


“Ninaitwa Tunu, Bi Tunu Nyembo. Mimi ni Mzaramo kutoka Dar es 
Salaam, lakini nilizaliwa hapa Mwanza, Mtaa wa Rufiji, mwaka 
1928. Baba yangu, Selemani, alikuwa fundi mwashi na mama 
yangu Fatuma alikuwa mkulima. 


“Maisha yangu hayakuwa mabaya nilipokuwa mdogo kwa sababu 
baba yangu alikuwa mwashi. Nilikwenda shule ya kidini hadi 
nilipovunja ungo. Nilipofika umri wa miaka ishirini na mmoja, 
Nyembo alinioa tukahamia Dar es Salaam kwa muda, lakini 
baadaye tulirudi hapa. 


“Nilisikia habari za TANU kwa mara ya kwanza mwaka 1954 hapa 
Mwanza...Kuna mtu alikuwa akiuza kadi kwa siri, na hizo kadi 
ziliuzwa kutoka nyumbani kwangu, kwa sababu alikuwa akipanga 
hapo. Kadi ziliuzwa kwa shillingi mbili kila moja. Walikamatwa, 
wakiziuza, mume wangu, Munanka na Agostini. Mume wangu 
alitozwa faini na wao wakafungwa. 


“Pamoja na yote haya, niliendelea...mpaka Mwalimu akaenda 
UNO... mwishowe bendera ilipanda mwaka 1961. 


“Wanawake walikuwa na nguvu wakati ule...wengi wamefariki 
sasa. Walio bado hai ni Mama Ntungi, Zuhura Musa, Agnes 
Sahani, Aziza Lucas, Pili Juma, Chiku Mzee, Shera Waraga, 
Mwamvua Kibonge na Mwajuma Msafiri. 


Wakati ule, pamoja na kushughulika na TANU, nilikuwa na kikundi 
changu cha ngoma na mpaka sasa mimi ni mwenyekiti wa Rumba 
City... Tangu uhuru nimekuwa nafanya biashara..." 


KA 

Halima Ntungi 


"Jina langu ni Halima Ntungi. Nilizaliwa hapa Mwanza, sijui mwaka, 
wakati huo wazazi walikuwa hawapeleki watoto shule...Baba yangu, 
Ntungi, alikuwa mtemi, na mama yangu Nzilani, alikuwa mkulima. 


“Nikiwa bado mdogo sana, mama yangu aliondoka na kuolewa na 
mtu mwingine, nikalelewa na bibi. Baada ya vita, alirudi kunichukua 
nikaishi naye, mpaka nilipoolewa na Hasan nikiwa na miaka kumi 
na nane. Nilizaa naye watoto wawili, kisha tukaenda Dar es Salaam, 
halafu Tanga na mwishowe tukarudi hapa....Nimejenga nyumba hii 
kwa mikono yangu. 


“Nilijiunga na TANU wakati bado inaitwa TAA na mpaka sasa nipo 
CCM. Nyerere alipokuja hapa Mwanza mwaka 1958, nilipokea kadi 
yangu ya TANU kutoka mkononi mwake, nilifurahi sana....Nilikuwa 
nimeona mateso yaliyotutokea wakati wa ukoloni...nikaona ni bora 
kuwa na uhuru... 


Ukoloni ulikuwa mbaya, hakukuwa na amani. Ulikuwa huwezi 
kumiliki chochote bila kuulizwa umekipata wapi, na mimi ni 
binadamu ninayefanya kazi!..Kulikuwa na matatizo mengi...Uhuru 
ulileta vitu tulivyo navyo sasa...kila mtu ana nafasi yake... 


“Wanawake walifanya kazi muhimu sana kwa chama. Tulinunua 
kadi nyingi kuliko wanaume, tulipiga kura. Nilikuwa kiongozi katika 
Kitengo cha Wanawake. Niliteuliwa katika kamati ya ushauri ya 
mkoa na katika wilaya. Kwa miaka sita nilikuwa mwenyekiti wa 
Tawi la TANU, nilikuwa pia diwani kwa miaka minne. Sasa ni 
mwakilishi wa CCM mkoani...” 


Mwajuma Msafiri 


Mwajuma Msafiri alizaliwa Dar es Salaam mwaka 1933, akiwa wa kabila 
la Bwadi kutoka Kigoma. Baba yake, Msafiri, alikuwa mlinzi wa 

Wajerumani na mama yake, Tausi, alikuwa mkulima. Mwajuma alisoma 
shule ya Kuran kwa miaka miwili hivi, akaona kwamba ameshasoma vya 
kutosha kuhusu kuswali. Akiwa na umri wa miaka kumi na mitatu, 
aliolewa na Mohamed Said aliyekuwa mfanyabiashara. Walikwenda 
Bukoba, Dar es Salaam na mwishowe wakaja Mwanza. 


“Nilisikia kuhusu TANU mwaka 1954. Mtu aliyeitwa Debe Moja, 
mwuza maji, aliniita akaniambia kwamba kuna mtu anagawa 
kadi za TANU. Aliniambia kwamba rais atafika Jumapili kuhutubia 
watu....alikuwa akifanya mikutano na tulikuwa tunakwenda kila 
mara mpaka kulipoundwa chama cha wanawake na cha wazazi.... 


“Wanawake walijitolea sana kupigana dhidi ya ukoloni. Tulijifunga 
kanga kiunoni mpaka uhuru ukaja. Tulipiga vifijo na vigelegele 
mpaka tukapata uhuru. Tulibeba kadi za TANU, tukabeba kadi za 
UWT, tukabeba kadi za chama cha wazazi. Wanawake walijiunga 
na Umoja wa Vijana....walikuwa kama polisi wa siku hizi. 


“Ukoloni haukuwa mzuri, maisha hayakuwa mazuri, watu 
hawakuwa na uhuru na hatukuweza kupata elimu. Mkoloni 
hakujali elimu ya watoto wa Kiafrika au maendeleo yake... Wakati 
huo hakuna hata mwanamke mmoja aliyefanya kazi Ofisini, ni 
wanaume tu, tena waliomaliza darasa la nne au la nane... 
Walikuwa wakivaa kaptula, siyo suruali kama mabwana. Lakini 
sasa wanawake ni mawaziri, tuko hospitali, tunakwenda Ulaya, 
kila mahali, tunajisikia tu Watanzania waliokamilika. Kabla ya 
uhuru, wanawake walikaa ndani, akipata mtoto tu, | 
amekwishazeeka, akiolewa amezeeka, hana ufahamu wowote wa 
dunia... 


“Nilifanya kazi katika chama na baadaye UWT. Nilikuwa katika 
Idara ya Wazazi na mpaka sasa nafanya kazi. Nilichaguliwa katika 
Tawi. la TANU, halafu nikaingia katika Kamati ya Ushauri ya Tarafa, 

halafu ya wilaya. Nikawa Makamu Mwenyekiti wa UWT Wilaya, na 
sasa ni mwenyekiti wake.... 


Pili Juma 


Pili Juma alijitambulisha kuwa ni Mmanyema na alizaliwa Mwanza mjini. 
Tulipokutana, mwaka 1988, alikuwa na miaka hamsini na sita. Baba yake, 
Juma Mirambo, alikuwa mwashi. Alifariki wakati Pili ana umri wa miaka saba. 

Pili alisoma shule ya Mwanza Mjini, kisha akaenda Shule ya 
Wasichana Tabora alipohitimu darasa la nane mwaka 1948. Aliolewa na 
Ali Mohamed akiwa na miaka ishirini na mmoja. 


Pili alisikia habari za TANU huku na kule. 


“Nilisikia habari zake kutoka kwa waume wa rafiki zangu 
walipokuwa wakipita njiani karibu na sisi tulipoketi...Nilifurahia 
hizo habari, moyo wangu ukajaa hamu. Kwa nini nisizijue hizi 
habari vizuri?...Moyo ulitamani kufahamu madhumuni ya TANU. 


“Ukoloni ulituonea kupita kiasi. Wazee walikuwa wakichapwa na 
kufungwa na kamba... lakini TANU ikaamua kwamba binadamu 
wote ni sawa. 


“Wanawake walikuwa mstari wa mbele wakipigana...nilikuwa 
Umoja wa Vijana, na pia nilikuwa katibu wa chama kwa miaka 
kumi na mitano. Agnes Sahani alikuwa mwanamke hodari, halafu 
Makongoro binti Selemani...-hawa walikuwa katika kitabu cha 
uhuru...walifanya kazi kuunganisha wanawake...hii ndiyo ilikuwa 
kazi muhimu... 


Mwamvua Kibonge 


Bukumbi. Mama yake, Zena, alitengeneza na kuuza vitumbua; na baba 

yake, Kibonge, alikuwa askari. Mwamvua anakumbuka kuwa utoto wake 
ulikuwa mzuri. Chakula kilikuwa kingi. 

Aliolewa akiwa na umri wa miaka kumi na mitatu kwa mumewe wa 
kwanza aliyeishi naye kwa miaka mitatu. 'Bahati mbaya sikuweza 
kumvumilia, nilikuwa mdogo sana,” alisema. 


Mwamvua alijiunga na TAA mwaka 1952 au 1953. 


“Tulitembea nyumba kwa nyumba, hodi karibu, tunataka kuwa 
huru. TANU yaja...chukua kadi, ni shilingi mbili....Wakati wa 
ukoloni, ulikuwa ukiingia ofisini unajikuta unatetemeka kwa 
sababu ungeulizwa unataka nini hapa... unatoa jasho...” 


Bi Mwamvua anakumbuka wakati Nyerere alipopita Mwanza akienda 
Butiama, alisema kwamba tukipata uhuru, wanawake watakuwa watu, 
watapata heshima wanayostahili. 

Mchango wa Mwamvua kwa harakati na kwa TANU ulikuwa kutunga 
ngoma zilizochezwa katika ukumbi wa maonesho. 


“Watu waliokuja kuona ngoma walitoa senti kumi, na tulipata 
fedha nyingi wakati huo...tukampa Mwalimu....Juhudi zetu 
zilikuwa nyingi. Nilifanya kazi TANU hadi nyumba ya marehemu 
mama yangu ikaanguka, paa liling'olewa na mvua nyingi. 
Nikaenda Sengerema, ambako wazee waliahidi kunisaidia” 


Zuhura Mussa 


Kwimba. Baba yake, Mussa, alikuwa mwashi na mama yake, Mwibombi 
Kahalaga, alikuwa mkulima. Zuhura alizaliwa peke yake na hakwenda 

shule. Alipokua, aliolewa na mtemi, akahamia Ruguru Ntilima, kupita 

Maswa katika Jimbo la Shinyanga. Mwishoni mwa miaka ya 1940, 
alimwacha mumewe, akaja Mwanza alikojiunga na TAA. 


KA 

“Nilikuwa mwanachama wa TAA, halafu ikapigwa marufuku. 
Muda ukapita hadi ilipoanzishwa TANU nikawa mmoja wa 
wanachama waanzilishi....Nilikuwa mwenyekiti wa TANU wa 
jimbo zima pamoja na Shinyanga na Mwanza. Nilikuwa nakwenda 
Dar es Salaam kuwakilisha jimbo.” 


Zuhura Mussa, pamoja na wanaharakati wengine, alikiri kwamba 
viongozi wenyeji wa TAA Mwanza, katika miaka ya 1950, walijulikana 
zaidi kama wazalendo kuliko Nyerere. TANU ilipopigwa marufuku, 
ilifanya Nyerere ashindwe kujitambulisha waziwazi mpaka yalipotokea 
maasi ya Geita ya mwaka 1958. Maasi haya yalikuwa pigo kubwa kwa 
utawala wa kikoloni na TANU ikajipatia ushindi, na Nyerere akawa 
kiongozi wake bila kupingwa. 


Chausiku Mzee 


Chausiku Mzee alizaliwa Magu. Baba yake, Mtemi Mgerema, alifariki 
wakati Chausiku bado mdogo sana. Mama yake alikuwa mtoto wa 
Mtemi Mnyamongolo. 

Chausiku alisoma kwa miaka minne, lakini akaacha shule akiwa bado 
mdogo ili akaolewe. Aliolewa na Mwarabu, Mohamed bin Nassoro. 
Aliachana na mume huyu, akaolewa na Alfari Hassani; akahamia naye 
Mwanza, akajenga nyumba na kuingia katika siasa. 

Bi Chausiku aliingia katika siasa muda mrefu kabla ya kusikia habari 
za Nyerere. Walikuwa wakifanya mikutano yao kwa siri, nje ya mji wa 
Mwanza, wakisaidiwa usafiri na Mhindi mmiliki wa vinu vya 
kuchambulia pamba. Aliendelea kuwapa usafiri muda wote kabla ya 
TANU kupata gari. Mhindi mmiliki wa Tanganyika Bus vilevile aliwapa 
gari la kufanyia shughuli za siasa. 


Bi Chausiku anakumbuka maandamano ya Geita na Mwanza; 


“..Tulipigwa mabomu ya machozi na wote tulifungwa. Baada ya ' 
hapo, tuliweza kufungua tawi la TANU Geita, halafu tukaenda 

Maswa, Ngudu, Shinyanga, Tabora mpaka Bukoba. DC alikuwa 
akituvuruga, mwishowe tukafanyia mikutano mbugani, akapeleka 
polisi kutufuata... 


“Tulifikia makubaliano na Mwingereza, akatupa uhuru, 
wakatuaga kwa amani bila kumwaga damu. Gavana alipoondoka, 
tulimsindikiza... tukarudi na rais wetu, tukafagia Ikulu, 
tukamsimika Rais halafu tukaanzisha UWT. 


Nilikuwa mwenyekiti wa Umoja wa Wanawake mkoa huu. Mume 
wangu akawa ananibughudhi, mwishowe nikarudi Geita. Alikuwa 
akinikatalia kuongoza msafara...Alikuwa akinitoa ndani ya ndege 
au treni kwa nguvu, mbele ya viongozi wenzangu. Nikaona, ya 
nini? Nikajiuzulu. Nilikuwa nikipigwa kila nikirudi nyumbani.... 


Hadi sasa mimi ni mwanasiasa, sijaachwa nyuma na sijajiunga na 
chama kingine...” 

SEHEMU YA TATU 


Uzalendo na Harakati za Wanawake Baada ya Uhuru 


e. Kwa nini Bibi Titi alisukumwa nje ya nuru ya harakati za 
kisiasa baada ya uhuru? Ukimya uliofuatia unatoa 
changamoto gani kwa wanaharakati? 

. Ajenda ya wanawake wa TANU ya kuendeleza harakati za 


kisiasa baada ya uhuru ilibadilishwa na kufanywa ya ustawi 
wa jamii. Ni kwa nini? 

Wanaharakati wa jinsia katika Tanzania ya leo wanajifunza 
nini kutokana na harakati za kisiasa za wanawake wa TANU? 

SURA YA TISA 


Bibi Titi Mohamed: Uhuru na Baada ya Uhuru 


Katika maadhimisho ya uhuru wa Tanganyika kutoka kwa Waingereza, 
usiku wa Desemba 9, 1961, Bibi Titi Mohamed na Julius Nyerere walikaa 
kwenye jukwaa moja, wakiwa pamoja na waheshimiwa wengine. Ilikuwa 
muda mfupi tu, kabla ya Nyerere kuwa Waziri Mkuu. Wakati huo, 
Nyerere alikuwa ndiye mwanasiasa pekee aliyebaki kwenye Kamati Kuu 
ya TANU ya kwanza ya mwaka 1954. Kwa mujibu wa Iliffe, yawezekana 
kuwa Nyerere na Bibi Titi walikuwa ndio viongozi pekee waliojulikana 
nchi nzima wakati Tanganyika inapata uhuru. 

Bibi Titi mwenyewe hakuizungumzia siku hii ya kupata uhuru, 
ambayo ilikuwa na maana ya kipekee na iliyosherehekewa nchi nzima. 
Lakini Lucy Lameck, aliyeshiriki tukio hili, alikumbuka: 


“(Maadhimisho) yalikuwa kitu tofauti kabisa. Sikuweza kulala, 
tulicheza siku nzima, tulicheza dansi kila mahali barabarani. 
Kuona bendera yao inashuka na yetu inapanda, ilikuwa ajabu 
kabisa. Hupati hisia za namna hii tena. Huo ulikuwa muda katika 
historia ambao hautokei mara mbili...ungekuwepo usikie 
nderemo, wanawake wakipiga kelele, machozi yakiwatoka... 
maajabu!" 


Uhuru wa kisiasa ndio ulikuwa lengo kuu kwa Bibi Titi. na wanawake 
wanaharakati wa miaka ya 1950. Hata hivyo, uzalendo na nguvu 
waliyowekeza katika TANU haikuishia katika kuwapa nguvu ya dola. 
Hivyo, kitabu hiki hakihusu harakati za kupata uhuru pekee, bali 
kinahusu pia wanawake wanaharakati na mwendelezo wa utamaduni 
wao wa siasa za kizalendo baada ya ukoloni. 

Mwanzoni mwa miaka ya 1960, Bibi Titi aliweza kuendeleza uono 
wake wa kizalendo akiwa kiongozi wa Chama cha Wanawake cha Afrika. 
Lakini, katika miaka iliyofuatia, alipata shida kuongoza chama cha 
wanawake ambacho hakikuwa cha kisiasa. Hivyo, alikosana na TANU 


ambayodlikuwa inazidi kuwa na mamlaka makubwa yaliyojikita makao 
makuu, katika serikali ya chama kimoja. 


Katika sehemu: hii ya mwisho ya historia ya maisha yake, Bibi Titi 
anaelezea kazi yake ya siasa, mahangaiko na matatizo yaliyomkumba 
baada ya uhuru. Anaeleza: 


“Sisi wanawake tulihamasisha watu mpaka tukapata uhuru. 
Safari yangu ya kwanza nje ya nchi nilikwenda India, mwaka 1958. 


“Ni mimi niliyewashawishi wanawake wa Afrika kuanzisha 
Mkutano wa Wanawake wa Afrika, mwaka 1962. Ni mimi 
niliyepanga mkutano huo, niliyewashawishi wanawake wa 
Guinea kushiriki... Diallo, Katibu Mkuu wa AAPC, alikuja hapa 
71960. PAFMECA walikuwepo vilevile. OAU ilikuwa bado 
haijaanzishwa. Diallo aliona jinsi nilivyokuwa nimepanga mambo 
ya chama na jinsi nilivyowatayarisha wanachama, walivyokuwa 
wamefurahi. Akapendezewa. Walipoondoka wakanikaribisha 
katika Mkutano wa Wanawake wa Afrika ya Kaskazini na 
Magharibi... 


“Katika mkutano huo tulizungumzia matatizo ya wanawake ya 
elimu, maendeleo, malezi ya watoto, na jinsi ya kushiriki katika 
siasa. Tulijiuliza: hata tukishiriki, tutafanya nini hasa? Tutafaidi 
nini? Tutapata mamlaka gani baada ya uhuru? Wanawake 
walijadili masuala haya, na nikawaambia kwamba masuala haya 
yako kila mahali...Niliwaambia kwamba inabidi tupange Mkutano 
wa Wanawake wa Afrika nzima. Nchi nyingine zilikuwa 
bado hazijapata uhuru na wanawake walikuwa bado 

wanakandamizwa. Ingawa sisi tunaotoka Tanganyika tuna sauti, 
hatujui itaishia wapi, ni lini mwanamume atachukua hatamu. Ni 
lazima tuwe na umoja wa Afrika ili tupiganie elimu na malezi ya 
watoto. Lazima tuwe pamoja katika Afrika moja ili tusikike kila 
mahali. 


“Mwezi Juni, mwaka 1962, Mkutano wa Wanawake wa Afrika 
ulifanyika hapa nchini. Chama cha Wanawake Waafrika kiliundwa 
hapa Tanganyika. Mkutano kama huu ulikuwa haujawahi kuwepo, 
hivyo huu ukawa mkutano mkuu wa mwaka. Kiongozi wa 
mkutano alikuwa Hawa Keita kutoka Mali. Nilikuwa mjumbe wa 
kamati... Wakati huo, Bwana Mkubwa alikuwa amejiuzulu 
Uwaziri Mkuu ili akajenge TANU na kumwachia Rashidi Kawawa 
Uwaziri Mkuu.” 


Nilimwomba Bibi Titi atueleze kuhusu kupoteza kiti chake cha ubunge 
mwaka 1965, wakati wa Uchaguzi Mkuu wa kwanza tangu uhuru na wa 
kwanza kufanyika chini ya katiba mpya iliyoifanya Tanzania kuwa nchi 
ya chama kimoja. Mwanzoni, wanawake kumi na sita walipendekezwa, 
wanane wakiwa wamechaguliwa na chama. Bibi Titi alipoteza jimbo lake 
la Rufiji-Utete. Alipata kura 7,343 dhidi ya mpinzani wake M. Mtauka, 
aliyekuwa katibu wa TANU huko, aliyepata kura 18,145. 

Uchunguzi uliofanywa kuhusu uchaguzi huu umetoa sababu kadhaa 
zilizomfanya Bibi Titi ashindwe. Kwanza, alizaliwa na kuishi Dar es 
Salaam, kwa hiyo, alikuwa halifahamu jimbo lake vizuri. Pili, walisema 
kuwa hakutumia busara kama alivyotarajiwa, kwani alielekeza kampeni 
zake kwa kiasi kikubwa kwa wanawake. Tatu, alijihusisha kwa kina na 
shughuli za UWT, TANU na Serikali na kutoa nafasi ndogo mno katika 
kuridhisha jimbo lake. 


"Sijui ni kwa nini nilishindwa katika uchaguzi wa 1965. Sijui kama 
kulikuwa na sababu maalumu. Yawezekana sababu ilitokana na 
moja ya matendo yangu. Nilikuwa Waziri Mdogo wa Ustawi wa 

Jamii wakati huo, na nilipewa mwanamke mmoja kutoka Ustawi 
wa Jamii ili nifuatane naye. Nilidhani kwamba anafuatilia 
maendeleo ya kazi tu, sikuwaza kabisa kwamba alikuwa na 
madhumuni mengine. Kila tulipokwenda, alikuwa kama 
mpelelezi... 


"Kulikuwa na tatizo la muda mrefu huko Rufiji. Kulikuwa 
hakujawahi kuwa na kanisa katika sehemu hii iliyojaa Waislamu 
tangu wakati wa Wajerumani na Waingereza. Baada ya uhuru, 
mapadre kutoka misheni ya Kipatini huko Kilwa wakaomba 
sehemu ya kujenga kanisa. Watu wa Rufiji wakapeleka ujumbe wa 
watu Dar es Salaam kuja kuniona na kuniomba niwafanyie 
mpango waonane na Rais. Watu walisema kwamba haya mambo 
ya kujenga kanisa yanakuja haraka sana, yanaweza kuleta 
madhara. Walisema kwamba kama Wajerumani walitawala kwa 
miaka thelathini na Waingereza kwa miaka arobaini na 
hawakufanya hivyo, itakuwaje serikali iruhusu kanisa lijengwe 
miaka minne tu baada ya uhuru? Walipokwenda kwa Rais, yeye 
akawaambia hana la kufanya, hawezi kuingilia mambo ya dini. 
Nyerere aliwajibu hivyo. Mapadre wa Kipatini wakala njama na 
maadui wangu. Wakadai kuwa haijulikani Titi yuko upande gani. 


“Walisema kuwa ni mimi ndiye niliyechochea watu kupinga ujenzi 
wa kanisa katika wilaya. Sikufanya kitu kama hicho... Kuzuia watu 
wasifuate imani yao siyo jambo la kuvumilia katika wilaya yetu. 
Dini yetu haisemi hivyo. Mtu akiomba kujenga kanisa katika 
sehemu yenye Waisilamu, na akasema kwamba Wakristo 
wanataka kujenga kanisa katika sehemu hiyo, huna haki ya 
kumkatalia. Lakini watu walichanganya vitu, walichanganya dini 
na ujinga. Waliponiomba nichukue ombi lao, nilifanya hivyo, 
nikaonekana kuwa ni mtu mbaya. 'Kwa nini Titi anakubaliana 
nao? Kwa nini alikataa kanisa lijengwe? Lazima ni yeye 
aliyechochea wazo hilo. 

Bibi Titi akipinga matokeo ya uchaguzi wa Ubunge, 1965 

"Inawezekana pia kushindwa kwangu kukatokana na ndugu yake 
Kaswende. Sina hakika. Lakini ndivyo ilivyokuwa. Nilifahamu 
kwamba huyu mtu alitumwa kuleta migongano katika kampeni 
yangu... 


“Baada ya mwaka 1965, migogoro ilianza kujitokeza kati ya 
wakuu wa mikoa na makatibu wa TANU nchi nzima. Kulikuwa na 
utata, ni nani aliyewajibika kwa kitu gani, na wakati mwingi 
kulitokea mikwaruzano. Wakati huo, Kambona alikuwa Waziri wa 
Maendeleo ya Jamii. Alisema kuwa amewaambia wajumbe wa 
Baraza la Mawaziri na Kamati Kuu kuwa kulikuwa na migogoro 
kati ya wakuu wa mikoa na makatibu wa TANU, na kwamba ni 
muhimu kufanya mkutano ili kila mmoja ajue wajibu wake. 
Mkutano ungefanyika Tabora, na kutoka huko watu 
wangekwenda Arusha kwa mkutano wa Kamati ya Utendaji ya 
Taifa, lakini kabla hatujafika Arusha, tukasoma katika magazeti 
kuhusu Azimio la Arusha. 


“Nilisafiri kwenye ndege moja na Kilian Kapinga wa COSATA, naye 
aliniuliza, 'Umesoma magazeti?' 


“Nikamjibu, 'Nimesikia na nimeona. Azimio la Arusha limefika lini? 
Mtu yeyote aliye kiongozi hawezi kuwa na hiki na kile? Tulijadili lini 
haya? Tuliongea lini? 


“Kapinga akasema, 'Nitapinga hili kwa nguvu, kama jina langu 
linavyosema.' 


“Nikasema, 'Aidha tuambiwe au tuulize mambo haya yamekujaje.' 
Nilimwambia Kapinga hivyo. 


“Wakati huo kulikuwa na wajumbe sitini na watatu katika Kamati 
ya Utendaji, pamoja na Rais. Watu sitini walikuwa wajumbe, 
pamoja na wale wa Kamati Kuu. Wengine watatu walikuwa Rais, 
Makamu wa Rais na Katibu Mkuu. Itakuwaje watu sitini na watatu 
wabadilishe sheria zinazoongoza maisha ya watu milioni kumi na 

tano au zaidi, kwa kuwaambia tu kwamba hili halitakuwa lile na 
lile halitakuwa hili? 


“Tulifika tukakuta mambo ni moto. Kila mtu anasema lake, nami 
nikasema langu. Sheria hii ni mbaya, tunataka kuangushana 
hapa. Tulishauriana na watu kuhusu chama kimoja, na sasa 
twende tukawaulize hili suala, kwa sababu sheria hii inaingilia 
mila na tamaduni za watu wa nchi hii. Turudi kwa watu tuwaulize, 
kisha tuchukue maoni yao na kuyajadili katika mkutano, tufikie 
uamuzi kama tulivyofanya wakati tunaamua kuhusu nchi kuwa 
ya chama kimoja... 


“Ilivyoonekana, suala lilikwishafanyiwa uamuzi. Bwana mmoja, 
Ibrahim Changas, Mkuu wa Mkoa wa Singida, alisimama na 
kuninyooshea kidole na kusema kuwa mimi ni mwongo, akadai 
kwamba nimekwishajenga nyumba kumi. Mwingine kutoka 
Musoma akasema kuwa mwanamke huyu ana nyumba tayari, 
ndiyo sababu anakataa hili azimio. Tukawaulize watu? Watu 
wataulizwa nini?....Watu walipinga vikali niliyokuwa nimesema... 
Baada ya mkutano huo, Rais mwenyewe alihutubia watu na 
kuwaambia kuwa Azimio la Arusha sasa ni sheria ya nchi. 


Azimio la Arusha na sera ya "ANU ya Ujamaa na Kujitegemea 
yalikuwa matamko muhimu katika uongozi wa Nyerere. Dhamira 
zote - ujamaa, utaifishaji, maendeleo ya jamii, mielekeo mipya ya 
elimu, kujitegemea katika sera ya mambo ya nje na kufifia kwa 
tabaka la wasomi - yote yaliongozwa na mtazamo unaolenga 
kupata maendeleo kwa kujitegemea. Bila kujali kama sera hizi 
zilifanikiwa au la, zilihitaji misaada mingi kutoka nje. Hali hii 
ilikuwa ndio chanzo cha hali ngumu ya uchumi iliyotokea katika 
miaka ya 1980. 


"Hicho ndicho ninachojua kuhusu suala hili... kusema kweli 
maneno ya uchungu yalianza kuzungumzwa. Wale tulioweza 
kustahimili Azimio la Arusha tulibaki katika Kamati Kuu, wale 
walioshindwa, walitoka. 

“Baada ya sisi kuondoka, yakaja madai ya kupindua serikali, 
kwamba lilikuwa kusudio letu. Kusema kweli, sikujua chochote. 
Nilishirikiana na Oscar Kambona mpaka alipoondoka nchini, yeye 
alifahamu zaidi yangu...Alijaribu kunishawishi niondoke nchini, 
lakini nikamwambia waziwazi, sioni kosa tulilofanya...kwa nini 
tukamatwe?...Sikuiba kitu, sikufanya kosa lolote, sikumtukana 
mtu, au serikali au chama. Sasa kwa nini nikamatwe? 


“Kambona aliniambia kuwa kutakuja siku nitaondoka, 
nikamwambia sawa, lakini sioni sababu ya kuondoka nchini.... 


Wasomi kadhaa wamejaribu kuelezea sababu zilizofanya tabaka la 
watawala wa Tanzania kukubali maadili ya uongozi 
yaliyowanyima kujilimbikizia mali. Kama alivyosema Bibi Titi, sio 
viongozi wote wa TANU walikubali Azimio, lakini walikuwa tayari 
kuachia fursa ya kiuchumi iwapite ili wakubalike kisiasa. Hata 
hivyo, Azimio liliacha mianya. Kwa mfano, viongozi waliokuwa na 
mali wangeweza kuziandikisha kwa majina ya watoto wao. 
Wangeweza pia kuajiri, ilimradi wawe vibarua na sio wafanyakazi 
wa kudumu. 


Oscar Kambona alishushwa cheo kutoka Waziri wa Mambo ya Nje 
na kuwa Waziri wa Tawala za Mikoa. Alikwishakimbia nchi hata 
kabla ya kufukuzwa TANU, pamoja na wabunge wengine wanane. 


“Mume wangu aliambiwa aniache, kwani nitakamatwa karibuni. 
Aliambiwa,'Utajikuta katika hali ngumu ukiendelea na mwanamke 
huyu.' Halafu siku moja nikapata barua kutoka kwa mwanasheria 
ikiniambia kwamba sijalipa deni la nyumba kwa miezi miwili, 
kwamba nilipe mara moja ama nyumba itachukuliwa.... 


"Miezi sita baadaye nilikamatwa na kuwekwa kizuizini, Oktoba 
1969. Nikakaa jela kwa miaka miwili na miezi miwili....Jela ni jela. 
Ni mbaya, haiwezi kuwa nzuri. Maisha ya mfungwa yeyote 
hayawezi kuwa mazuri... Nilikuwa peke yangu katika chumba, 

nilipewa chakula cha daraja la pili - wali, nyama na maharage. 
Sikufanya kazi yoyote, sikuruhusiwa kutoka nje. Nilipata magazeti 
kwa hisani ya ofisa mmoja wa jela, ingawa sikustahili kuyapata. 
Nilikuwa napata barua, mama na binti yangu walikuwa wanakuja 
kuniona...” 


Bibi Titi alikaa kizuizini hadi February, 1972 ambapo aliachiliwa na 
kurudi nyumbani ambako alikuta nyumba zake zote tatu zimetaifishwa.. 


“Niliondoka nyumbani kwangu Upanga saa tano usiku mwaka 
1969, sikurudi mpaka tarehe 317 Agosti, 1988. 


“Niliachiwa kutoka kifungoni bila masharti... Niliachiwa kwa 
msamaha wa Rais. Sikushangaa nilipoachiwa, sikutarajia lakini 
sikushangaa. Rais hakuja kuniona. Tulionana nilipokwenda kudai 
nyumba yangu irudishwe. 


“Sikufanya uhalifu.. Nilijiona kama mtu aliyefungwa kwa makosa. 
Sikufahamu kosa nililotenda...nikafikiri kwamba wao wenyewe, 
baada ya kufanya uchunguzi wameona kwamba sina kosa la 
kuniweka jela, kwa hiyo wakaamua kuniachia. Ingekuwa 
nimefanya kosa kubwa kama ilivyosemekana, kushirikiana na 
wanajeshi kupindua serikali, basi ningeshangaa kwamba mtu 
kama huyo anaweza akaachiwa. 


“Baadhi ya watu niliowekwa nao kizuizini walikaa huko kwa muda 
mrefu, karibu miaka kumi na mmoja... 


“Baada ya kutoka kifungoni, niliuza mafuta ya taa. Ndiyo biashara 
pekee niliyofanya. Maisha yalikuwa magumu .sana...Nyumba 
yangu moja iliporudishwa, niliweza kuipangisha kwa shilingi elfu 
tatu kwa mwezi....Nilirudishiwa nyumba ya kwanza mwaka 1976 
kwa msaada mkubwa wa Tabitha Siwale, aliyekuwa Waziri wa 
Ardhi. Nitamkumbuka maisha yangu yote...yeye ndiye aliyeweza 
kumwona Nyerere na kumshinikiza hadi nikaipata. Alikuwa 

hodari, mwanamke yule. Wanaume waliogopa kumkabili Nyerere 
na kumwambia amrudishie Titi nyumba yake. 


“Kuhusu ushiriki wangu katika siasa sasa, nakwenda kwenye 
sherehe kama nikialikwa, lakini sijihusishi wakati wote... Mimi ni 
mwanachama wa UWT na wa CCM. 


“Ingawa wanawake wanasema kwamba hawajaendelea, mimi 
ninayewafahamu tangu wakati ule, naona kwamba wameendelea 
sana, kwa sababu serikali inataka kuwasaidia. Tatizo liko kwa 
wanawake viongozi, Siyo kwa wanawake kwa ujumla.” 


Katika shauku yake ya kuanzishwa kwa Mkutano wa Wanawake 
Waafrika, Bibi Titi alisisitiza msimamo wake juu ya uwezekano wa 
ushirika wa wanawake wa Afrika yote, utakaomwezesha mwanamke 
Mwafrika kuwa na sauti katika safu za siasa. Kwa maoni yake, alipata 
ushindi wa kipekee alipofanikiwa kushawishi mkutano wa pili wa 
Wanawake wa Afrika ufanyike Tanganyika. Katika miaka ya mwanzoni 
mwa 1960, wanawake viongozi kutoka Uganda, Tanganyika na Kenya 
walikutana katika warsha kadhaa zilizopangwa na Margaret Kenyatta. 
Katika moja ya warsha hizo iliyofanyikia mjini Nairobi kuanzia Aprili 11 
hadi 18, mwaka 1964, Bibi Titi alitoa moja ya hotuba zake kuu kwa 
Kiswahili, kwa sababu Kiswahili ni lugha inayozungumzwa zaidi Afrika 
Mashariki, na wageni walihitaji kujua kwamba lugha hiyo inaenziwa. 
Hivyo ndivyo Bibi Titi alivyohusianisha mawazo yake kuhusu umuhimu 
wa nguo za Kiafrika, utamaduni na lugha na mitazamo ambayo leo 
inaitwa ya uwezeshaji. 

Bibi Titi hakuwa peke yake kati ya waliokuwa TANU ambao 
walishindwa katika uchaguzi wa 1965. Maofisa wa TANU ishirini na 
wawili kati ya thelathini na mmoja walishindwa, na kumi na sita kati ya 
wabunge thelathini na mmoja walipoteza ubunge. Kushindwa katika 
uchaguzi wa 1965 lilikuwa ni pigo kubwa kwa Bibi Titi na kiashiria kwa 
TANU na serikali kwamba wanasiasa wanapaswa kuhudumia majimbo 
yao bila kujali sifa za kazi zao. Kama tukiona upinzani wa Bibi Titi wa 

Azimio la Arusha na Maadili ya Viongozi kuwa ni suala la kulinda 
maslahi binafsi tu, basi tutakuwa tumefumbia macho suala zima la 
ushirikishwaji, ambalo ndilo limepelekea nchi kwenye mtindo uliopo wa 
'ujamaa na kujitegemea.” 


Kesi ya Uhaini 


Kuhusu maasi ya Januari 1964, yaliyofanyika mara baada ya mapinduzi 
ya Zanzibar, Bibi Titi alieleza kuwa woga na wasiwasi ulitanda, serikali na 
umma ulishtushwa vibaya. Alipojaribu kuwauliza maofisa wenzake 
kulikuwa kumetokea nini alikamatwa na kupigwa. Sio mahali pake hapa 
kurejea maelezo yote ya Bibi Titi kwa sababu ni marefu, lakini kuna 
mambo mawili aliyoyasema ambayo yaliathiri maisha yake. Kwanza, ni 
kuhusu Kambona, rafiki na mshiriki wake kisiasa, kuwa mzungumzaji wa 
serikali wakati Nyerere akiwa mafichoni; na pili, ni kuhusu mume wake 
kumkana Bibi Titi alipokuwa amekamatwa,kwa kuogopa kupigwa. 

SURA YA KUMI 


Kutoka Kitengo cha Wanawake hadi Umoja wa Wanawake 


Bibi Titi anaeleza: 


“Tarehe 2 Novemba, mwaka 1962, Mheshimiwa Nyerere aliagiza 
kwamba vyama vyote vya wanawake Tanganyika vivunjwe; yaani, 
YWCA, Baraza la Wanawake Tanganyika na UMCA, ili viungane 
kuunda Umoja wa Wanawake Tanganyika (UWT). 


“Umoja wa Wanawake ulikuwa tofauti na Kitengo cha Wanawake 
cha TANU. Kitengo cha Wanawake hakikuwa na Rais, kilikuwa na 
makatibu. Umoja wa Vijana, Kitengo cha Wanawake na Wazee 
vyote vilikuwa na makatibu. Uchaguzi ulipofanyika, mwaka 1959, 
mimi nilikuwa Ulaya, kwa hiyo Lucy Lameck akachaguliwa. 
Wanawake wakamkataa. Wakasema wanamtaka Titi, kwa hiyo 
mimi nikawa katibu UWT. Niliwavuta wanawake wa aina nyingi, 
wakiwepo wasomi. Hao walikuwa na wasiwasi na mimi, walisema 
kwamba siwapendi...lakini niliwapooza hawa wanawake... 
niliitisha mkutano, tukachagua kamati na kugawana kazi. Kazi za 
mikono zikaanza. Wakawakusanya wanawake pamoja na 
; kuwafundisha usafi, upishi, malezi ya watoto....elimu ya watu 
wazima na ususi... Vitu vyote hivi havikuwepo katika Kitengo cha 
Wanawake cha TANU. Hatukuwa na muda wa kufanya vitu hivi, 
vilifanywa na Baraza la Wanawake la Tanganyika kabla ya 
uhuru...” 


Kukosa elimu kwa Bibi Titi kulikuwa chanzo cha misuguano ndani ya 
UWT. Aliheshimika kwa kazi yake muhimu ya kupigania uhuru, na kama 
kiongozi aliyeweza kushirikiana na wanawake wa kawaida. Lakini 


| 
| 

wanawake wasomi, vijana, ndio walioamini kwamba wana vitu vya 
kuwafundisha wanawake hawa wa kawaida. Hivyo, kipindi cha mpito 
kutoka 'siasa' kwenda 'maendeleo ya wanawake' hakikuwa rahisi. Siasa 
ilibaki kuwa kipaji kikuu cha Bibi Titi. 


“Nilikuwa Rais wa UWT mpaka tarehe10 Juni, mwaka 7967. Kabla 
sijaondoka UWT, niliongea na wanawake wengine wanishauri ni 
nani achukue uongozi baada ya kustaafu. Nilimhimiza Sophia 
agombee na akachaguliwa Mwenyekiti wa Mkoa wa Dar es 
Salaam. Lazima ufanye kazi hii kuisaidia nchi yako na mume wako 
pia,' nilimwambia. Chama kinaathirika kama kukiwa na udhaifu 
katika uongozi. 


“Nilipokuwa Mbunge, nilipigania haki sawa, nikijua kwamba 
wanawake walitoa mchango mkubwa kwa TANU. Kama haikuwa 
kwa juhudi za wanawake, uhuru ungekuwa mgumu kupatikana 
kwa sababu wanaume walikuwa waoga. Lakini sasa baada ya 
kupata uhuru yatubidi tujitahidi zaidi kujipatia maendeleo, 
kuboresha maisha yetu. Ni lazima wanawake wapate elimu, 
wapate kazi serikalini. Kitu kilicho muhimu kwa wanaume kupata 
maendeleo, kiwe muhimu pia kwa wanawake. Ingawa mimi kama 
kiongozi wao sina elimu, walio na elimu wasinyimwe haki zao... 


“Kabla ya uhuru tulikuwa kama watumwa. Maendeleo waliyo 
nayo Wahindi ni matokeo ya misaada kutoka kwa Waingereza 
baada ya Vita Kuu ya Pili ya Dunia. Waingereza waliwaamini 
Wahindi zaidi, benki zao zikawapatia mikopo, zikatunyima Sisi. 
Baada ya uhuru na sisi tukapatiwa mikopo ya kujengea nyumba. 
Mimi nilikuwa na nyumba tatu baada ya uhuru.. Benki zilitafuta 
watu wenye fedha na wasiokuwa nazo, wote walipata mikopo. 


Kati ya viongozi wanaume, aliyeunga mkono wazo la usawa kwa 
wanawake alikuwa Nyerere. Yeye alikuwa ameshuhudia 
wanawake. Hata tuliposema huko bungeni kwamba wanaume 

waadhibiwe kwa kuwapa wasichana mimba, Nyerere alisimama 
kidete nyuma yetu...Kati ya wanawake wachache bungeni 
(tuliopigania suala hili) tulikuwa mimi, Lucy, Barbara Johansson 
na mwanamke mwingine aliyekuwa ameolewa na Mgoa huko 
Amboni, Tanga. Wanaume walitukasirikia, Nyerere alisema ni 
lazima sheria hiyo ipite, ili wanaume wanaolaghai wasichana na 
kuwapa mimba walipe faini, wafungwe au watunze hao watoto.” 


Nilipokuwa naandika kuhusu UWT mwanzoni mwa miaka ya 1980, 
nilishiriki katika masimulizi haya yaliyoweka chanzo cha UWT katika 
Kitengo cha Wanawake cha TANU, na kwamba uongozi wake na 
wanachama walitoka hukohuko. Wakati huo, nilikosoa UWT kwa 
udhaifu wao, ikiwepo nilichoona kuwa ni mtazamo wa "juu-chini" wa 
matatizo ya wanawake kuzingatia miradi ya uchumi inayowafaidisha 
wao wenyewe, ambao tayari walikuwa na ahueni, na dharau kwa 
wa Chuo Kikuu cha Dar es Salaam, nilifikia uamuzi kwamba maendeleo 
ya UWT yalikwamishwa na ukosefu wa ufanisi, ukosefu wa fedha na 
ukaribu wao kwa Chama cha Mapinduzi. Kutokana na mazungumzo na 
wanawake wa Tanzania, nilikubali kwamba UWT iliathiriwa na fitina, 
misuguano kati ya wasomi na wasiosoma. Nilitoa hoja kwamba mambo 
yote haya yalionesha dalili ya serikali ya kutotaka kuondokana na 
maneno matupu na kufanya vitendo dhahiri vitakavyoshughulikia 
mahusiano hasi ya kijinsia katika jamii ya Tanzania. Pia, serikali 
kutolikabili suala la utegemezi wa wanawake wa vijijini, pamoja na 
kutokuwa na mamlaka juu ya nguvukazi yao katika kaya. 

Wanawake wengi niliowahoji katika utafiti huu, hawakuona tatizo 
katika mabadiliko kutoka Kitengo cha Wanawake cha TANU kuwa Umoja 
wa Wanawake. Ilikuwa rahisi kwa wanawake wanaharakati wa Moshi, 
ambao walikuwa vijana na wasomi zaidi kuliko wenzao wa Dar es 
Salaam, kuona kwamba mwelekeo wa UWT wa miradi ndio mwendelezo 

sahihi wa kusaidia wanawake katika nyanja zote. Lakini sikuuliza kama 
wanaona utata wowote katika majukumu ya Kitengo na UWT. 

Aliyekuwa katibu wa CCM mwaka 1988, Kanasia Mtenga, alisema 
kwamba mwaka 1962, wakati alipokuwa Makamu Mwenyekiti wa UWT, 
alijiona yuko peke yake. Titi alikwishakumbwa na matatizo, hivyo ilibidi 
awashawishi wanawake kwa wanaume kwamba chama cha wanawake 
bado ni muhimu, siyo kwa kupigana na wanaume kama walivyohofu, 
bali kwa kuwasaidia wanawake kujiendeleza. Tofauti kuu, kwa mtazamo 
wa Bibi Titi, ni kwamba taasisi moja iliongozwa na katibu na nyingine 
iliongozwa na rais. 

Sasa ni dhahiri kwamba UWT haikuwa mwendelezo wa harakati za 
wanawake wa TANU. Mkutano Mkuu wa Wanawake wa Afrika 
uliofanyika Dar es Salaam mwaka 1962, uliweka wazi katika rasimu ya 
katiba yao kwamba UWT ni ya kupigania ukombozi wa wanawake ili 
waweze kushiriki katika shughuli za kijamii na za kisiasa Afrika. Lakini 
Nyerere na washauri wake waliamua kwamba wanawake walihitaji 
kuendelea na kuendelezwa, na kwamba vikundi vilivyokuwa tayari 
vinafanya kazi hii viungane chini ya chama kimoja kitakachoshirikisha 
wanawake wote na kudhibitiwa na serikali. Msomi mmoja alipatwa na 
mshangao kuwa mara baada ya uhuru, wanawake wamekuwa wajinga 
na walio nyuma kimaendeleo, wamekuwa walengwa na siyo watendaji 
na wenye kujituma kuleta maendeleo. Suala la namna ya kuhamasisha 
wanawake likawa tatizo mara baada ya uhuru. Hiyo ilikuwa kejeli. 

Kama UWT ilivyokuwa wazo la Nyerere, wizara mpya ya Ushirika na 
Ustawi wa Jamii ndiyo iliyoandika katiba ya UWT kwa msaada wa 
washauri wa nje. Kikiwa chama mama kilichoundwa kuhifadhi vyama 
vingine, UWT hakikuchukua nafasi ya Kitengo cha Wanawake cha TANU, 
bali TCW ambacho mwenyekiti wake wakati huo alikuwa Mama Maria 


vyama vilivyokuwa na maslahi mbalimbali pamoja na wanawake kutoka 
vikundi mbalimbali. Mrengo wa uhamasishaji wa kisiasa wa Kitengo cha 
Wanawake wa TANU ukafa. Mrengo wa kuzingatia usawa, sio tu kati ya 


110 — WANAWAKE WATANU..——— 


wanawake na wanaume, bali miongoni mwa wanawake, nao ukafa. 

Hata hivyo, programu ya UWT ilikuwa katika mikono ya wanawake 
waliopania kufanya chama kiwe cha maoingwa watakaoleta ujuzi wa 
masuala ya kiuchumi katika kukabili mahitaji ya wanawake. Huko ndiko 
Nyerere alikotaka UWT iweke nguvu yake. Wanawake wengi, vijana na 
wasomi waliokuwa kitovu cha uongozi UWT, waliteuliwa kutoka taasisi 
na wizara za serikali, kutafuta fedha, kutoa miongozo katika mafunzo na 
warsha za uongozi, na katika miradi ya lishe ya aina mbalimbali na ya 
kuongeza kipato. 

Kumbukumbu za mkutano wa UWT wa 1965 zinatuonesha nafasi ya 
chama cha wanawake katika Tanzania huru. Nyerere, akiwa Baba wa 
Taifa, alifungua mkutano huo kwa kuwakumbusha washiriki kwamba 
serikali imeanzisha UWT ili kuunganisha wanawake wote walioshiriki 
katika siasa na ambao hawakushiriki, tajiri na maskini, wasomi na wasio 
na elimu. Aliwaambia kwamba yawabidi watambue maadui wa ndani na 
nje wanaotaka kuvunja umoja. Aliwataka wachague viongozi 
wanaokubalika. Kwa hiyo, katika hotuba moja, Nyerere alisimika 
mamlaka ya serikali kwa UWT na kuonyesha mwelekeo wake. 

Akizungumza kwenye mkutano siku ya pili, Waziri wa Maendeleo ya 
Jamii, Bwana Mgonja, alizungumza katika njia iliyofifisha ari ya siasa 
kwa wanawake na kuimarisha mamlaka ya serikali. Wakati Kitengo cha 
Wanawake kilikuwa kinahamasisha wanawake wajiunge katika harakati 
za kujenga taifa, Mgonja aliwaambia wanawake kwamba wakilea 
watoto watakuwa wamelea taifa zima. Aliwasifu wanawake kwa juhudi 
zao katika kupigania uhuru, lakini kwa sasa walichotakiwa kufanya ni 
kulima, kufuga kuku, kuchimba visima na kupanda miti pamoja na 
kushiriki katika kisomo cha watu wazima. Mgonja alionya kwamba 
itabidi utamaduni wa Kiafrika ukuzwe, kwani wakoloni waliudharau. 
Alisahau kwamba vikundi vya ngoma vya wanawake ndivyo vilivyoshika 
hatamu katika uhamasishaji wa kizalendo, kazi za kitamaduni za 
wanawake zilikuwa hai na Kiswahili kiliwezesha mawasiliano 


yaliyowasilisha ajenda ya TANU kikamilifu. 

Washiriki walijibu hotuba ya Mgonja kwa njia iliyodhihirisha utegemezi 
wao kifedha kwa Wizara ya Ustawi wa Jamii. UWT ilitaka wizara ilipie 
semina na walimu. 

Katiba ya UWT ilikubalika bila mjadala mrefu ingawa ingefaa kuangalia 
vipengele kadhaa. Kipengele kimoja kiliwanyima uanachama watu wezi, 
wachochezi na wale wanaoongea vibaya kuhusu chama. Kingine 
kiliwanyima uanachama wageni kutoka nje. Hivyo, katiba ya UWT ilionesha 
kukubali kwamba kuwa macho dhidi ya maadui na watu wabaya ndio suala 
kuu kichama. 

Oscar Kambona, aliyekuwa Waziri wa Tawala za Mikoa, ndiye pekee 
aliyezungumzia umuhimu wa Kitengo cha Wanawake, ingawa kwa kujisifu 
kuwa ndiye aliyewapata wanawake shupavu kama Bibi Titi, Tatu Mzee na 
wengine. Alisema kuwa wanawake wanahitaji kufanya kazi kwa bidii, kwani 
hakuna taifa linalodhaniwa kuendelea kama wanawake hawajaendelea. 


shughuli na siyo kukazania sehemu za mijini tu. 

Makamu wa Kwanza wa Rais, A.A. Karume, ndiye aliyefunga mkutano. 
Akiwasifu wanawake katika juhudi zao za ujenzi wa taifa, aliwasihi 
wanawake wafanye kazi kwa bidii kuwasaidia wanyonge na maskini wa 
rangi zote, pamoja na kulea watoto. Alionya dhidi ya ubaguzi wa rangi au 
dini, na kuwahimiza wanawake wajitegemee. 

Ajenda za mkutano kutoka wilayani zilionesha wazi safari ndefu ya 
kujikomboa waliyosafiri wanawake. Safari hii ilianzia katika 
uhamasishaji wa kizalendo wa wanawake wa TANU katika miaka ya 
1950 hadi kufikia juhudi za UWT za kujitafutia nafasi katika taifa 
lililowaona wanawake kama wapewa maendeleo. 

Washiriki walijadili kwa kirefu juu ya umuhimu wa vazi la taifa na 
kukubaliana kwamba nguo fupi zisiruhusiwe kuvaliwa kabisa. Washiriki kutoka 
Geita walitaka kanga zisiandikwe maandishi yoyote, kwani yanayoandikwa ni 
matusi. Masuala mengine yalihusu bei ghali ya kadi ya TANU na UWT kwa 
wanawake wengine na sharti la kuwa na kadi ya TANU ili upate ya UWT. 

Juhudi zilifanywa kuzungumzia suala la ubaguzi wa kijinsia, hususan 
kama UWT inaweza kuzuia wanaume wasiwafukuze au kuwaacha wake 
zao baada ya kuwazalia watoto wengi. Mkutano ulilaani vikali suala hilo, 
na wakati huohuo ukalaani wanawake waliozoea kuiba wanaume wa 
wenzao. 

Mwishowe waliongea kuhusu tatizo la wanaume kuwadharau 
wanawake. Hili lilionekana kusababishwa na wanawake wenyewe na 
kwamba dawa ni kufanya kazi kwa bidii zaidi. 

Hizi basi, ndizo juhudi za chama cha kitaifa cha wanawake, chenye 
uelekeo wa siasa za dola, kilivyoshughulikia matatizo mapya ya 
wanawake na maendeleo mwaka 1965. Sasa ilkuwa ni serikali huru ya 
Kiafrika iliyokuwa ikiamua ni nini chama cha wanawake kifanye na kijali 
masuala gani. 

SURA YA KUMI NA MOJA 
Lucy Lameck 


lucy Selina Lameck hawezi kuwawakilisha wanaharakati wa TANU 
waliokiongoza Kitengo cha Wanawake wa TANU wakati wa miaka ya 
1950. Hawezi pia kuwakilisha wanawake walioongoza UWT baada ya 
uhuru. Alimaliza sekondari, akasomea uuguzi, akapata elimu ya juu 
Uingereza na Marekani. Alikuwa msomi kuliko wanawake wengi wa 
kizazi chake na hakuwa Mwislamu. Vipengele vyote hivi viliiwezesha 
kazi yake ya siasa hadi kufikia miaka ya 1980. Alifariki Machi 21, 1992. 


Lucy Lameck alizungumza: 


“Nilikuwa na bahati. Mwaka 1962, Nyerere alitambua mchango 
wa wanawake katika chama, na alifahamu fika kwamba kushiriki 
kwao kikamilifu kunahitajika katika kuendeleza nchi. Kwa hiyo, 
aliniteua Waziri Mdogo wa Ustawi wa Jamii na Ushirika. Nilifanya 
kazi na vikundi vya wanawake na vyama vya ushirika, ambavyo 
navyo vilielekea kusaidia vikundi vya kiuchumi vya wanawake. 
Wakati huo, mabadiliko ya ushirika katika nchi yetu yalikuwa na 
nguvu Afrika nzima. 


“Nilikuwa Naibu Waziri mpaka mwaka 1965 nilipoamua 
kugombea ubunge katika jimbo la uchaguzi la mkoani kwangu. 
Ingawa nilipata upinzani wa nguvu, nilishinda. Mwaka 17966, 
nilihamishiwa Wizara ya Afya na Nyumba, nikawa hapo hadi 
mwaka 179772. Hivyo, nilifanya kazi kama Naibu Waziri kwa miaka 
kumi, kisha nikaruhusiwa kuondoka na kuweka nguvu katika 
shughuli za wanawake na jimbo langu. 

“Mwaka 71970 niligombea tena, mpinzani wangu akiwa 
Mwenyekiti wa Chama wa Mkoa. Wenyeviti wa Chama wa Mkoa 
ni watu wenye nguvu kubwa, lakini kwa vile nilikuwa bado 
napendwa, nilimshinda. Alinipinga tena mwaka 1975, sikushinda 
mwaka huo, lakini nilishinda tena mwaka 1980. 


“Bado tuko katika harakati, bado tunafanya yale tunayoyaona 
kuwa ni sahihi. Kihistoria, wanawake wamekuwa shupavu sana 
katika kuimarisha chama, ndiyo sababu tunaweza kusema 
tunachotaka kusema na tukasikika...Na hatukuanza kwa kuvaa 
nguo ghali na dhahabu, tulikuwa wanyenyekevu, wanawake wa 
Lakini niongeze kuwa tuliona tunaye mtu anayefaa (Nyerere) 
ambaye tunaweza kumwamini na kumkabithi nchi yetu, tulihisi 
kwamba yu mkweli, angetuachia nafasi ya kupumua, kungekuwa 
na uhuru na haki, kusingekuwa na ubaguzi wa rangi na watoto 
wetu wangekwenda shule... 


“Ukiniuliza kama kulikuwa na mwanamke aliyefikiria suala la 
mshahara bora, nina wasiwasi sanad. Ni kweli, wanawake 
walikuwa na matatizo, na wanawake wa TANU walikuwa na 
matatizo...lakini ninachotaka kukuambia ni kwamba sasa tuna 
nafasi nzuri zaidi ya kupigana dhidi ya dhuluma hizo kuliko 
ilivyokuwa kabla ya uhuru. Ningeongea na nani kabla ya uhuru? 
Nani angenisikiliza? Nisingenusa bungeni, wala kufika karibu.” 


Katika mahojiano yaliyoendelea, Lucy Lameck aliongea kwa shauku 
kuhusu umuhimu wa kuendelea kupiga vita mila na desturi zinazozuia 
wanawake kutofikia usawa na wanaume. Aliamini kwamba ni lazima 
harakati hizi ziwepo katika ngazi zote za jamii, kuanzia ngazi ya chini ya 
umma, kwenye chama na bungeni. Alisisitiza kwamba Tanzania imepiga 
hatua kuliko nchi nyingi za Kiafrika katika sheria zinazohusu wanawake, 
na kuongeza kwamba kuna umuhimu mkubwa wa tafiti kuhusu 
matatizo ya wanawake zinazofanywa na Chuo Kikuu cha Dar es Salaam 

na asasi nyingine. Wanaume watashawishika juu ya umuhimu wa 
mabadiliko kwa kutumia taarifa za kisayansi pekee. 

Lucy alilaani kitendo cha kuwafukuza shule wasichana waliopata 
mimba, wakati walimu, wanafunzi wenzao na wanaume wengine 
waliohusika hawakuadhibiwa. Pia, alilaani kwamba imekuwa vigumu 
(kwa serikali) kukubali elimu ya familia ifundishwe shuleni. 

Alisema kwamba wanawake walipata ajira kirahisi katika benki, hoteli, 
posta na sehemu zingine kwa vile waliaminika zaidi. Mahitaji ya 
wanawake vijijini ndiyo hasa yaliyohitaji kuangaliwa, na akasisistiza 
ugumu wa kushughulikia mahitaji hayo katika nchi maskini kama hii. 
Njozi ya Lucy Lameck kwa wanawake ilikuwa kuanzishwa kwa asasi za 
mafunzo mbalimbali katika kila wilaya, zitakazotoa elimu ya kilimo na 
ustawi wa mama na mtoto, pamoja na teknolojia inayofaa kwa 
kupunguza ugumu wa kazi za wanawake . Kuhusu wanawake kuwa na 
haki na mamlaka juu ya vile wanavyozalisha, alisema “Hiyo inakuja. Siyo 
mapema kama tunavyotaka, lakini inakuja. Ndiyo.” 

Katika kitabu hiki, nimeonesha uzoefu wa kihistoria wa wanawake wa 
TANU kwa kutumia maelezo yaliyowasilishwa kwangu katika miaka ya 
1980. Nguvu ya wanawake wa TANU, kama wajenzi na watekelezaji wa 
uzalendo nchini Tanzania, iliundwa na kuathiriwa na hali iliyokuwa 
mbele yao. Hali hiyo ilifungwa katika muktadha wa mahitaji ya TANU ya 
uhamasishaji katika miaka ya 1950. Nguvu ya wanawake ilitokana 
vilevile na uzoefu wao kihistoria pamoja na ukweli wa maisha 
waliyokuwa wakiishi. Hivyo vyote viliunda TANU na kuonesha aina ya 
uzalendo uliotokana na historia ya kijamii na kiutamaduni ya 
Tanganyika. 

Wanawake wanaharakati wa miaka ya 1950 hawakuweza kufanikisha 
kazi za kizazi kilichofuata au kupata ukombozi wa wanawake katika 
miaka ya 1990. Lakini wanaharakati hawa waliweza kueneza uzalendo, 
pamoja na mawazo ya usawa na heshima kwa kupitia matendo yao na 
kwa kuwahamasisha wengine kushiriki kikamilifu katika siasa.Michakato 
ya ujenzi wa uzalendo nchini Tanganyika iliunganishwa katika uono na 

matendo yao ya kijinsia, ambayo yaliendelea kuwezesha uzalendo wa 
kitaifa baada ya ukoloni. Utu, heshima na usawa, vipengele hivi vya 
ufahamu wa kizalendo bado vinahitajika. 


Baadhi ya wanawake wanaharakati wa TANU 


Wananchi wa Tanganyika walijipatia uhuru wao kutoka kwa 
Waingereza mwaka 1961 kupitia mapambano yaliyoongozwa na 
jumuiya yenye, nguvu chini ya uratibu wa chama cha TANU. 
Wanawake wazalendo walikuwa ni viongozi mashuhuri katika medani 
zote kwenye ngazi mbalimbali. 


Kitabu hii kinauliza maswali kadhaa: 


Aa 


Ni kwa nini utaifa wa Mtanzania ulichukua sura mpya 
baada ya uhuru kuliko ilivyokuwa katika nchi nyingine ? 


”- Ji Na hai fa 
Je, tunauelezeaje ukweli kwamba, licha ya tabia, utaifa wa 
Tanganyika umebaki kuwa alama tu ya utambulisho kwa 
wanawake? 
3 YA ! 
Je, ukiangalia! ukweli kuwa utaifa na utamaduni katika 
Tanganyika vilikuwa kazi zilizoendeshwa na wanawake 


wa TANU, matokeo ya kazi yao ni wapi 


Je, tunauelezeaje ukweli kuwa utaifa hapa Tanzania 
haukujengwa / na kikundi cha wanamapinduzi au 
haukuwa ni matokeo ya kuibuka kwa matabaka :kutaka 
kudhibiti dola? 


